text:
ኣብ ኤርትራ ኣብዚ ቐረባ መዓልታት ክልተ ዘሐጉስ ክልተ ድማ ዘሕዝን ፍጻሜታት ተራእዮም። ዘሐጉሱ ክልተ ፍጻሜታት ቐዳማይ፣ 17 - ዜጋታትና ካብ ማእሰርቲ ኣምሊጦም ንሱዳን ኣትዮም። ካልኣይ ድማ፣ 23 ኣባላት ምክልኻል ዝነበሩ 19 ብረት ሒዞም ተጸንቢሮሙና ኣለዉ። እተን ክልተ ዘሕዝና ዘሕዝና ፍጻሜታት ድማ፣ 2- ዜጋታትና ኣብ ዶብ ብጥይት ተቐቲሎም። እቶም 2- ድማ ተወጊኦም ብስለያ ተታሒዞም ኣለዉ።
ክልተ ዘሐጉሱ ፍጻሜታትን ዝርዝራቱን፦
ቀዳማይ፦ ብዕለት 19/ ግንቦት/ 2016 ንክልተ ዋዕሮታት ደቂ-ኣንስትዮ ደሚርካ፣ ዓሰርተ ሸውዓተ (17) ዜጋታትና ካብ ቤት ማእሰርቲ ሃይኮታ ኣምሊጦም ንሱዳን ኣትዮም። እዞም ዓሰርተ ኣርባዕተ (14) እሱራት ንኣስታት 3 ዓመታት ተኣሲሮም ክሳቐዩ ዝጸንሑ እዮም። እቶም ሰለስተ ኣባላት(3) ድማ ኣብ ሓለዋ እሱራት ተመዲቦም ክሰርሑ ከለዉ ሕልናዊ ዕግበት ኣይነበሮምን። ስለዚ ዜጋታቶም ንምድሓን ምስ እሱራት ተረዳዲኦም፣ ንኹሎም ጠርኒፎም ድማ ንሱዳን ኣትዮም ታሪኽ ሰሪሖም ። ይኹን’ምበር ንስግረ ዶብ ኣብ ዘምርሕሉ እዋን ግና፣ ኣብ ዶብ ኤርትራ ከባቢ ተማራት ብስለያ ምዕራባዊ እዚ ተሃዲኖም ጠያይት ዘኒቡዎም፣ ናይ ሞትን ሂወትን ፈተነ ሰጊሮም ብሰላም ንሱዳን ምብጽሖም ብጣዕሚ ተሓጒሶም። ብኣንጻሩ ድማ ሓደ ዜጋ ብጥይት ተወጊኡ ካብኦም ተፈልዩ ብስለያ ከምዝተታሕዘ ስለዘረጋገጹ ብጣዕሚ ከምዝሓዘኑ ይገልጹ።
ኣስማት እሱራት፦ ካብቶም 14 እሱራት ናይ ዓሰርተ ሓደ (11) ከምኡ’ውን ናይ ተወጊኡ ዝተታሕዘ ዝርዝር ኣስማት በጺሑና ኣሎ።
- ፊልሞን ወልዳይ። 2. ሳምሶን ሃብተኣብ። 3, ዮናስ ተስፋጼን። 4. ጸጋይ ወልደሃይማኖት። 5. ኣማኒኤል ፍስሃየ። 6. ሰምሃር ኪሮስ። 7. የውሃንስ ተኽለብርሃን። 8. ኤደን ኣስመሮም። 9. ክብሮም ተኽለ። 10. ኤልያስ ተስፋሚካኤል። 11. ንጉሰ ሃብተማርያም እዮም። ናይ ሰምሃርን ኤደንን ብጣዕሚ ክምስገና ዝገበአን ዋዕሮታት እየን። ምኽንያቱ ብዘጋጠመን ተዂሲ ከይሰምበዳ፣ ደኺመን ከይተረፋ ማዕረ ደቂ-ተባዕትዮ መኪተን ንሱዳን ኣትየን። ስለዚ ንትብዓተን ኩልና ክንሕነበሉ ይግባእ።
ኣባላት ስሙር ደሞክራስያዊ ግንባር ኤርትራ፣ ካብ ማእሰርቲ ንዘምለጡ ዜጋታትና ረኺቦም ምትብባዕን ምትሕብባርን ገይሮምሎም።
ስርዓት ኤርትራ ናይ ፖለቲካ እሱራት ብፍላይ ንምፍታሕ ምሕረት ምእዋጅ ባህሊ ኣይጸንሖን። ብዙሓት ዜጋታትና ኣብቲ ዓቢ ዳንኬራ ዝተገበረሉ ብሩራዊ ኢዮቤልዮ ንቕዋም ዝምልከት፣ ንእሱራት ምፍታሕ …. ወዘተ ሓዲሽ ጉዳያት ክሰምዑ ተመንዮም። ምኽንያቱ ዜጋታትና ፍትሒ ሲኢኖም፣ ንዓመታት ተኣሲሮም ሃለዋቶም ኣብ ዘይፍለጠሉ ደረጃ ኣለዉ። ወለዶም ዝተኣስሩ ኣብ ልዕሊ ኣዴታትን ዝተወልዱን ዝፈጥሮ ቃንዛን ስቅያትን ከቢድ እዩ። ምኽንያቱ ብቓላት ዝተቐናበረ ዘይኮነ፣ ካብ ግዳያት ብቐጥታ ዝሰማዕናዮ መግለጺ ዝተዓዘብናዮ ስምዒታት ንሕልና ዘለዎ ሰብ ብጣዕሚ’ዩ ዝትንክፍ።
ብቐደሙ ጨካን ባህርያት ዘለዎ ዲክታተር ግና፣ ንሂወት ንጹሃት ዜጋታት ንምጥፋእ ኮነ ኢሉ ስለዝገብሮ ቅንጣብ ሰብኣውነት የብሉን። ንፍትሒ ዝምልከት ኣርእስቲ ኣብ ሽዑ በጺሑ ጸማም’ዩ እዝኑ። ስለዚ ኣብዚ መበል 25 ዓመት ናጽነት ግና ካብ መራሒ ሃገር’የ ዝብል ብግብሪ ዝተሰምዐ ኣዋጅ ምሕረትን ካልእ ሓዲሽ ምዕባሌን ስለዘየለ ናይ ብዙሓት ትጽቢትን ትምኒትን ከም ሃፋ በኒኑ ተሪፉ።
23- ኣባላት ምክልኻል ነበር፣ 19 - ብረት ሒዞም ተጸንቢሮሙና።
ኣብ ሰራዊት ዝነበሩ 23 ኣባላት ምክልኻል፣ ነቲ ስርዓት ገዲፎም ናብ ስሙር ደሞክራስያዊ ግንባር ኤርትራ ተጸንቢሮም ኣለዉ።
ንሳቶም ካብ ክልተ በበይኑ ኣሃዱታት ዝመጹ እዮም። እቶም ዓሰርተ ትሽዓተ (19) ኣባላት ምክልኻል ካብ ትካል ህንጻ ኩባንያ ዓሊ ሙሳ ዝመጹ እዮም። እቶም ኣርባዕተ (4) ድማ ካብ ኣሃዱታት ስለያ እዮም። ብድምር 19 ብረት ሒዞም ክጽንበሩና ኮለዉ፣ ዕጥቃዊ ቃልሲ ከካይዱ ስለዝወሰኑ፣ ኣስማቶም ድማ ክንዕቅቦ መሪጽና። እዚ ዓወት’ዚ ንኹሉ ደላይ ለውጢ ብጣዕሚ ዘሐጉስ ዜና ይመስለና።
ምኽንያቱ፦ ኣባላት ምክልኻል ብጥርኑፍ ምስ ዕጥቆም ክጽንበሩ፣ እሱራት ምስ ሓለውቶም ተረዳዲኦም ከምልጡ ናይ መጀምርያ ኣይኮነን። ብጀካ ዝተገልጹ ካልኦት ዘይተገልጹ ተመሳሳሊ ፍጻሜታት ነይሮም እዮም። ስለዚ እዞም ዝረኣዩ ዘለዉ ዓወታትን ዝስምዑ ዘለዉ ዘሐጉስ ዜናን፣ ምስ ተግባራት ስርዓት ኤርትራ ኣነጻጺርካ ክግምገሙ ይግብኦም። ምኽንያቱ ምስ ግዜ ዝፍጠሩ ዘለዉ ናይ ኣትሓሳስባ ለውጢ ስለዝኾኑ ምዕባሌታቱ ድማ ዓሚቚ ፖለቲካውን ማሕበራውን ትርጉም ኣለዎ ዘብሉዎ ምኽያታት ኣለዉ። ንሳቶም
ብሓደ ወገን ህዝብና ኣብ ልዕሊ ስርዓት ኤርትራ ዘሕድሮ ዘሎ ጽልኣት እናዓበየ ይኸይድ ከምዘሎ የረጋግጽ። ልዕሊ ኹሉ ድማ ነቲ ከፋፊልካ ግዛእ ዝብል ጸረ ሓድነት ህዝቢ ዝኾነ መርዛም ውዲትን ሜላን ህግደፍ ዝሰብርን ዘቃልዕን እዩ። በቲ ካልእ ወገን ድማ ንደምበ ተቓዉሞን፡ ተስፋ ህዝብን ንቓልሱ ዘበርኽን’ዩ። ምኽንያቱ ንዝጸንሐ ጉድለት እምነትን ምጥርጣርን ነቲ መጋረጃ ቐንጢጡ፣ ብኣንጻሩ ምርድዳእን እምነትን እናተሃንጸ፣ ንስርዓት ጠንጢንካ ብእኩብ ናይ ሓባር ስጉምቲ ምውሳድ ኣትሓሳስባ እናበረኸ ይኸይድ ኣሎ።
ስለዚ ብጸጥታውን ወትሃደራውን፣ ብፖለቲካውን ማሕበራውን ኣገማግማ ክምዘን ኮሎ፣ ንቕልውላው ስርዓት ኤርትራ ነዳዲ ዝውስኽ ብጣዕሚ ዘሻቕሎ ምልክት ውድቀቱ ዝሕብር እዩ። እዚ ምዕባሌ’ዚ እቲ ውድዓዊ ኩነታት በሲሉ ንለውጢ ዝዕድም መድረኽ ኣቲና ኣለና። ኣብ’ዚ ዝለዓል መሰረታዊ ሕቶ፣ ከም ደምበ ተቓዉሞ ነቲ ናይ ለውጢ ብሱል ኩነታት መዝሚዝና ንረብሓና ንምቕያር ብሽርክነት ክንሰርሓሉ፣ ዓቕምታትካ ዘወሃህድ ናይ ሓባር መቃለሲ ባይታ ምህናጽ ይግባኣና። ንሱ ድማ ግሉጽነት ተሓታትነትን ዘለዎ ብቕዓት ኣመራርሓን ትካላዊ ኣሰራርሓን ከምዘድልየና ግና ብንጹር ክቕመጥ ይግብኦ።
ምኽንያቱ እሱራት ምስ ሓለውቶም፣ ሰራዊት ምስ ብረቶም ምምላጥ ዳርጋ ይደጋገም ኣሎ። ኣብ እዋን ብረታዊ ቃልሲ ድማ፣ ብተሳታፍነት ህዝብና ካብ ዓበይቲ ከተማታት፣ እሱራት ንብረትን ገንዘብን ይወጽእ ነይሩ። ሕጂ’ውን ተመሳሳሊ ዓወታት ይገሃድ ምህላዉ ንቓልስና ተስፋ ዝህብ ፍጻሜታት ስለዝኾነ፣ ናህሪ ወሲኹ ናብ ህዝባዊ ማዕበል ክንቅይሮ ድማ ካልእ ዓቢ ብድሆ ኣለና።
ዘሕዝን ፍጻሜታት ክልተ ሞይቶም ክልተ ተወጊኦም ተታሒዞም።
ሰላም ኤርትራ ክሳብ ዘይተረጋገጸ፣ ንጹሃት ዜጋታትና ስግረ ዶብ ምኻድ፣ ስርዓት ኤርትራ ድማ ተኲስካ ካብ ምቕታል ኣየቋርጽን’ዩ። ስለዚ ኣብ ክልተ በበይኑ ዕለተ ፍጻሜታት ብጥይት ስለያ ዝተቐትሉ፣ ተወጊኦም ድማ ዝተታሕዙ ንጹሃት ዜጋታት ኣለዉ። ንሳቶም ፦
ተወጊኦም ዝተታሕዙ፦
- ፍጹም ሃብተ። ወዲ ዕስራን ኣርባዕተን (24) ዓመት መንእሰይ እዩ። ንሱ ምስቶም 17 ካብ ሃይኮታ ዘምለጡ እሱራት ብሓባር’ዩ ተበጊሱ ። እንተኾነ ግና ጽቡቕ ዕድል ስለዘየጋጠሞ፣ ኣብ ዶብ ሱዳን ከባቢ ተማራት ብዕለት 19/ ግንቦት ብስለያ ምዕራባዊ እዚ ብጥይት ተወጊኡ ተታሒዙ ኣሎ። እቶም ዘምለጡ እሱራት ብሓደ ወገን ንነብሶም ካብ ጽዑቕ ተዂሲ ብምምላጦም ክሕጎሱ ከለዉ፣ በቲ ካልእ መዳይ ድማ ፍጹም ተወጊኡ ከምዝተረፈ ስለዘረጋገጹ ድማ ብጣዕሚ ከም ዝሓዘኑ ይገልጹ
- ቶማስ ዮውሃንስ። ብ20/ ግንቦት/ 2016 ምስ ሳልሳይ ርእሱ ናብ ስግረ ዶብ ኣምሪሖም። እንተኾነ ግና ብስለያ ምዕራባዊ እዚ ብዝተተኮሰሉ ጥይት ተወጊኡ ስለዝተታሕዘ ንሆስፒታል ተሰነይ ከምዝተወስደ ይፍለጥ።
ስለዚ ክልቲኦም ንጹሃት ዜጋታትን፣ ንስግረ ዶብ ኣብ ዘምርሕሉ ግዜ ጽቡቕ ዕድል ስለዘየጋጠሞም ትምኒቶም ተቖጽዩ። ምኽንያቱ ብጥይት ስለያ ምዕራባዊ እዚ ተወጊኦም ተታሒዞም። ዉጉኣት ክሓውዩ ጽቡቕ መጻኢ ዕድል ክጽብቕ ሰናይ ትምኒና ክንገልጽ ንፈቱ።
ብጥይት ዝተቐትሉ
ብዕለት 20/ ግንቦት/ 2016 ሰለስተ መንእሰያት ንስግረ ዶብ ብሓባር ይጎዓዙ ነይሮም። ቶማስ ተወጊኡ ክትሓዝ ከሎ፣ እቶም ክልተ ንጹሃት ዜጋታትና ግና ብጥይት ስለያ ከምዝተቐትሉ ተረጋጊጹ ኣሎ። ንሳቶም ድማ፦ 1. ዮናስ የማነ። 2. ፊልሞን ገረሱስ እዮም።
ጸጥታዊ ስግኣት ኤርትራ
ጸጥታ ኤርትራ ተረቢጹሉ ዘሎ ጉዳያት፣ ቀዳማይ ብዝሒ መንሰያት ንሱዳን የምልጡ ኣለዉ። ስለዚ ናብ ኢትዮጵያ ንኸይከዱ ኣብ ሱዳን ብሓፈሻ ኣብ ካርቱም ድማ ብፍላይ፣ ብደገፍቱን ሰለይቱን ገይሩ ፍሉይ ጎስጓስ የካይድ ኣሎ። ናይ ገለ ኣስማት ንምቅላዕ፦
ኣብ ካርቱም ዝቕመጡ፦ 1, ክብሮም ሃብተማርያም ኣብ ካርቱም ነዊሕ ግዜ ዝተቐመጠ ሸቃጣይ እዩ። 2, የማነ ጸሃየ ድማ ኣውቲስታ ሚኒ ባስ እዩ። 3, ትርሓስ መንግስተኣብ እንዳ ሻሂ ኣለዋ። ኣብ ካልኦት ከተማታትን መዓስከራት ስደተኛታትን ድማ ከምኦም ኣለዉ።
ዕላምኡ፦ ኣብ ሱዳን ፍሉይ ግፋ ይግበር ስለዘሎ፣ ገለ መንበሪ ዘይብሎም ድማ ንዓዶም ክምለሱ ከምዝኽእሉ ስለዝፈልጥ፣ ወይ ጨውዩ ከእትዎም ዕድል ክረክብ ጸጥታውን ፖለቲካውን ውዲት ዘለዎ ጎስጓስ እዩ። ምኽንያቱ ዜጋታትና ንኢትዮጵያ እንተኸይዶም ውሕስነት ስለዝረኽቡ፣ ብኣንጻሩ ድማ ስርዓት ኤርትራ ነቶም ዝደልዮም ክጨውዮም ዕድል የብሉን። ወይ ተገፊፎም ንዓዶም ምምላስ ከምቲ ዝጽበዮ ቊጽሪ ከምዘይረክብ ስለዝፈልጥ እዩ።
ቦታን ትሕዝቶን ጎስጓሱ ፦ ስደተኛታት ዜጋታትና ብብዝሒ ዝእከቡሉ ቦታ ከም እንዳ ሻሂ፣ እንዳ መግብን ክለባት የተኩሩ። ኣብ ካርቱም ንኣብነት ከም መግቢ ሓምላይ ደሴት ክጥቀስ ይከኣል። ገለ ካብቲ ጎስጓስ ኣነዋሪ፣ ንጽልኢ ዝዕድም ኣብ ዘይምልከቶም ይዛረቡ። ከም ኣብነት ንምጥቃስ ኣብ ኢትዮጵያ ሰላም የለን። ንኢትዮጵያ ዝኸዱ ስለዘይጠዓሞም ንሱዳን መጺኦም ናብ ካልእ ሃገራት ንምስጋር ዝቐለለ እዩ …… ወዘተ ዝብል እዩ።
ካልኣይ ሻቕሎት ጸጥታ ኤርትራ፦ ኣብ ገለ ውድባትን ውልቀ-ሰባትን ዘተኮረ ደቂቕ ጸጥታዊ ምክትታል ክግበር ይእዝዝ። ስለዚ ኣብቲ ንግንባርና ዝምልከት ጥራይ ኣድሂብና ክንገልጽ።
ስርዓት ኤርትራን ጸጥትኡን፣ ንስሙር ደሞክራስያዊ ግንባር ኣብ ረቂቕ መጽናዕትን ጸጥታዊ ውዲትን ካብ ዘእትዎ ሓጺር ግዜ ኣይገበረን። ምኽንያቱ ብጀካቲ ዕዉት ወትሃደራዊ ስርሒታቱ፣ እቲ ብመጽናዕታዊ ሰነድ ዝተገብረ ተደጋጋሚ ምቅላዕ ጽሩውርው ኢሉዎ። ስለዚ ንምንጪ ሓበሬታ ካበይ’ዩ ክፈልጥ ሓያል ጸጥታዊ ውዳቤን ምክትታልን ገይሩ። እንተኾነ ግና ነዚ መደብ’ዚ ከይተዓወተሉ ከሎ፣ ካልእ ተወሳኺ ሕማም መርዘን ዝኾኖ ጉዳይ ተቓሊዑዎ ዝያዳ ዓቢዱ።
ንሱ ከኣ ብዕለት 09,/ ግንቦት/ 2016 ፍሉይ መጽናዕታዊ ሰነድ ብዝብል፣ ኣብ ሞንጎ መሪሕነት ህግደፍን ፖሊስን፣ ምክልኻልን ጸጥታን ዝተራእዩ ግርጭትን ሳዕቤናቱን ብዝብል ኣርእስቲ ተቓሊሑ ነይሩ። ንሱ ድማ ንዘይሕጋዊ ንግድን ሸርፍን ንምቊጽጻር ዝተገብረ ምውህሃድ ዝጎደሎ ወፍርን፣ ብፍላይ ብሓጎስ ኪሻ ኣብ ልዕሊ ነጋዶ ዝወሰዶ ተጋራጫዊ ዘይሕጋዊ ስጉምትን ዘኸተሎ ቅልውላው ሰበስልጣናትን፣ ዘይሕጋዊ ሓዲሽ ናቕፋን ናይ ወጻኢ ባጤራን ንብልሽውና ዘቃልዕ ወጺኡ ከምዝነበረ ዝዝከር እዩ።
እዚ ሚስጥር’ዚ ብምቕልዑ ጸጥታዊ ኣተኩሮኡ ዓብዩ ምህላዉ ንፈልጥ። ምኽንያቱ ኣብ ውሽጢ ሱዳን ንኽከታተሉ ሓዲሽ ኣወዳድባ ገይሩ፣ ባጀት መሳለጥያን ናይ ርክብ ኣገባብን ወዲቡ ዘዋፈሮም ሰለይቲ ኣለዉ። ቅድሚ ሕጂ ዘይገለጽናዮ ክሳብ ዶብ ሱዳን ከይዱ መዓልታት ዝወሰደ ወፍርን ጽዑቕ ተፍትሽን ኣካይዱ ነይሩ። ይኹን’ምበር ኩሉ መደቡ ፈሺሉ ዝኾነ መረጋገጺ ኣይረኸበን።
ስለዚ ኩሉ ገይሩ ምስፈሸሎ ድማ፣ ጸጥታውን ፕሮፕጋንዳውን ጸወትኡ ሕብሪ ቐያይሩ ዝተፈላለየ ኣስማት የጠምቐና ኣሎ። ኣብቲ መጀመርያ ካብ ሰራዊት ኮብሊሎም ዝሸፈቱ ፋሉል እዮም ይብል ነይሩ። ጸኒሑ ኤርትራውያን ኣይኮኑን ሓድነት ህዝብና ንምዝራግ ብወያነ ዝተላእኩ ኣባላቶም እዮም ኢሉና። ሕጂ ድማ ሕሉፍ ሓሊፉዎ ናይ ምስልምና ጥርኑፍነት ንምስፍሕፋሕ ዝሰርሑ እዮም ኢሉና። ብዙሕ ዘገርም ኣይኮነን። ምኽንያቱ ጸጥታ ኤርትራ ኣብ መደባቱ እንተፈሺሉ ዘይልሙድ ገይሩ ስለዝወስዶ ዓቕሊ ጽበት ኣሕዲሩ ሸበድበድ ኢሉ ድማ ትእዛዝ የብዝሕ። ብተግባራቱ ህዝቢ ከምዝነጸሎም ስለዘይእመኑ ደሓን ኣጸቢቖም ይረበጹ የዕለብጡ።
ስሙር ደሞክራስያዊ ግንባር ኤርትራ በዚ ኣጋጣም’ዚ ዘመሓላልፎ መልእኽቲ፦
- ተኲስካ ቕተል ዝበሃል ኣዕናዊ ፖሊሲ ስርዓት ኤርትራ ጌና ይቕጽል ምህላዉ ብቑዕ መረጋገጺ ስለዘለዎ፣ ንዝፍጸም ዘሎ ገበን ኣንጻር ሰብኣውነት ኣጥቢቕና ንኹኑኖ።
- ኣብ ዜጋታትና ብዘጋጠመ ሞትን ዘይሰብኣዊ ተግባርን ከምዝሓዘነ ብምግላጽ፣ ንስድራ ቤት መወትን ፈተውትን ድማ ጽንዓት ይሃብኩም ንብል። ልክዕ’ዩ ዉጉኣት ኣብ ከቢድ ሽግር ከምዝወደቑ ንግንዘቦ ኢና። ክሓውዩ ጽቡቕ ዕድል ከጋጥሞም ድማ ንምነ።
- ሓለውቲ እሱራት ብሰብኣዊ ሕልና ተበጊሶም ንእሱራት ዜጋታቶም ንምድሓን ካብ ቤት ማእሰርቲ ከምልጡ ዝፍጽሙዎ ዘለዉ ታሪኻዊ ኣስተዋጽኦ፣ ክብሪ ዝወሃቦ ዘሐብን ስጉምቲ’ዩ። ስለዚ ኣድናቖትና ገሊጽና ነመስግኖም። ካልኦት ድማ ነዚ ቕዱስ ተግባር ተኸቲሎም ኣሰሮም ክስዕቡ ንጽዉዕ።
- ካብ ሰራዊት ኣምሊጦም ኣብ መሳርዕ ዕጥቃዊ ቃልሲ ንዝተጸንበሩ ኣሕዋትና፣ ንዝወሰድዎ ታሪኻዊ ስጉምቲ ብጣዕሚ ስለንሕበነሉ ነመስግኖም። ስለዚ ካልኦት ኣባላት ምክልኻል ድማ ነዚ ኣብነታዊ ተግባር ኣኽቢርኩም ኣሰሮም ክትስዕቡ ንጽውዕ።
- ሰራዊት ምክልኻልን ህዝብናን ብሓፈሻ ብምትሕብባር ናብ ህዝባዊ ማዕበል ከተምርሑ፣ ዕድመ ሕሱምን ጨካንን ምልካዊ ስርዓት ንምሕጻር፣ ክሳራ ዜጋታትና ንምውሓድ፡ ሰላም ህዝብና ንምውሓስ ታሪኻዊ ኣስተዋጽኦ ክህልወኩም ብኽብሪ ንጽዉዕ።
ውድቀት ንምልካዊ ስርዓት ኤርትራ!! ክፍሊ ዜናን ባህልን
ዘልኣለማዊ ዝኽሪ ንሰማእታትና!! ስሙር ደሞክራስያዊ ግንባር ኤርትራ
መዘኻኸሪ፦ ካብ ህዝብና ቅኑዕ ነቐፌታን ሃናጺ ምኽርን፣ ምትብባዕን ሓገዝን ስለንጽበ ብኣድራሻና ክትሰዱልና ብኣኽብሮት ንሓትት!!
Email: uedf2012@gmail.com


c: text/html

text:
ዋና መምረፂ
ሓገዝቲ ሰነዳት
ሕትመታት
በዓል መዚ ልምዓት እቶት ክልል ትግራይ ኣብ ኣፈፃፅማ መደባት ቀዳማይ መንፈቕ ዓመት ገምጋማዊ ስልጠና ኣካይዱ።
በዓል መዚ ልምዓት እቶት ክልል ትግራይ ሓለፍትን መተሓባበርትን ኣብያተ ፅሕፈት ልምዓት እቶት ወረዳታትን ከተማታትን ተወከልቲ ከተማታት ዞባን ኣብ ዝተረኸብሉ መድረኽ ኣብ ከተማ ማይጨው ገምጋማዊ ስልጠና ቀዳማይ መንፈቕ ዓመት 2009 ዘካየደ እንትኸውን ኣብ ኣፈፃፅማ መደባት እዚ ፍርቂ ዓመት ከም ትካል ኣብ ጎደና ለውጢ ዝርከብ ኮይኑ ኣብ ህንፀት ልምዓት ሓይሊ ሰብን ህዝባዊ ምንቕናቕን ዘሎ ምንቅስቓስ ፣ኣብ ሒሳብ መዛግብቲ ዝትግበር ዘሎ ኣፈፃፅማ ኦዲት ስትራተጂ፣ ኣብ ኣከብትን ከፈልትን ግብሪ ምስ ሪፎርምታት ግብርን ታክስን ዝተተሓሓዘ ኣብ ኣዋጃት፣ ደምብታትን ምምርሕታትን ግንዛበ ኣብ ምዕባይ ዘሎ ምንቅስቓስን ኣብ ኣተሓሕዛ ዘመናዊ ስርዓት መረዳእታን ዘሎ ጠንካራ ምንቅስቓስ መሪሕነት ልምዓታዊ ሰራዊት እቶትን ኣመራርሓ ውድብን መንግስትን ዓሪፍዎ ክሰፋሕ ዝግበኦ ተሞክሮን ውፅኢታዊ ኣፋፃፅማ መዳባትን ተመዝጊቡ እዩ። ከምኡ እውን ኣብ ምስዋር ግብሪ ንዝተዋፈሩ ኣካላት ዝውሰዱ ሕጋዊ መምሃሪ ስጉምትታትን ምስ ምቑራፅ ቅብሊት ዝተተሓሓዘ ኣብ ተወሳኺ እሴት ታክስን ተርን ኦቨር ታክስን ዘሎ ምንቅስቓስን ተወሳኺ ፃዕሪ ከም ዘድሊ ዋና ዳይሬክተር በዓል መዚ ልምዓት እቶት ክልል ትግራይ ወ/ሮ ምሕረት በየነ ኣገንዚበን።
ምስዚ ብተዛማዲ ኣብዚ በጀት ዓመት ከም ብዓል መዚ ኣብ ምጥንኻር ልምዓታዊ ሰራዊት እቶት ኣብ ቁልፊ መደብ ምስ ምድላው ብቑዕ ቁመና ዘለዎም ብስርዓት ውፅኢት ተኮር ዝተቓዩ ትልምታት፣ ምድላው ፈፀምቲ ዓቕምታትን ተግባር መሰረት ዝገበሩ ህንፀታትን ብምልክዕ ኔትወርክታት፣ መዓልታዊ ህንፀትን ዓርሰ ምምህሃርን ብኣግባቡ ብምክያድ ዝተማልአ መስርሕ ደገፍን ክትትልን ተግባራዊ ብምኻኑ ጠንካራ ሰረዊት እቶት ብምውናን ኣብ ቁልፊ መደባት ብሉፅ ኣፈፃፅማ ብምስርሑ ኣብ ዓበይቲ መደባት ዘዕግብ ውፅኢት ምምዝጋብ ተኻኢሉ። በዚ መሰረት ኣብዚ በጀት ዓመት ብበዓል መዚ ክእከብ ዝተተሓዘ እቶት 3.65 ቢሊዮን ኮይኑ ኣብዚ ፍርቂ ዓመት ክሳብ ጥሪ መወዳእታ 63.3 ሚእታዊ ከም ዝተኣከበ መተሓባበሪ ከይዲ ስራሕ ልምዓታዊ ትልሚ በዓል መዚ ልምዓት እቶት ክልል ትግራይ ኣይተ በሪሁ ወ/ሚካኤል ሓቢሮም።
ኣብቲ ገምጋማዊ ስልጠና ብተሳተፍቲ ምስ ምቑራፅ ደረሰይ ዝተተሓሓዘ ኣብ ነጋዶን ተጠቃሚ ህዝብን ዘሎ ግንዛበ፣ ከምኡ እውን ደረሰይ ኣብ ዘይቖርፁ ኣካላት ዝውሰዱ ሕጋዊ ስጉምትታትን ቅፅዓትን፣ ኣብ ሒሳብ መዛግብቲ ዘሎ እዋናዊ ኣፈፃፅማ ኦዲት ስትራተጂ፣ ምስ ውሳነ ፍትሓውን ተመጣጣንን ግብርን ምርግጋፅ ፍትሓዊ ስርዓት ምሕደራ ግብርን ከምኡ’ውን ኣብ ዕግበት ተገልገልትን ቅሬታን ዘሎ ኩነታት ዝብሉ ዛዕባታት መሰረት ዝገበሩ ሕቶታትን ርአቶታትን ዝተልዓሉ ኮይኖም ነዞም ዝተልዓሉ ሕቶታትን ርኢቶታትን ድማ ብመተሓባበርትን ክኢላታትን ከይዲ ስራሕቲ በዓል መዚ ልምዓት እቶት ክልል ትግራይ ኣብቶም ዝተልዓሉ ዛዕባታት ኣብ ምቑራፅ ደረሰይ፣ ከይዲ ኦዲት ስትራተጂ ሒሳብ መዛግበቲ፣ ኣብ ግብሪ መጭበርበርቲ ዝትግበሩ ደገፍን ክትትልን ዝወስዱ ቅፅዓታትን ዝተተሓሓዘ ግብረ መልስን ርኢቶታትን ተዋሂብዎም።
ኣብቲ ገምጋማዊ ስልጠና ካብ ዝተሳተፉ ኣካላት ሓለፊት ቤት ፅሕፈት ልምዓት እቶት ከተማ ዓድዋ ወ/ሮ መብራት ይፍጠርን ሓላፊ ቤት ፅሕፈት ልምዓት እቶት ከተማ ዓዲ ግራት ኣይተ ገ/ስላሴ ገ/ብሄርን ካብቲ መድረኽ ጥንካረታትን ድኽመታትን እናፈተሸ መፍትሒ ዘቕምጥ ድልዱል ሰራዊት ሲቪል ሰርቫንት እቶት ከም ዝተረጋገፀ ፣ዕግበት ተገልገልቲ ንምርግጋፅ ሪፎርምታት ግብርን ታክስን ብምጥንኻር ኣብ ዝቕፅል ካልኣይ ፍርቂ ዓመት ኣፈፃፅማ እቲ ትካል ናብ ዝለዓለ ብርኪ ንምዕባይን ካብቶም ዝቐረቡ ብሉፃት ተሞክሮታት ቀሚርካ ንምስፋሕን ተግባራዊ ንምትግባርን ዝሕግዙ ፍረ ሓሳባት ጨቢጦም በዓል መዚ ልምዓት እቶት መርአያነቱ ሓሊው ንክቕፅል ከም ዝሰርሑ ቃል ኣትዮም።
ሃይላይ ገ/ገርግስ
ክኢላ ርክብ ህዝቢ በዓል መዚ ልምዓት እቶት
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
በዝሒ ጎብነይቲ
We have 14 guests and no members online

robotstxt: allowed

filter: keep


text:
ግላዊ ወይ ኣካላዊ ጉድኣት እንተጋጠመኩም፡ ቀልጢፍኩም ምስ ፕፔላ ናይ ሕጊ ቤት-ጽሕፈት ተራኸቡ።
ግላዊ ወይ ኣካላዊ ጉድኣት እንተጋጠመኩም፡ ቀልጢፍኩም ምስ ፕፔላ ናይ ሕጊ ቤት-ጽሕፈት ተራኸቡ።
ኣብ ፕፔላ ናይ ሕጊ ቤት-ጽሕፈት፡ ዝተሓላለኸ መስርሕ ሕጊ ተረዲእኻ ምስላጥ ከቢድ ምዃኑ ይርድኣና ኢዩ፣ ብፍላይ ድማ እንግሊዝኛ ናይ መጀመርታ ቋንቋኹም እንተዘይኮይኑ። ናይ ሕጊ ቤት-ጽሕፈትና፡ ካብ እንግሊዝኛ ብተወሳኺ፡ ናይ ትግርኛ፣ ናይ ጀርመንን ናይ ፑንጃቢን ቋንቋ ተዛረብቲ ዓማዊል ንምሕጋዝ ድሉው እዩ።
ዘለዉና ሰራሕተኛታት ቋንቋኹም ምስዘይክእሉ ድማ፡ ብዘይምንም ተወሳኺ ክፍሊት፡ ቋንቋኹም ዝዛረብ ተርጓሚ ክንቆጽረልኩም ኢና። ተርጓሚ ምስ ዘድልዮም ቤተሰባትን ግለሰባትን ናይ ምስራሕ ተሞክሮ አሎና። ኣድላዪ እንተደኣ ኮይኑ፡ ምሳና ምስ እትገብርዎ ኣኼባታት ኩሉ፡ ማለት ካብታ ናይ ፈለማ ምይይጥ/ምምኻር ክሳብ ናይ መወዳእታ ስምምዕ፡ ቋንቋኹም ዝዛረብ ተርጓሚ ከም ዝህሉ ክንገብር ንኽእል ኢና። ፕፔላ ናይ ሕጊ ቤት-ጽሕፈት ብቋንቋኹም ሓቢርና ንምስራሕ ድሉዋት ኢና።
ኣብ ፕፔላ ናይ ሕጊ ቤት-ጽሕፈት፡ መሰልኩም ንምሕላውን ዝግብኣኩም ፍትሒ ንምርካብን፡ ናይ ቋንቋ ሽግር ዕንቅፋት ክኾነኩም የብሉን ዝብል እምነት ኣሎና።
ግላዊ ወይ ኣካላዊ ወጽዓ እንተገጢምኩም፡ ብኸመይ ከም እትዋጽእሉን እትከሓሱን ንምፍላጥ፡ ምስ ፕፔላ ናይ ሕጊ ቤት-ጽሕፈት ቀልጢፍኩም ተራኸቡ።


text:
JW LIBRARY
ንWindows 8ን Windows Phone 8ን ዚኸውን ሓገዝ
JW Library ብናይ የሆዋ መሰኻኽር እተዳለወ ወግዓዊ ኣፕሊኬሽን እዩ። ንመጽናዕቲ ዚኸውን ሓያሎ መጽሓፍ ቅዱሳትን መጻሕፍትን ብሮሹራትን ድማ ኣለዎ።
ኣብዚ ኽፋል እዚ
JW Library ተጠቐም—ዊንደውስ
ቀንዲ ትሕዝቶJW Library ብኸመይ ከም እትጥቀም ተምሃር።
መጽሓፍ ቅዱሳት ኣራጊፍካ ተጠቐም—ዊንደውስ
ነቲ ኣብ ዊንደውስ ዚርከብ ኣፕሊኬሽን JW Library ብኸመይ መጽሓፍ ቅዱሳት ኣራጊፍካ ኸም እትጥቀመሉ ተምሃር።
ሕታማት ኣራጊፍካ ተጠቐም—ዊንደውስ
ነቲ ኣብ ዊንደውስ ዚርከብ JW Library ብኸመይ ሕታማት ኣራጊፍካ ኸም እትጥቀመሉ ተምሃር።
ዕልባት ተጠቐም—ዊንደውስ
ኣብቲ ኣብ ዊንደውስ ዚርከብ JW Library ብኸመይ ዕልባት ከም እትጥቀም ተምሃር።
ታሪኽ ተጠቐም—ዊንደውስ
ኣብቲ ኣብ ዊንደውስ ዚርከብ JW Library ብኸመይ ታሪኽ ከም እትጥቀም ተምሃር።
ትርኢት ጽሑፋት ኣተዓራሪ—ዊንደውስ
ኣብ ዊንደውስ ዚርከብ ኣፕሊኬሽን ሞባይል JW Library ትርኢት ጽሑፋት ብኸመይ ከም እተተዓራሪ ተምሃር።
ኣብ መጽሓፍ ቅዱስ ወይ ኣብ ጽሑፋት ድለ—ዊንደውስ
ኣብቲ ኣብ ዊንደውስ ዚርከብ JW Library ብኸመይ ኣብ መጽሓፍ ቅዱስ ወይ ኣብ ጽሑፋት ከም እትደልን ብኸመይ ኣብ ኢንሳይት ኦን ዘ ስክሪፕቸርስ ብርእሰ ነገር ከም እትደልን ተምሃር።
ነቲ ጽሑፍ ኣድምቆ—ዊንደውስ
ኣብቲ ኣብ ዊንደውስ ዚርከብ JW Library ብኸመይ ጽሑፍ ከም እተድምቕ ተምሃር።


text:
ከመይ ጌርካ ብሕታዊ ውሳነታት ትገብር፧
“ፍቓድ የሆዋ እንታይ ምዃኑ ብቐጻሊ ኣስተውዕሉ።”—ኤፌ. 5:17።
መዝሙር፦ 11, 22
1. ካብ ዝርዝር ሕግታት መጽሓፍ ቅዱስ እንታይ ክንጠቅስ ንኽእል፧ ንዕኡ ምሕላውናኸ ብኸመይ ይጠቕመና፧
የሆዋ በቲ ብጽሑፍ ዝሰፈረ ቓሉ ኣቢሉ፡ ብዙሕ ዝርዝር ትእዛዛት ሂቡና ኣሎ። ንኣብነት፡ ምንዝርናን ዝሙትን ስርቅን ስኽራንን ከልኪሉ እዩ። (1 ቈረ. 6:9, 10) ኣብ ርእሲ እዚ፡ እቲ ወዲ ኣምላኽ ዝዀነ የሱስ ክርስቶስ ንሰዓብቱ፡ “ኪዱ ኻብ ኵሎም ኣህዛብ ብስም ኣቦን ወድን መንፈስ ቅዱስን እናኣጥመቕኩም ደቀ መዛሙርቲ ግበሩ፣ ዝኣዘዝኩኹም ኵሉ ኺሕልዉ ኸኣ ምሃርዎም። እንሆ ድማ፡ ኣነ ኽሳዕ መደምደምታ እቲ ስርዓት ኵሉ መዓልቲ ምሳኻትኩም እየ” ብምባል ከቢድ ግናኸ ባህ ዜብል ትእዛዝ ሂብዎም እዩ። (ማቴ. 28:19, 20) ሕግታትን ትእዛዛትን ኣምላኽሲ ኸመይ ዝበለ ዕቝባ ዀን እዩ ዚኸውን! ንዕኡ ምስ እንሕልዎ፡ ንርእስና ኣኽብሮት ነሕድር፡ ጥዕናና ይመሓየሽ፡ ኣብ ስድራ ቤትና እውን ዝሓሸ ሓጐስ ይህልወና። ልዕሊ ዅሉ ድማ፡ ንትእዛዛት የሆዋ፡ እንተላይ ነቲ ኣብ ዕዮ ስብከት ክንካፈል እተዋህበና ትእዛዝ ብተኣማንነት ጠቢቕና ምሕላውና፡ ስምረቱን በረኸቱን እዩ ዜምጻልና።
2, 3. (ሀ) መጽሓፍ ቅዱስ ኣብ ኵሉ ዅነታት ሕጊ ዘይህበና ስለምንታይ እዩ፧ (ለ) ኣብዛ ዓንቀጽ እዚኣ እንታይ ሕቶታት ክንርኢ ኢና፧ (ኣብ መእተዊ ዘላ ስእሊ ርአ።)
2 ኰይኑ ግና፡ መጽሓፍ ቅዱስ ፈልዩ ትእዛዝ ዘይህበሉ ብዙሕ ኵነታት ኣሎ። ንኣብነት፡ ክርስትያናት እንታይ ዓይነት ክዳን ኪኽደኑ ኸም ዚግባእ ዚገልጽ ብዝርዝር ዝሰፈረ ሕግታት የሎን። እዚ ንጥበብ የሆዋ ዜርኢ ብኸመይ እዩ፧ ቅድታትን ባህልታትን ኣብ ተፈላለየ ኽፍልታት ዓለምን ኣብ እተፈላለየ ዓመታትን ይፈላለ እዩ። መጽሓፍ ቅዱስ ግቡእ ኣከዳድናን ኣመለኻኽዓን ብዝርዝር እንተ ዚህብ ነይሩ፡ ሕጂ ግዜ ምሓለፎ። ብተመሳሳሊ ምኽንያት ድማ፡ እቲ ብድራኸ መንፈስ ኣምላኽ እተጻሕፈ ቓል ብዛዕባ ሓደ ክርስትያን ኪሓርዮ ዚግባእ ስራሕን ክንክን ጥዕናን መዘናግዕን ብዙሕ ዝርዝር ሕግታት ኣይህብን እዩ። ስለዚ፡ ውልቀ ሰባትን ርእስታት ስድራ ቤትን ብዛዕባ እዚ ነገራት እዚ ውሳነታት ንምግባር ናጽነት ኣለዎም።
3 ከምኡ ኺብሃል ከሎ ግና፡ ኣብ ህይወትና ዓብዪ ጽልዋ ኺህልዎ ዚኽእል ኣገዳሲ ውሳነታት ክንገብር ከለና፡ እቲ እንገብሮ ውሳነ ንየሆዋ ኣየገድሶን ማለት ድዩ፧ ሕጊ መጽሓፍ ቅዱስ ክሳዕ ዘየፍረስና፡ ዝዀነ ይኹን ውሳነ እኳ እንተ ገበርና፡ እቲ ሰማያዊ ኣቦና ባህ ይብሎ ድዩ፧ ዝርዝር ሕግታት ኣብ ዘይህልወሉ መዳያት፡ ኣየናይ ውሳነታት ንየሆዋ ኸም ዜሐጕሶ ኸመይ ጌርና ንፈልጥ፧
ብሕታዊ ውሳነታት የገድስ ድዩ፧
4, 5. ውሳነታትና ንዓናን ንኻልኦትን ዚጸሉ ብኸመይ እዩ፧
4 ገሊኦም ሰባት እንገብሮ ምርጫታት ዘየገድስ ኰይኑ ይስምዖም እዩ። ንየሆዋ ባህ ዜብሎ ጥበባዊ ውሳነታት ንምግባር ግና፡ ነቲ ኣብ ጽሑፍ ኣብ ዝሰፈረ ቓል የሆዋ ዚርከብ ሕግታትን ስርዓታትን ኣብ ግምት ኣእቲና ምስኡ ተሰማሚዕና ኽንመላለስ ኣሎና። ንኣብነት፡ ስምረት ኣምላኽ ንምርካብ፡ ምስቲ ብዛዕባ ደም ዚምልከት ሕጉ ተሰማሚዕና ኽንመላለስ ኣሎና። (ዘፍ. 9:4፣ ግብ. 15:28, 29) ጸሎት ከኣ ምስ ቅዱስ ጽሑፋዊ ስርዓታትን ሕግታትን ዚሳነ ውሳነታት ክንገብር ይሕግዘና እዩ።
5 ከቢድ ብሕታዊ ውሳነታት ኣብ መንፈሳዊ ጥዕናናን ድሕንነትናን ሓያል ጽልዋ ኺህልዎ ይኽእል እዩ። ኵሉ እቲ እንገብሮ ምርጫ፡ ነቲ ምስ የሆዋ ዘሎና ርክብ እንተ ንጽቡቕ እንተ ንሕማቕ ይጸልዎ እዩ። ጽቡቕ ውሳነ ነቲ ምስ ኣምላኽ ዘሎና ርክብ የድልድሎ፡ ሕማቕ ውሳነ ግና የበላሽዎ እዩ። ብዘይካዚ፡ ሕማቕ ውሳነ ንኻልኦት ብምርባሽ ወይ ብምዕንቃፍ፡ ወይ ከኣ ንሓድነት እታ ጉባኤ ብምዝራግ፡ ብመንፈሳዊ መዳይ ኬቝስል ይኽእል እዩ። እምበኣር፡ ብሕታዊ ውሳነታትና ኣገዳስነት ኣለዎ።—ሮሜ 14:19፣ ገላትያ 6:7 ኣንብብ።
6. ከመይ ጌርና ኢና ውሳነታት ክንገብር ዘሎና፧
6 ቀጥታዊ ትእዛዝ መጽሓፍ ቅዱስ ኣብ ዘይብሉ ዅነታት እንታይ ክንገብር ኣሎና፧ ኣብ ትሕቲ ኸምዚ ዝበለ ዅነታት፡ ነቲ ነገር ብዝርዝር መርሚርና ብብሕታዊ ድሌትና ዘይኰነስ፡ በቲ የሆዋ ዚሰምሮን ዚባርኾን መገዲ ናይ ምውሳን ሓላፍነት ኣሎና።—መዝሙር 37:5 ኣንብብ።
ፍቓድ የሆዋ ኣስተውዕል
7. ሕጊ መጽሓፍ ቅዱስ ኣብ ዘይብሉ ዅነት፡ የሆዋ እንታይ ክንገብር ከም ዚደልየና ኸመይ ጌርና ንፈልጥ፧
7 ‘የሆዋ ብዛዕባ ሓደ ነገር ብዝርዝር ትእዛዝ እንተ ዘይሂቡ፡ ከመይ ጌርና ኢና ነቲ ነገር ከም ዚሰምሮ ኽንፈልጥ እንኽእል፧’ ኢልካ ትሓስብ ትኸውን። ኤፌሶን 5:17፡ “ፍቓድ የሆዋ እንታይ ምዃኑ ብቐጻሊ ኣስተውዕሉ” ትብል። ቀጥታዊ ሕጊ መጽሓፍ ቅዱስ ኣብ ዘይህልወሉ ዅነት፡ ፍቓድ ኣምላኽ እንታይ ምዃኑ ኸነስተውዕል እንኽእል ብኸመይ ኢና፧ ናብኡ ብምጽላይን ነቲ ብመንፈስ ቅዱሱ ኣቢሉ ዚህበና መምርሒ ብምቕባልን ኢና ፍቓዱ እነስተውዕል።
8. የሱስ ነቲ የሆዋ ኺገብሮ ዚደልዮ ነገር ከመይ ገይሩ የስተውዕሎ ነይሩ፧ ኣብነት ሃብ።
8 የሱስ ነቲ ኣቦኡ ኺገብሮ ዝደለዮ ነገር ከመይ ገይሩ ኸም ዘስተውዓለ እስከ ንርአ። ኣብ ክልተ ኣጋጣሚ፡ የሱስ ቅድም ከም ዝጸለየ፡ ድሕሪኡ ብተኣምራዊ መገዲ ንብዙሓት ህዝቢ ኸም ዝመገበ ተገሊጹ ኣሎ። (ማቴ. 14:17-20፣ 15: 34-37) ኰይኑ ግና፡ ምስ ጠመየ እሞ ብድያብሎስ ኣብ በረኻ ምስ ፈተነ፡ ንኣእማን ናብ እንጌራ ምልዋጥ ኣብዩ እዩ። (ማቴዎስ 4:2-4 ኣንብብ።) ሓሳብ ኣቦኡ ይፈልጥ ብምንባሩ፡ ነቲ ኣእማን ናብ እንጌራ ኺልውጦ ኸም ዘይግባእ ይፈልጥ ነይሩ እዩ። እወ፡ ንሓይሉ በዚ ኸምዚ ኣብ ብሕታዊ ጥቕሙ ምውዓል፡ ፍቓድ ኣምላኽ ዘይምዃኑ ኣስተውዒሉ እዩ። ከምኡ ምግባር ብምእባዩ ኸኣ፡ መምርሒን ዕንጋለን ንምርካብ ኣብ የሆዋ ኸም ዚጽጋዕ ኣርእዩ እዩ።
9, 10. ጥበባዊ ውሳነታት ክንገብር ዚሕግዘና እንታይ እዩ፧ ብምሳሌ ኣብርህ።
9 ከምቲ የሱስ ዝገበሮ ጌርና ጥበባዊ ውሳነታት ክንገብር እንተ ዄንና፡ ኣብ መምርሒ የሆዋ ኽንጽጋዕ ኣሎና። ምስዚ ዚስዕብ ጥበባዊ ቓላት ተሰማሚዕና ኽንመላለስ ኣሎና፦ “ብምሉእ ልብኻ ብየሆዋ ተኣመን፣ ኣብ ኣእምሮኻ ድማ ኣይትጸጋዕ። ኣብ ኵሉ መገድታትካ ንዕኡ ኣስተብህለሉ፣ ንሱ ኸኣ ንመገድታትካ ኬቕንዖ እዩ። ጥበበኛ ዝዀንካ ኣይምሰልካ። ንየሆዋ ፍርሃዮ፡ ካብ ክፉእ ድማ ርሓቕ።” (ምሳ. 3:5-7) ብመጽናዕቲ መጽሓፍ ቅዱስ ኣቢልና ሓሳብ የሆዋ ምፍላጥና፡ ኣምላኽ ኣብ ሓደ ዅነት እንታይ ክንገብር ከም ዚደልየና ኸነስተውዕል ይሕግዘና እዩ። ንሓሳባት የሆዋ ኣጸቢቕና ብዝፈለጥናዮ መጠን፡ ልብና ንመምርሒኡ ብዝያዳ ቕልጡፍ ምላሽ እዩ ዚህብ።—ህዝ. 11:19፡ እ.ጽ.።
10 ነዚ ብምሳሌ ንምብራህ፡ ሓንቲ ናብ ዕዳጋ ዝኸደት ብዓልቲ ሓዳር እሞ ኣብ ኣእምሮኻ ስኣል። ኣብ ዕዳጋ እትፈትወን ጫማ እኳ እንተ ረኣየት፡ ኣዝየን ክቡራት እየን። ስለዚ፡ ንርእሳ፡ ‘ክንድዚ ዚኣክል ገንዘብ እንተ ዘውጽእ፡ ሰብኣየይ ከመይ ምተሰምዖ፧’ ኢላ ትሓትት። ሰብኣያ ኣብኡ እኳ እንተ ዘየሎ፡ መልሲ እታ ሕቶ ኣይትጠፍኣን እያ። ከመይ ገይራ እያ ነዚ ፈሊጣቶ፧ ምኽንያቱ፡ ኣብቲ ምስ ሰብኣያ ኻብ እትምርዖ ዘሕለፈቶ ግዜ፡ ብዛዕባ ገንዘብ ዘለዎ ኣተሓሳስባ ትፈልጥ እያ። ስለዚ፡ ነተን ጫማ ምስ እትዕድገን፡ ሰብኣያ ኸመይ ከም ዚስምዖ ተስተውዕል እያ። ብተመሳሳሊ፡ ሓሳባትን መገድታትን የሆዋ ብዝያዳ እናፈለጥናዮ ብዝኸድና መጠን፡ እቲ ሰማያዊ ኣቦና ኣብ እተፈላለየ ዅነታት እንታይ ክንገብር ከም ዚደልየና ብዝሓሸ እናኣስተውዓልና ኢና እንኸይድ።
ሓሳብ የሆዋ ኸመይ ጌርካ ኽትፈልጥ ትኽእል፧
11. መጽሓፍ ቅዱስ ከነንብብ ወይ ከነጽንዕ ከለና፡ እንታይ ሕቶታት ኢና ንርእስና ኽንሓትት እንኽእል፧ (“ ቃል ኣምላኽ ከተጽንዕ ከለኻ፡ ከምዚ ኢልካ ንርእስኻ ሕተት” ዘርእስታ ሳጹን ርአ።)
11 ሓሳብ የሆዋ ንምፍላጥ፡ ንብሕታዊ መጽናዕቲ ቐዳምነት ክንህቦ ኣሎና። ቃል ኣምላኽ ከነንብብ ወይ ከነጽንዕ ከለና፡ ‘እዚ ጽሑፍ እዚ ብዛዕባ የሆዋን ብዛዕባ እቲ ቕኑዕ መገድታቱን ሓሳቡን እንታይ ይገልጽ፧’ ኢልና ንርእስና ኽንሓትት ንኽእል ኢና። ከምቲ፡ “ኦ የሆዋ፡ ጐደናታትካ ኣፍልጠኒ፣ መገድታትካ ምሃረኒ። ንስኻ ኣምላኽ ድሕነተይ ኢኻ እሞ፡ ብሓቅኻ ኣመላልሰንን ምሃረንን። ምሉእ መዓልቲ ብኣኻ ተስፋ እገብር ኣለኹ” ኢሉ ዝዘመረ ዳዊት ዝነበሮ ዓይነት ኣረኣእያ ኺህልወና ኣለዎ። (መዝ. 25:4, 5) ብዛዕባ ዘንበብካዮ ኽፋል መጽሓፍ ቅዱስ ከተስተንትን ከለኻ፡ ‘ነዚ ሓበሬታ እዚ ኣብ ስድራ ቤተይ ከመይ ገይረ ኣብ ግብሪ ኸውዕሎ እኽእል፧ ኣበይ ክዓይየሉ እኽእል፧ ኣብ ቤትዶ፡ ኣብ ስራሕዶ፡ ኣብ ቤት ትምህርቲዶ፡ ወይስ ኣብ ኣገልግሎት፧’ ኢልካ ንርእስኻ ሕተት። እቲ ትምህርቲ ኣበይ ከም እትዓይየሉ ምስ ፈለጥካ፡ ከመይ ጌርካ ኣብ ግብሪ ኸተውዕሎ ኸም እትኽእል ንምስትውዓሉ ኪቐልለካ ይኽእል እዩ።
12. ጽሑፋትናን ኣኼባታትናን፡ የሆዋ ብዛዕባ እተፈላለየ ጕዳያት እንታይ ከም ዚሓስብ ክንፈልጥ ብኸመይ ይሕግዘና፧
12 ንሓሳብ የሆዋ ኣጸቢቕና ኽንፈልጠሉ እንኽእል ካልእ መገዲ፡ ኣብቲ ኻብ ውድቡ ዚውሃበና መጽሓፍ ቅዱሳዊ መምርሒ ብምቕላብ እዩ። ንኣብነት፡ ዎች ታወር ፓብሊኬሽንስ ኢንደክስ ኰነ መሐበሪ ምርምር ናይ የሆዋ መሰኻኽር ኣብቲ ብሕታዊ ውሳነታት ክንገብረሉ ዚግባእ እተፈላለየ ዅነታት ሓሳብ የሆዋ ኽንፈልጥ ይሕግዘና እዩ። ኣብ ክርስትያናዊ ኣኼባታት ተጠንቂቕና ብምስማዕን ብምስታፍን እውን ብዙሕ ንጥቀም ኢና። ብዛዕባ እቲ ዚቐርብ ትምህርቲ ምስ እነስተንትን፡ ሓሳብ የሆዋ ብዝያዳ ኸነስተውዕልን ከም ናቱ ዓይነት ኣተሓሳስባ ኺህልወናን ይሕግዝ እዩ። ነቲ የሆዋ ብመንፈሳዊ ንምምጋብ ዝገበሮ መሰናድዎታት ብትግሃት ምስ እንጥቀመሉ፡ ንመገድታቱ ብዝሓሸ ኽንፈልጦ ኢና። ከም ውጽኢቱ ድማ፡ እቲ ፈቃር ኣምላኽና ዚባርኾ ብሕታዊ ውሳነታት ክንገብር ንኽእል ኢና።
ሓሳብ የሆዋ ንውሳነታትካ ይምርሓዮ
13. ሓሳብ የሆዋ ምፍላጥና፡ ከመይ ገይሩ ጥበባዊ ውሳነታት ክንገብር ከም ዚሕግዘና ዚሕብር ኣብነት ሃብ።
13 ሓሳብ የሆዋ ምፍላጥና፡ ከመይ ገይሩ ጥበባዊ ውሳነታት ክንገብር ከም ዚሕግዘና ዚሕብር ኣብነት እስከ ንርአ። ኣስፋሕቲ መንግስቲ ኣምላኽ ብምዃንና፡ ስሩዓት ፈለምቲ ዄንና ኣብ ናይ ምሉእ ግዜ ኣገልግሎት ክንኣቱ ንደሊ ንኸውን። ከምኡ ንምግባር ከኣ፡ ህይወትና ንምቕላል ዜኽእለና ስጕምትታት ክንወስድ ንጅምር። እዚ ኽንገብር ከለና ግና፡ ብዝወሓደ ስጋዊ ጥሪት ብሓቂ ንሕጐስ እንተ ዄንና ንጭነቕ ንኸውን። መሸም፡ ፈለምቲ ኽንከውን ከም ዘሎና ዚእዝዝ ትእዛዝ መጽሓፍ ቅዱስ የሎን፣ እሙናት ኣስፋሕቲ ዄንና ንየሆዋ ምግልጋል ክንቅጽል ንኽእል ኢና። ኰይኑ ግና፡ የሱስ፡ እቶም ምእንቲ መንግስቲ ኣምላኽ መስዋእቲ ዚኸፍሉ፡ ብዙሕ በረኸት ከም ዚረኽቡ መረጋገጺ ሂቡ ኣሎ። (ሉቃስ 18:29, 30 ኣንብብ።) ብዘይካዚ፡ የሆዋ በቲ “ብውዳሰ ዚቐርብ መስዋእቲ ፍታው” ባህ ከም ዚብሎን ሕጉስ ወሃቢ ኸም ዚፈቱን፡ ቅዱሳት ጽሑፋት ይገልጽ እዩ። (መዝ. 119:108፣ 2 ቈረ. 9:7) ነዚ ቕዱስ ጽሑፋዊ ነጥብታት እዚ ድሕሪ ምምርማርናን ብጸሎት መምርሒ ድሕሪ ምሕታትናን፡ ሓሳብ የሆዋ እንታይ ምዃኑ ኸነስተውዕል ኣይንኽእልንዶ፧ ብዛዕባ እዚ ሓሳባት እዚ ምስትንታንና፡ ንዓና ግብራዊ ዝዀነ፡ እቲ ሰማያዊ ኣቦና ድማ ዚባርኾ ውሳነ ኽንገብር ይሕግዘና እዩ።
14. ገሊኡ ዓይነት ቅዲ ኽዳን ንየሆዋ ዜሐጕሶ እንተ ዀይኑ ብኸመይ ክትፈልጥ ትኽእል፧
14 ካልእ ኣብነት እስከ ንርአ፦ ገሊኡ ቕዲ ኣከዳድና ይማርኸካ ንበል፣ እቲ ኣከዳድናኻ ኸኣ ኣብ ጉባኤ ንዘለዉ ገሊኦም ይርብሾም ይኸውን። ንስኻ ግና ነቲ ኣከዳድና እቲ ፈልዩ ዚኽልክል ሕጊ ኸም ዘየሎ ትፈልጥ ኢኻ። ኣብቲ ነገር እቲ ሓሳብ የሆዋ እንታይ እዩ፧ ሃዋርያ ጳውሎስ ብመንፈስ ኣምላኽ ተደሪኹ፡ “ኣንስቲ እውን ከምኡ ብቝኖ፡ ብወርቂ፡ ብሉል፡ ወይስ ብኣዝዩ ኽቡር ክዳውንቲ ዘይኰነስ፡ ትሕትናን ልብምናን ብዜርኢ ግቡእ ክዳውንቲ፡ ንኣምላኽ ተወፋይነት ንዘለወን ኣንስቲ ኸም ዚግባእ፡ ማለት ብሰናይ ግብሪ ይሰለማ” ዚብል ምኽሪ ሂቡ ኣሎ። (1 ጢሞ. 2:9, 10) እዚ ምኽሪ እዚ ኸኣ ንክርስትያን ሰብኡት እውን ብማዕረ ይምልከቶም እዩ። ውፉያት ኣገልገልቲ የሆዋ ብምዃንና፡ ብሕታዊ ምርጫታትና ጥራይ ዘይኰነስ፡ ኣከዳድናናን ኣመለኻኽዓናን ኣብ ካልኦት ኪህልዎ ዚኽእል ጽልዋ እውን የተሓሳስበና እዩ። ኣመንቲ ንዝዀኑ ብጾትና ኽንዕንቅፎም ወይ ከነጕህዮም ስለ ዘይንደሊ፡ ብትሕትናን ብፍቕርን ተደሪኽና ርእይቶኦም ኣብ ግምት ነእቱ ኢና። (1 ቈረ. 10:23, 24፣ ፊል. 3:17) ቅዱሳት ጽሑፋት እንታይ ከም ዚብል ኣብ ግምት ብምእታው፡ ኣብቲ ነገር እቲ ሓሳብ የሆዋ እንታይ ምዃኑ ኸነስተውዕልን ንዕኡ ባህ ዜብሎ ውሳነታት ክንገብርን ንኽእል ኢና።
15, 16. (ሀ) ወትሩ ብዛዕባ ርኹስ ነገራት ንሓስብ እንተ ዄንና፡ የሆዋ ኸመይ ይስምዖ፧ (ለ) መዘናግዒ ኽንመርጽ ከለና ንየሆዋ ዜሐጕሶ እንታይ ከም ዝዀነ ኸመይ ጌርና ንፈልጥ፧ (ሐ) ከቢድ ውሳነታት ከመይ ጌርካ ኺግበር ይግባእ፧
15 ሰባት ክፍኣት ኪስዕቡ ኸለዉ፡ ‘ኵሉ ዝንባለ ሓሳባት ልቦም ድማ ወትሩ ኽፉእ ጥራይ ኪኸውን ከሎ፡’ የሆዋ ኸም ዚጕሂ፡ መጽሓፍ ቅዱስ ይገልጽ እዩ። (ዘፍጥረት 6:5, 6 ኣንብብ።) ካብዚ ኸኣ ብዛዕባ ጾታዊ ርኽሰት ክንሓስብ ከም ዘይደልየና ኸነስተውዕል ንኽእል ኢና፣ ከመይሲ፡ ከምኡ ምግባር፡ ናብቲ ኣብ ቅዱሳት ጽሑፋት ተኸልኪሉ ዘሎ ኸቢድ ሓጢኣት ዚመርሕን ምስ ኣተሓሳስባ የሆዋ ዘይቃዶን እዩ። ያእቆብ እቲ ወደ መዝሙር፡ “እታ ናይ ላዕሊ ጥበብ ግና ቅድሚ ዅሉ ንጽህቲ እያ፣ ደሓር፡ ሰላማዊት፡ ልዝብቲ፡ ሰማዕ፡ ምሕረትን ጽቡቕ ፍረን ዝመልአት፡ ዘይተዳሉ፡ ዘይግብዝቲ እያ” ኢሉ ጽሒፉ ኣሎ። (ያእ. 3:17) ነዚ ምፍላጥና፡ ርኹስ ሓሳባትን ዝንባለታትን ዜለዓዕል መዘናግዒ ንምውጋድ ኪድርኸና ኣለዎ። ኣስተውዓልቲ ክርስትያናት፡ የሆዋ ዚጸልኦ ነገራት ብዝሓዘ መጽሓፍ፡ ፊልም፡ ወይ ጸወታ ምዝንጋዕ ቅቡል እንተ ዀይኑ ኣብ ሕቶ ኣየእትውዎን እዮም። ኣብዚ መዳይ እዚ ዘሎ ሓሳብ የሆዋ ኣብ ቃሉ ንጹር ኰይኑ ኣሎ።
16 ኣብ ሓያሎ ዅነታት ብእተፈላለየ መገዲ እኳ እንተ ወሰንና፡ የሆዋ ብኣና ባህ ኪብሎ ይኽእል እዩ። ከቢድ ውሳነታት ኣብ እንገብረሉ እዋን ግና፡ ካብ ሽማግለታት ወይ ካብ ካልኦት ምኩራት ኣሕዋት ምኽሪ እንተ ሓተትና ይሓይሽ። (ቲቶ. 2:3-5፣ ያእ. 5:13-15) ካልኦት ኪውስኑሉና ምሕታት ግቡእ ኣይኰነን። ክርስትያናት ልቦናኦም ኬሰልጥኑን ኪጥቀሙሉን ኣለዎም። (እብ. 5:14) ኵላትና ምስቲ፡ “ነፍሲ ወከፍ ሓላፍነቱ ዜሰክሞ ጾር ኪጸውር እዩ” ዚብል ብድራኸ መንፈስ እተጻሕፈ ቓላት ጳውሎስ ተሰማሚዕና ኽንመላለስ ኣሎና።—ገላ. 6:5፡ እ.ጽ.።
17. ንየሆዋ ዜሐጕስ ውሳነታት እንተ ጌርና፡ እንታይ ጥቕሚ ንረክብ፧
17 ውሳነታትና ኣብ ሓሳብ የሆዋ ተመስሪትና ምስ እንገብር፡ ንዕኡ ብዝያዳ ኢና እንቐርቦ። (ያእ. 4:8) ስምረቱን በረኸቱን ድማ ንረክብ። እዚ ኸኣ ብግዲኡ ነቲ ኣብ ሰማያዊ ኣቦና ዘሎና እምነት የድልድሎ። እምበኣር፡ ሕግታትን ስርዓታትን መጽሓፍ ቅዱስ ንሓሳብ ኣምላኽ ስለ ዚገልጸልና፡ ብእኡ ንመራሕ። ልክዕ እዩ፡ ብዛዕባ የሆዋ ወትሩ እንምሃሮ ሓድሽ ነገር ይህሉ እዩ። (እዮ. 26:14) ብትግሃት ምስ እንጽዕር ግና፡ ሕጂ እኳ ጥበባዊ ውሳነታት ንምግባር ዜኽእለና ጥበብን ፍልጠትን ምስትውዓልን ክንረክብ ንኽእል ኢና። (ምሳ. 2:1-5) ሓሳባትን ውጥናትን ዘይፍጹማት ሰባት ተለዋዋጢ እዩ፣ ከምቲ ሓደ ዘማሪ ዝበሎ ግና፡ “ውሳነታት የሆዋ . . . ንዘለኣለም ይቐውም፣ ሓሳባት ልቡ እውን ንውሉድ ወለዶ እዩ።” (መዝ. 33:11) እምበኣር፡ ሓሳባትናን ተግባራትናን ምስ ሓሳብ እቲ ልዕሊ ዅሉ ጥበበኛ ዝዀነ የሆዋ ኣምላኽ ምስ ዚሳነ፡ ብሉጽ ብሕታዊ ውሳነታት ክንገብር ንኽእል ኢና።


text:
ኣፍሪቃ ግዙፍ ብድሆታት ሓይሊ ኤለክትሪክ ኣጋጢምዋ`ሎ፡ 600 ሚሊዮን ኣፍሪቃውያን ፍጹም ናይ ኤለክትሪክ ዕድል የብሎምን
ኣብ ዙርያ ክፋላት መብዛሕቲኡ ኣፍሪቃ፡ ዝርኤ ዘሎ ዳርጋ መዓልታዊ ምጽልማት ሕጽረት ሓይሊ ኤለክትሪክ፡ ንድኻን ሃብታምን ብሓባር ተንኪፍዎ`ሎ። ንምዃኑ ብድሆታት ምምንጫው ሓይልን ፡ ምውላዕ መብራህቲን እንታይ`ዩ ኣብ ዝብል ጌብ ጃስለው ዝሰርሖ ይቕጽል።
ኣብ ናይሮቢ በርድ ናይ ዘፍሪ ትካል ሓላፊት በቲ ምቢተ፡ ብሰንኪ ሕጽረት ሓይሊ ኤለክትሪክ ንግዳ ኣብ ሓደጋ ከምዝወደቐ ትገልጽ።
'ዝሓለፈ ሓደ እዋን፡ ን3ተ መዓልታት ብዘይ ኤለክትሪክ ስለዝነበርና፡ ዝኾነ ይኹን ክንሰርሕ ኣይከኣልናን። ማሺናትና፡ መዝሓሊ ክፍልና፡ ኮታስ ኩሉ ስራሕ ብዘይ ኤለክትሪክ ክንቀሳቐስ ኣይክእልን`ዩ"
ኣብ ትካል ሓይሊ ኤለክትሪክ ኬንያ ተኣማሚንካ ንግዲ ምክያድ ከቢድ ክሳራ ዘለዎ እናኾነ ይመጽእ ኣሎ ትብል ኣተሓሒዛ።
ኣብ ኬንያ ኾነ ኣብ ካልእ ኸባብታት ኣፍሪቃ ዘሎ ጸገም፡ ተደራራቢ`ዩ፡ ፍጹም ዕድል ኤለክትሪክ ዘይምርካብ፡ ምኽባር ዋጋን፡ ቀጻልነት ኤለክትሪክ ዘይምህላውን`ዩ።
ኣፍሪቃ ግዙፍ ብድሆታት ሓይሊ ኤለክትሪክ ኣጋጢምዋ`ሎ። 600 ሚሊዮን ኣፍሪቃውያን ፍጹም ናይ ኤለክትሪክ ዕድል ዘይብሎም`ዮም። 60 % ናይ`ቲ ሀዝቢ ማለት`ዩ።
ኣፍሪቃ ካብ ካልኦት ዞባታት ዓለምና ዝተሓተ ሓይሊ ትረክብ፡ ግን ዳርጋ ከምዚ ኣብ በዓል ኣመሪካ ዝኽፈል ዋጋ ትኸፍል፡ ኣብ ምብራቕ እስያ ካብ ዝኽፈል ዕጽፊ ትኸፍል።
ኣብ ዳቮስ ስዊዘርላንድ ኣብ ዝተኻየደ ዓለማዊ ኤኮኖሚያዊ መድረኽ፡ ዝተዛረቡ ፕረሲደንት ባንኪ ልምዓት ኣፍሪቃ ዶናልድ ካበሩካ፡ ሕጽረት ሓይሊ ኤለክትሪክ ንሃገራት ኣፍሪቃ ንድሕሪት ይጎትተን ኣሎ ኢሎም ኔሮም። ድኹም ትሕተ-ቕርጺ ኣፍሪቃ ፡ንምዝርጋሕ ሓይሊ ዝዓበየ ብድሆ ምዃኑ`ውን ጠቒሶም።
"ነብስወከፍ 54 ሃገራትና፡ ካብ ዘበታዊ ዓቕመን ጥራሕ ውሕስነት ሓይሊ ኤለክትሪክ ክህልወን ኣይክኣልን`ዩ። ሓይሊ ክንረኽበሉ ንኽእል ዞባዊ ዕዳጋ ክንፈጥር ኣለና "
ቁጽሩ እናወሰኸ ዝኸይድ ዘሎ ህዝቢ ኣፍሪቃ፡ ክሳብ 2050 ብዕጽፊ ክውስኽ ትጽቢት ይግበር፡ እዚ ድማ ኣብ ቀረባት ጸዓት፡ ጸቕጢ ምሕዳሩ ክቕጽል`ዩ። ጸዓት ዘይምምሕያሽ ድማ፡ ዝነበረ ዕድላት ምኽሳር ማለት`ዩ።


text:
ምምሕዳር ከተማ መቐለ ኣብታ ከተማ ንዘሎ ፀገም መንበሪ ኣባይቲ የቃልል እዩ ዝበሎ መፍትሒ ወሲዱ'ሎ።
ብመሰረት እዚ ብዓርሰ ምትሕግጋዝ ማሕበር ህንፀት ኣባይቲ ንዝተወደቡ ን11,400 መራሕቲ ስድራ ትማሊ ዘዳለወሎም መሬት ኣረኪቡዎም'ሎ።
ምክትል ከንቲባ ከተማ መቐለ ኣይተ ብርሃነ ገብረየሱስ ምምሕዳር ከተማ መቐለ ኣብ መጋቢትን ሚያዝያን ተግባራዊ ዝኸውን ካልኣይ ዙርያ ዕደላ መሬት ን400 ማሕበራትን ን700 ጉዱኣት ኣካልን መሬት ንምሃብ ተሊሙ ይሰርሕ ኣሎ ኢሎም፡፡
ብኻልእ ገፅ ኣባይቲ ንምህናፅ ተሓሲቡ ካብ ግራቶም ዝተላዕሉ ሓረስቶት መረረ ኣስሚዖም ኣለዉ።
እቶም ሓረስቶት ንሜትር ካሬ ክልተ ቅርሽን ሰላሳ ሳንቲም ካሕሳ ከምዝተወሃቦም ብምግላፅ እዚ ድማ ኣዝዩ ብጣዕሚ ውሑድ እዩ ብምባል ኣምሪሮም ተቓዊሞምዎ፡፡
ኣይተ ብርሃነ ብዛዕባ እዚ መልሲ እንትህቡ እቲ ንሓረስቶት ካሕሳ ዝፈቅድ ኣዋጅ ሃገራዊ እዩ፤ኣብዚ ኣብ ክልል ዝመዓራረን ዝልወጥን ኣይኮነን ኰይኑ ግና ዳግም ይፅናዕ ከምዘሎ እዮም ዝዛረቡ።
ምሉእ ትሕዝቶ ኣብዚ ምስማዕ ይክኣል።


text:
ነቒሕካ ተጸበ!
“እንተ ደንጐየ እኳ ተጸበዮ።”—ኣን. 2:3።
መዝሙር፦ 32, 45
1, 2. ካብ ጥንቲ ኣትሒዙ፡ ኣምለኽቲ የሆዋ እንታይ ኣመለኻኽታ እዩ ዘለዎም፧
ኣምለኽቲ የሆዋ፡ ፍጻመ ትንቢታት መጽሓፍ ቅዱስ ኪርእዩ ኻብ ነዊሕ ግዜ ኣትሒዞም ኪጽበዩ ጸኒሖም እዮም፧ ንኣብነት፡ ኤርምያስ፡ ይሁዳ ኸም እትጠፍእ ተነብዩ ነይሩ እዩ፣ እዚ ኸኣ ብ607 ቅ.ክ. ብባቢሎናውያን ተፈጸመ። (ኤር. 25:8-11) ኢሳይያስ፡ የሆዋ ነቶም ምሩኻት ኣይሁድ ናብ ሃገሮም ከም ዚመልሶም ተነብዩ ነይሩ እዩ፣ “እቶም ዚጽበይዎ ዘበሉ ዅላቶም ብጹኣን እዮም” ከኣ በለ። (ኢሳ. 30:18) እቲ ብዛዕባ ጥንታውያን ህዝቢ ኣምላኽ ዚንበ ዝነበረ ሚክያስ ከኣ፡ “ንኣምላኽ ድሕነተይ . . . ክጽበዮ እየ” በለ። (ሚክ. 7:7፡ NW) ኣገልገልቲ ኣምላኽ ንመሲሕ ወይ ንክርስቶስ ዚምልከት ትንቢታት ኪፍጸም ንዘመናት ዚኣክል ኪጽበዩ ጸኒሖም እዮም።—ሉቃ. 3:15፣ 1 ጴጥ. 1:10-12። *
2 ኣብዚ ግዜ እዚ ዘለዉ ኣገልገልቲ ኣምላኽ እውን፡ ብዛዕባ እቲ መሲሕ ዚገልጽ ትንቢታት መጽሓፍ ቅዱስ ኪፍጸም ይጽበዩ ኣለዉ። የሆዋ ብመሲሓዊት መንግስቲ ኣቢሉ፡ ድሕሪ ቐረባ ግዜ ንእኩያት ብምጥፋእን ንህዝቡ ኸኣ ካብዛ ኣብ ትሕቲ ቝጽጽር ሰይጣን ዘላ ዓለም ብምድሓንን ንስቓይ ደቂ ሰብ መወዳእታ ኺገብረሉ እዩ። (1 ዮሃ. 5:19) ስለዚ፡ እዚ ስርዓት እዚ ዚጠፍኣሉ ግዜ ኣዝዩ ስለ ዝቐረበ፡ ነዚ እናተጸበና ንቑሓት ኴንና ንጽናሕ።
3. መወዳእታ ኺመጽእ ንዓመታት ክንጽበ እንተ ጸኒሕና፡ እንታይ ሕቶ እዩ ዚልዓል፧
3 ከም ኣገልገልቲ የሆዋ መጠን፡ ፍቓድ ኣምላኽ “ከምቲ ኣብ ሰማይ፡ ከምኡ ድማ ኣብ ምድሪ” ኪኸውን ሃረር ንብል ኢና። (ማቴ. 6:10) ይኹን እምበር፡ መወዳእታ እዚ ስርዓት ዓለም ኪመጽእ ንነዊሕ እዋን ክንጽበ እንተ ጸኒሕና፡ ‘መወዳእታ ድሕሪ ቐረባ ግዜ ኺመጽእ ክንጽበ ዘሎና ስለምንታይ ኢና፧’ ኢልና ንሓትት ንኸውን። መልሲ እዛ ሕቶ እዚኣ ቐጺልና ንርአ።
ክንጽበ ዘሎና ስለምንታይ ኢና፧
4. ነቒሕና ኽንጽበ ኣገዳሲ ዝዀነ ስለምንታይ እዩ፧
4 መጽሓፍ ቅዱስ ብዛዕባ እቲ ኣንጠልጢሉ ዘሎ ጥፍኣት እዚ ስርዓት ዓለም እዚ እንታይ ኣመለኻኽታ ኺህልወና ኸም ዘለዎ ኣነጺሩ ይገልጽ እዩ። የሱስ ንሰዓብቱ፡ “ንቕሑ” ዚብል ትእዛዝ ሃቦም። (ማቴ. 24:42፣ ሉቃ. 21:34-36) እዚ ንባዕሉ ነቒሕና ንኽንጽበ ብቑዕ ምኽንያት ይዀነና እዩ። በዚ መዳይ እዚ፡ ውድብ የሆዋ ኣብነት ሰሪዓትልና ኣላ። ወትሩ ብሕታማታ ኣቢላ፡ “ነቲ መዓልቲ የሆዋ ኣብዚ እትህልወሉ እዋን ተጸበይዎ፡ ብሓሳብኩም እውን ኣቐልጥፍዎ” ዚብል ማዕዳ ትህበና፡ ነታ ኣምላኽ ዘተስፈዋ ሓዳስ ዓለም ክንጽበ ድማ ትላበወና እያ።—2 ጴጥሮስ 3:11-13 ኣንብብ።
5. ብፍላይ ኣብ ግዜና ነቒሕካ ምጽባይ ኣገዳሲ ዝዀነ ስለምንታይ እዩ፧
5 ነቶም ዘመናት ይገብር ዚነብሩ ዝነበሩ ክርስትያናት ነቒሕካ ምጽባይ ኣገዳሲ ኻብ ነበረ፡ ንዓና ብዝያዳ ኣገዳሲ እዩ። ስለምንታይሲ፡ እቲ ክርስቶስ ዝሃቦ ምልክታት፡ ንሱ ኻብ 1914 ኣትሒዙ ንጉስ መንግስቲ ኣምላኽ ኰይኑ ይገዝእ ከም ዘሎን ንሕና ኸኣ ኣብተን ዳሕሮት መዓልትታት ወይ ኣብ “መደምደምታ ስርዓት ዓለም” ንነብር ከም ዘሎናን ዜረጋግጽ እዩ። (ማቴ. 24:3, 7-14) የሱስ መወዳእታ ቕድሚ ምምጻኡ እቲ እዋን እቲ ንኽንደይ ዚኣክል ግዜ ኸም ዚቕጽል ስለ ዘይሓበረ ድማ ወትሩ ነቒሕና ኽንጽበ ኣሎና።
6. ናብ መወዳእታ እናቐረብና ኽንከይድ ከለና፡ ኵነታት ዓለም እናኸፍአ ኪኸይድ ክንጽበ እንኽእል ስለምንታይ ኢና፧
6 ‘“መደምደምታ ስርዓት ዓለም፡” ኵነታት ዓለም ብዝያዳ ንዚኸፍኣሉ መጻኢ ግዜ ዜመልክት ኪኸውን ኣይክእልንዶ፧’ ኢልና ንሓትት ንኸውን። መጽሓፍ ቅዱስ “ኣብተን ዳሕሮት መዓልትታት” እከይ ኣመና ኸም ዚውስኽ ይሕብር እዩ። (2 ጢሞ. 3:1, 13፣ ማቴ. 24:21፣ ራእ. 12:12) ስለዚ፡ እዚ ሕጂ ዘሎ ኽፉእ ኵነታት ዓለም እናገደደ ኪኸይድ ክንጽበ ንኽእል ኢና።
7. ማቴዎስ 24:37-39 ኣብተን ዳሕሮት መዓልትታት ብዛዕባ ዚህሉ ዅነታት ዓለም እንታይ እያ እትሕብር፧
7 ግናኸ፡ “ብርቱዕ ጸበባ” ቕድሚ ምምጻኡ፡ ኵነታት ዓለም ክሳዕ ክንደይ ኪኸፍእ ኢኻ እትጽበ፧ (ራእ. 7:14) ንኣብነት፡ ኣብ ሃሃገሩ ውግእ ኪኸውን፡ መብዛሕትኦም ሰባት ከኣ ብጥሜትን ብሕማምን ኪሳቐዩ ዲኻ እትጽበ፧ ከምኡ እንተ ዀይኑ እሞ፡ ዳርጋ ዅሉ ሰብ፡ እቶም ብመጽሓፍ ቅዱስ ዚጠራጠሩ ሰባት እውን ከይተረፈ፡ ፍጻመ ትንቢት መጽሓፍ ቅዱስ ከም ዝዀነ ኺእመኑሉ እዮም። ይኹን እምበር፡ የሱስ መብዛሕትኦም ሰባት ነቲ ንሱ ኣብዚ ዚህልወሉ እዋን ከም ‘ዘየስተውዕልሉ፡’ መዓልታዊ ናብራኦም እናገበሩ ኸለዉ ድማ መዓልቲ የሆዋ ደበኽ ኢላ ኸም እትመጾም እዩ ገሊጹ። (ማቴዎስ 24:37-39 ኣንብብ።) ቅዱሳት ጽሑፋት፡ ኣብተን ዳሕሮት መዓልትታት ዚህሉ ዅነታት ዓለም፡ ሰባት መወዳእታ ኸም ዝቐረበ ኸይፈተዉ ኽሳዕ ዚእመኑ ኣዝዩ ኸም ዚኸፍእ ኣይገልጽን እዩ።—ሉቃ. 17:20፣ 2 ጴጥ. 3:3, 4።
8. ነቶም “ንቕሑ!” ንዚብል ምኽሪ የሱስ ዚእዘዙ ሰባት፡ ንጹር ዚዀነሎም እንታይ እዩ፧
8 እቲ የሱስ ዝሃቦ ምልክት፡ ንሰዓብቱ ብዛዕባ እቲ ዚነብሩሉ ግዜ ንጹር መጠንቀቕታ ዚህብ እዩ ነይሩ። ሰዓብቲ የሱስ፡ ነቲ ንሱ “ንቕሑ!” ብምባል ዝሃቦም ምኽሪ ይእዘዝዎ እዮም። (ማቴ. 24:27, 42) እቲ የሱስ ዝሃቦ ብዙሕ ነገራት ዝሓቘፈ ምልክት፡ ካብ 1914 ኣትሒዙ ኺፍጸም ጸኒሑ እዩ። ሕጂ ኣብ “መደምደምታ ስርዓት ዓለም፡” ማለት ኣብቲ ውሱን እዋን ጥራይ ዘለዎ እሞ፡ ናብ ጥፍኣት እዚ እኩይ ስርዓት ዓለም ዚመርሕ ግዜ ንነብር ከም ዘለና እምበኣር ንጹር እዩ።
9. ንመወዳእታ እዚ ስርዓት ዓለም ንቑሓት ኴንና ኽንጽበዮ ዘሎና ስለምንታይ ኢና፧
9 ሎሚ ዘለዉ ክርስትያናት ነቒሖም ኪጽበዩ፡ ኣገዳሲ ዝዀነ ደኣ እሞ ስለምንታይ እዩ፧ ነቲ የሱስ ክርስቶስ ዝሃበና ምኽሪ ስለ እንእዘዞ፡ ነቒሕና ንጽበ ኢና። ብተወሳኺ፡ ንምልክት እቲ ኣብዚ ዚህልወሉ እዋን ነለልዮ ኢና። መወዳእታ ኸም ዚቐረበ እንኣምን፡ ንዝሰማዕናዮ ዘበለ ስለ እንኣምን ዘይኰነስ፡ ቅዱስ ጽሑፋዊ መርትዖ ስለ ዘሎና እዩ። ስለዚ፡ ንመወዳእታ እዚ እኩይ ስርዓት ዓለም ንቑሓት ኴንና ኽንጽበዮ ኣሎና።
ክሳዕ መዓስ፧
10, 11. (ሀ) የሱስ ንሰዓብቱ ኣበየናይ እዋናት ኪመጽእ ከም ዚኽእል እዩ ዝነገሮም፧ (ለ) የሱስ ንሰዓብቱ፡ ካብቲ ዝሓሰብዎ ንላዕሊ ኸም እተጸበዩ ዀይኑ እንተ ተሰሚዕዎም፡ እንታይ ኪገብሩ እዩ ዝነገሮም፧ (ኣብ ገጽ 14 ዘላ ስእሊ ርአ።)
10 መብዛሕትና፡ ንዓሰርተታት ዓመታት ዚኣክል ብመንፈሳዊ መዳይ ንቑሓት ኴንና ኽንመላለስ ጸኒሕና ኢና። ይኹን እምበር፡ ብዙሕ ግዜ እኳ እንተ ሓለፈ፡ እዚ ነቲ ነቒሕና ንኽንጽበ ዝገበርናዮ ቘራጽነት ኬዳኽሞ የብሉን። የሱስ ነዚ እኩይ ስርዓት ዓለም እዚ ኼጥፍኦ ኺመጽእ ከሎ፡ ድሉዋት ኴንና ኽንጸንሕ ኣሎና። ንሱ ንሰዓብቱ እዚ ዚስዕብ ምዕዶ ኸም ዝሃቦም ኣይንረስዕ፦ “እቲ ምዱብ እዋን መዓስ ምዃኑ ኣይትፈልጥዎን ኢኹም እሞ፡ ተቛመቱን ንቕሑን። ከምቲ ቤቱ ሓዲጉ ዚገይሽ እሞ፡ ንባሮቱ ስልጣን ዝሃቦም፡ ንነፍሲ ወከፍ ከኣ ዕዮኡ፡ ንሓላው ኣፍ ደገ እውን ኪነቅሕ ዝኣዘዞ ሰብ እዩ። እምበኣር፡ እቲ ብዓል ቤት መዓስ ከም ዚመጽእ ኣይትፈልጡን ኢኹም፣ ወይ ምሸት፡ ወይ ፍርቂ ለይቲ፡ ወይ ደርሆ ነቆ፡ ወይ ንግሆ ኺመጽእ ይኽእል እዩ እሞ፡ ንቕሑ፣ እዚ ኸኣ፡ ብሃንደበት መጺኡ ደቂስኩም ከይረኽበኩም እዩ። እዚ ንዓኻትኩም ዝብለኩም ዘለኹ፡ ንዅሉ እብሎ ኣለኹ፦ ንቕሑ።”—ማር. 13:33-37።
11 ሰዓብቲ የሱስ፡ እቲ የሱስ ኣብዚ ዚህልወሉ እዋን ብ1914 ከም ዝጀመረ ስለ ዚፈልጡ፡ ኣብ ዕዮ ስብከት መንግስቲ ኣምላኽ ተጊሆም ብምዕያይ፡ ካብ ሽዑ ኣትሒዞም መወዳእታ ኺመጽእ ተዳልዮም ኪጽበዩ ጸኒሖም እዮም። የሱስ፡ “ደርሆ ነቆ፡ ወይ ንግሆ ኺመጽእ” ከም ዚኽእል ሓቢሩ ነይሩ እዩ። ከምዚ እንተ ኣጋጢሙ፡ ሰዓብቱ እንታይ እዮም ዚገብሩ፧ የሱስ ኣስዒቡ፡ “ንቕሑ” በለ። ስለዚ፡ ሰዓብቱ ንንውሕ ዝበለ እዋን ምጽባዮም፡ ነቲ መወዳእታ ዚመጸሉ እዋን ብሓሳቦም ኼደናጕይዎ ወይ ምሉእ ብምሉእ ካብ ምጽባይ ዓዲ ኺውዕሉ ምኽንያት ኣይኰኖምን እዩ።
12. ኣንባቆም ንየሆዋ እንታይ ኢሉ እዩ ሓቲትዎ፧ ኣምላኽከ እንታይ ምላሽ ሃቦ፧
12 ብዛዕባ ነብዪ ኣንባቆም ከኣ ንርአ። ነብዪ ኣንባቆም፡ የሩሳሌም ክትጠፍእ ምዃና ንኺንበ ተመዚዙ ነበረ። ካልኦት ነብያት እውን እንተ ዀኑ፡ ቅድሚኡ ንዓመታት ዚኣክል ብዛዕባ ጥፍኣት እታ ኸተማ ይንበዩ ነይሮም እዮም። እቲ ዅነታት ኣዝዩ ኻብ ምኽፋኡ እተላዕለ፡ ‘ረሲእ ነቲ ጻድቕ ከቢብዎ፡ ፍርዲ ድማ ቀኒኑ ይወጽእ ነበረ።’ ኣንባቆም፡ ‘ዎ የሆዋ፡ ክሳዕ መዓስ ከእዊ እየ፧’ ኢሉ እንተ ሓተተ እምበኣር፡ ዜገርም ኣይኰነን። የሆዋ ንሕቶ እቲ እሙን ነብዪኡ ብቐጥታ ኣይመለሰሉን፣ ኣብ ክንዳኡስ፡ እቲ ብትንቢት እተነግረ ጥፍኣት ከም ‘ዘይድንጒ’ ኣረጋገጸሉ። “ተጸበ” ድማ በሎ።—ኣንባቆም 1:1-4፣ 2:3 ኣንብብ።
13. ኣንባቆም እንታይ ኢሉ ኺሓስብ ምኸኣለ ነይሩ፧ እዚ ኣተሓሳስባ እዚ ግና ሓደገኛ ዝነበረ ስለምንታይ እዩ፧
13 ኣንባቆም ተስፋ ኻብ ምቝራጹ እተላዕለ ኸምዚ ዚስዕብ ኢሉ ኸም ዝሓሰበ ጌርና እሞ ንሕሰብ፦ ‘ብዛዕባ ጥፍኣት የሩሳሌም ንዓመታት ዚኣክል ኪንገር ከሎ ኽሰምዕ ጸኒሐ እየ። ብሕጂ ነዊሕ እንተ ጸንሐኸ መን ይፈልጥ፧ እታ ኸተማ ብድንገት ከም እትጠፍእ ምንባይሲ ርትዓዊ ኣይመስልን እዩ። ደጊም ይኣኽለኒ። ነዚ ዕዮ እዚ ንኻልኦት ክገድፈሎም እየ።’ ኣንባቆም ከምኡ ኢሉ ሓሲቡ ነይሩ እንተ ዚኸውን፡ ሞገስ የሆዋ ምሰኣነ፡ ባቢሎናውያን ንየሩሳሌም ኬጥፍእዋ ምስ መጹ ድማ ህይወቱ እውን ምጠፍአት ነይራ።
14. ነቒሕና ምጽባይና ኸም ዘየጣዕሰና ርግጸኛታት ክንከውን እንኽእል ስለምንታይ ኢና፧
14 ኣብ ሓዳስ ዓለም ከም ዘለና ጌርና እሞ ንሕሰብ። ሽዑ፡ ኵሉ እቲ የሆዋ ኣቐዲሙ ብዛዕባ መደምደምታ እዚ ስርዓት ዓለም እተነበዮ ነገራት፡ ከም እተፈጸመ ኽንግንዘብ ኢና። ብዛዕባዚ ምስትንታና፡ ነታ ኣብ የሆዋ ዘላትና እምንቶ ብዝያዳ የደልድላ፡ ኵሉ እቲ የሆዋ ዝሃበና ተስፋታት ብርግጽ ኪፍጸም ምዃኑ ድማ ከም እንተኣማመን ይገብረና። (እያሱ 23:14 ኣንብብ።) እቲ ‘ኣብ ትሕቲ ስልጣኑ ግዜያት ወይ እዋናት ዝመደበ ኣምላኽ፡’ ‘መወዳእታ ዅሉ ነገር ከም ዝቐረበ’ ፈሊጥና፡ ነቒሕና ኽንመላለስ ስለ ዝመዓደና፡ ብርግጽ ከነመስግኖ ኢና።—ግብ. 1:7፣ 1 ጴጥ. 4:7።
እናተጸበና ንዓዪ ኢና
15, 16. ኣብዚ እንነብረሉ ዘሎና ግዜ መወዳእታ፡ ኣብ ዕዮ ሰብከት ብንጥፈት ክንዓዪ ዘሎና ስለምንታይ ኢና፧
15 ውድብ የሆዋ፡ ንኣምላኽ ብናይ ህጹጽነት ስምዒት ከነገልግሎ ኸም ዘሎና ምኽሪ ኻብ ምሃብ ዓዲ ኣይክትውዕልን እያ። እዚ ኸምዚ ዝኣመሰለ መዘኻኸሪ፡ ኣብ ኣገልግሎት ኣምላኽ ትሑዛት ኴንና ንኽንቅጽል ጥራይ ዘይኰነስ፡ ምልክት እቲ ክርስቶስ ኣብዚ ዚህልወሉ እዋን ይፍጸም ከም ዘሎ እውን ነቒሕና ኽንከታተሎ ዚሕግዘና እዩ። እሞኸ ሕጂ ንግዜና ብኸመይ ኢና ኽንጥቀመሉ ዘሎና፧ ኣብ ዕዮ ስብከት መንግስቲ ኣምላኽ ብቕንኣት እናተኻፈልና፡ ብቐጻሊ መንግስቲ ኣምላኽን ጽድቁን ክንደሊ ዚግብኣናዶ ኸይኰነ!—ማቴ. 6:33፣ ማር. 13:10።
16 ሓንቲ ሓብቲ፡ “ብስራት መንግስቲ ኣምላኽ ብምስባኽ ንሰባት ካብቲ ኣብ መጻኢ ኣብ ዓለም ዚወርድ መዓት ንኺድሕኑ ኽንሕግዞም ንኽእል ኢና” በለት። እዛ ሓብቲ እዚኣ፡ ካብ ሓደጋ ብዛዕባ ምድሓን እትፈልጦ ነገር ኣለዋ። ከመይሲ፡ ንሳን ሰብኣያን ሓደ ኻብቲ ኣብ ታሪኽ እተራእየ ዝኸፍአ ሓደጋታት ባሕሪ ምስ ኣጋጠሞም፡ ማለት ቪልሀልም ጉስትሎፍ እተባህለት ዓባይን ምሽእትን መርከብ ብ1945 ምስ ጠሓለት ድሒኖም እዮም። ኣብ ከምዚ ዝኣመሰለ ሕማቕ ኵነታት እውን ከይተረፈ፡ ሓደ ሰብ ብዛዕባ እቲ ብሓቂ ኣገዳሲ ዝዀነ ነገር ግጉይ ርእይቶ ኺህልዎ ይኽእል እዩ። እታ ሓብቲ ኸም ዝገለጸቶ፡ ሓንቲ ሰበይቲ፡ “ወይ ኣነ ባልጃታተይ! ወይ ኣነ ስልማተይ! ኵሉ ስልማተይ ኣብ ጋቢና እዩ ዘሎ። ኵሉ ንብረተይ ጠፊኡ!” እናበለት ተእዊ ነበረት። ብኣንጻሩ ግና፡ ንኻልኦት ንምሕጋዝ እተደረኹ ሓያሎ ተጓዓዝቲ፡ ህይወቶም ኣብ ሓደጋ ኣውዲቖም ኣብቲ ባሕሪ ንዝጠሓሉ ሰባት ኬድሕኑ ይጽዕሩ ነበሩ። ንሕና እውን ከምቶም ጥቕሚ ርእሶም ሰዊኦም ንኻልኦት ዚሕግዙ ዝነበሩ ተጓዓዝቲ፡ ንሰባት ንምሕጋዝ ዚከኣለና ኽንገብር ይግባእ። ዕዮ ስብከትና ህጹጽ ምዃኑ ብምዝካር፡ ንሰባት ካብቲ ኣንጠልጢሉ ዘሎ መዓት ኪድሕኑ ኻብ ሕጂ ንሓግዞም።
17. መወዳእታ ኣብ ዝዀነ ይኹን እዋን ኪመጽእ ከም ዚኽእል ዜእምነና እንታይ እዩ፧
17 እዚ ኣብ ዓለም ዚርአ ዘሎ ዅነታት፡ ትንቢት መጽሓፍ ቅዱስ ይፍጸም ከም ዘሎን መወዳእታ እዚ እኩይ ስርዓት ዓለም እዚ ኣዝዩ ኸም ዝቐረበን ብንጹር ዚሕብር እዩ። ስለዚ፡ እቶም ኣብ ራእይ 17:16 ተጠቒሶም ዘለዉ “ዓሰርተ ቐርንን እቲ ኣራዊትን” ነታ ናይ ዓለም ሃጸያዊ ግዝኣት ናይ ሓሶት ሃይማኖት ዝዀነት ዓባይ ባቢሎን ንኼጥፍእዋ ዚህንደዱሉ ግዜ ኽሳዕ ዚመጽእ ነዊሕ ግዜ ኽንጽበ ኸም ዘሎና ጌርና ኽንሓስብ የብልናን። ኣምላኽ ነዚ ኺገብሩ ‘ኣብ ልቦም ኬእቱ’ ምዃኑ ኽንዝክር ኣሎና። እዚ ኸኣ ብቕልጡፍን ኣብ ዝዀነ ይኹን ግዜን ኬጋጥም ይኽእል እዩ። (ራእ. 17:17) መወዳእታ እዚ እኩይ ስርዓት ዓለም እዚ ርሑቕ ኣይኰነን። ስለዚ፡ ነቲ የሱስ፡ “ምብዛሕ ብልዕን ምብዛሕ መስተን ጭንቀት ናብራን ንልብኹም ከይኸብዶ እሞ፡ እታ መዓልቲ እቲኣ ኸም መፈንጠራ ብሃንደበት ከይትመጸኩምሲ፡ ንርእስኹም ተጠንቀቑ” ብምባል ዝሃበና መጠንቐቕታ ነቕልበሉ። (ሉቃ. 21:34, 35፣ ራእ. 16:15) ሃየ እምበኣር፡ የሆዋ ‘ምእንቲ እቶም ዚጽበይዎ ኸም ዚገብር፡’ ወይ ስጕምቲ ኸም ዚወስድ ብምትእምማን፡ ብናይ ህጹጽነት መንፈስ ንኸነገልግሎ ቘራጽነት ንግበር።—ኢሳ. 64:4።
18. ኣብ እትቕጽል ዓንቀጽ ብዛዕባ እንታይ ኢና ኽንመያየጥ፧
18 ንጥፍኣት እዚ እኩይ ስርዓት ዓለም እዚ እናተጸበና፡ ነቲ ሃዋርያ ይሁዳ ብመንፈስ ተደሪኹ ኸምዚ ብምባል ዝጸሓፎ ምኽሪ ኣብ ግብሪ ነውዕሎ፦ “ኣቱም ፍቑራተይ፡ በታ ኻብ ኵሉ ንላዕሊ እተቐደሰት እምነትኩም ንርእስኹም እናሃነጽኩም፡ ብመንፈስ ቅዱስ እናጸለኹም፡ ነቲ ናብ ናይ ዘለኣለም ህይወት ዜብጽሕ ምሕረት ጐይታና የሱስ ክርስቶስ እናተጸበኹም፡ ንርእስኹም ኣብ ፍቕሪ ኣምላኽ ሓልውዋ።” (ይሁ. 20, 21) ኣብታ ኣምላኽ ዘተስፈዋ ሓዳስ ዓለም ንኽንነብር ንዳሎ ኸም ዘሎናን ነታ ዓለም እቲኣ ብሓቂ ኸም እንጽበያን ብኸመይ ከነርኢ ንኽእል፧ ነዚ ኣብ እትቕጽል ዓንቀጽ ክንመያየጠሉ ኢና።
^ ሕ.ጽ. 1 ንመሲሕ ብዚምልከት ብዛዕባ እተነግረ ትንቢታት መጽሓፍ ቅዱስን ብዛዕባ ፍጻመታቱን ዚሕብር እተወሰነ ዝርዝር ክትርኢ እንተ ደሊኻ፡ ኣብታ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ገጽ 200 ርአ።


text:
ናይ ኣሜሪካ ፕረዝደንት ዶናልድ ትራምፕ ፈላማይ ዓለምለኸ መገሻ ሎሚ ዓርቢ ክጅምሩ እዮም። ኣሜሪካ ‘’ቅሌት ዋተርጌት’’ተባሂሉ ምስ ዝፅዋዕ ገለ ፖለቲከኛታት ዘወዳድሩዎ ፖለቲካዊ ፍፃመ ዘንፀላለው ዘሎ ሕጂ እዋን ፕረዝደንት ትራምፕ ዋይት ሃውስ ንድሕሪት ብምግዳፍ ንናይ ትሽዓተ መዓልታት መገሻ ናብታ ፈላማይቲ መዕረፊቶም ስዑዲ ዓረብ ተበጊሶም ኣለው።
ስለስተ ቀንዲ ሃይማኖታት ዓለም ዝርከባሉ ሰለስተ ሃገራት ስዑዲ ዓረብ፣እስራኤልን ቫቲካንን ፕረዝደንት ትራምፕ ዑደት ካብ ዘካየዱለን ሃገራት ገሊአን እየን።
ፕረዝደንት ትራምፕ ብዛዕባ መገሽኦም ዝምልከት ኣብዚ ሰሙን እዚ ኣብዘስምዕዎ መደረ ከምዚ ኢሎም።
“ንድሕነት፣ፀጥታን ረብሓታትን ህዝቢ ኣሜሪካ ቀዳምነት ስለዝህብ ንዝፀንሐ ሽርክነትና ንምሕያል ሓደሽቲ ምሕዝነት ክፈጥር እየ።”
ፕረዝደንት ዶናልድ ትራምፕ ኣብ ናይ 2016 ዓ.ም ወፍሪ ምርጫ ኣብ ልዕሊ ስዑዲ ዓረብ ዝተዛረብዎ ነቐፌታ፣ስደተኛታት ኣመንቲ እስልምና ናብ ኣሜርካ ንከይኣትው ደው ከብሎ እየ ፡ ብግዚያውነት ክእግድ እየ ምባሎም ኣብ ልዕሊ እምነት እስልምና ፅልኢ ኣለዎም ተባሂሎም ኽንቐፉ ጸኒሖም እዮም።ይኹን እምበር ሎሚ ስዑዲ ዓረብ ፈላመይቲ መዕረፊ ናይ ወፃኢ መገሽኦም ገይሮምዋ ኣለዋ።


text:
መደረ ኤልሳ ጭሩም ኣብ ኣኬባ መንእሰያት ኤርትራ ኣብ ዙሪክ- ZURICH (SWITZERLAND)
ደቂ ሰባት ብሂወት ንክነብሩ ከምቲ ዝብላዕ መግቢ፣ ዝስተ ማይ፣ ዘተንፍሱዎ ኣየር ዘድልዮም፣ ውሕስነት ናይ ቀጻልነት ህይወቶም፣ ዘነባብሮም ሕጊ እንተዘይረኺቦም፣ ከምቲ ኣብ ሕጊ ናይ ዱር እቲ ህይወት እንሰሳታት ዝቕጽል፣ እቲ ድኹም ፍጥረት በቲ ካብኡ ዝሓየለ እንስሳ ክብላዕ ዝነብር፣ ደቂ ሰባት’ ውን ሕጊ እንተዘየልዩ እቶም ታሕተዎት ብህይወት ዝነብሩ መታን ነቶም ላዕለዎት ንኽነብሩ እዮም ዝነብሩ። ብዘይ ድልየትካ ምእንቲ ምቾት ካልኦት ትነብሮ ናብራ ብህይወት ምህላውካ ንዓኻ ዘይኮነ ነቶም ብኣኻ ዝግልገሉ ስለዝኾነ ብግብሪ የለኻን።
ኣብ ታሪኽ መዋእል ደቂ ሰባት ብዝተኻየደ ቃልሲ ባህሪ ንምቕያር ዝጠፍእ ጉልበትን ዝደኸመ ሓንጎልን ተበጺሑ ዘሎ ምዕባለ፣ በቲ ካልእ ከኣ ሃብትን ስልጣንን ንምግባት ኣብ ልዕሊ ፍትሒ ዝተኻየደ ዓመጽ ዝሓለቐ ህዝብን ዝወረደ ስቅያትን እንተሪእናዮ ዝመጣጠን ኣይኮነን። ጠንቂ ናይዚ ኹሉ ዓለምና ስለዝጸበበት፣ ጸጋታታ ስለዝወሓደ ወይ ክበላሓት ዝኽእል ሓንጎል ብተፈጥሮና ስለዘይብልና ኣይኮነን። እቲ ጸገም ብማዕረ ከነባብረና ንዝኽእል ልሙጽ ሕጊ ሓለዋ ስለዘይብሉ እዩ እዚ ኹሉ ምዝንባልን ስቅያትን።
ዘለናዮ መዋእል ሰብኣዊ መሰል ከም ንሂወት ዘድልያ መባእታዊ ነገር ምዃኑ ተኣሚኑ ነጻነት ኣህዛብ ተሓልዩ ሕግን ስነ ስርዓትን ተነጺሩ ኣብዘለወሉ ዘመን ብውልቀ መላኺ ዝምራሕ ስርዓት ህ.ግ.ደ.ፍ ንሃገር ሙሉእ ናብ ቤት ማእሰርቲ ብምቕያር ህዝቢ ኤርትራ ግዳይ ማሕይሩ ኮይኑ፣ ዕድል ዝረኸበ እግሩ ናብ ዝመርሖ ሃጽ ኢሉ ይጠፍእ ኣሎ።
እተን ንመሰናበዲ ዝተጠቕመለን ቃላት ከም ጅሓድ፣ጴንጤ፣ ወያኔ፣ ሲኣይኤ በብእዋኑ መድረኽ ኣሕሊፈን። ሕጂ ብውሽጢ ውሽጢ ኣብ ህዝቢ ኤርትራ ህድህዳዊ ምትእምማን ንምጥፋእ ብኣውራጃን ሃይማኖትን ንኽፈላልይ ዘካይዶ ዘሎ ዘመተ ናበይ ንምብጻሕ ምዃኑ ዝሰሓት ኣይኮነን።
እቲ ማሕበራዊ ፍትሒ ንምንጋስ ንቃለስ ኣለና ዝብሎ ብመዓር ዝተሸፈነ ዕረ፣ ቀንዲ ዕላምኡ ህዝቢ ኤርትራ ብቑዋም ክምራሕ፣ ብዲሞክራሲ ክመሓደር፣ ምርጫ ከካይድ ደረጃ ንቕሓቱ ኣየፍቅደሉን ዝብል ጨለነት “ደው በለለይ ክብለጸልካ” ንኸእምን ዝጥቀመሉ ፖለቲካ እዩ። ቀደም ድሕሪ ሞት ጥዕና ቀቢጹ ፍትሒ። ሕጊ ኪኖው ሓጹር ደርብዩ ንዓና ኣየስርሓናን እዩ፣ ብሙህራትን ክኢላታትን ተነዲፍ ድላይና ካብ ምግባር ዓጊቱ እዚ ግበሩ ከምዚ ኣይትግበሩ ኢሉ ዝኽልክለና ሕጊ ንስልጣና ስለዝጻባእን ንሕሉፍ ተግባራትና ስለዝጸባጸብን ኣየርብሓናን እዩ ዝበለ ውልቀ መላኺ ኢሳያስ ናይ ብሓቂ ድዩ ትንፋስ ማሕበራዊ ፍትሒ ኣብ ኤርትራ ክሰኩዕ?
ኣብ ሕጊ ዘይብላ ሃገር ዝነብር ህዝቢ ሰላምን ርግኣትን ረኺቡ ክቀስን፣ ቁጠባዊ ዕቤትን ምዕባለን ተጎናጺፍ ክዓቢ፣ ምስ ጎረባብቱ ብምክብባርን ብምትሕግጋዝን ተሳንዩ ከነብር ዝከኣል ኣይኮነን። ዕግርግር፣ ህውከት፣ ድኽነትን ስደትን፣ ዓመጽን መቕዘፍትን ምዓልታዊ ህይወቱ ኮይኑ ባህሉን ስነ ምግባሩን ክብለል፣ መንነቱን ሃገራውነቱን ክበታተን ዘይተርፍ ዕጭኡ እዩ።
ልክዕ ከምዚ እዋን ቅድሚ ዓሰርተ ዓመት ስርዓት ህ.ግ.ደ.ፍ ነቶም ንዴሞክራሲያዊ ለውጢ ዝተንቀሳቀሱ ላዕለዎት ሰበ ስልጣን መንግስቲ ብህዝቢ ዝተወከሉ ኣባላት ሃገራዊ ባይቶን ሰዓብቶምን ሞያውያን ጋዜጠኛታትን ብወግዒ ኣሲሩ፣ ኢሳያስ ውልቀ መላኽነቱ ዝኣወጀሉ ዕለት፣ ህዝቢ ኤርትራ ንዝኸፈለሉ ረዚን ዋጋ ኣሽሓት ሰማእታት ተመንጢሉ ኣኽሊል ባርነት ዝደፍኣላ ጸላም ዕለት ምዃና ጥራሕ ኣይኮነን ዘጉህይ። እቲ ስዒቡ ዝመጸ ፍልሰት ንስደት፣ ጥፍኣት ንሕልፈት’ውን ኣይኮነን ንበይኑ ዘስቆርቁር። ስርዓት ህ.ግ.ደ.ፍ ናይ ድሕረይ ሳዕሪ ኣይትቡቀል ስነ ሞገት ተኸቲሉ ህዝብን ሃገርን ብኣልማማ ከብርስ ዝተኽተሎ ሜላ ንጥሙር ሓድነት ምፍልላይ ኣስዒቡዎ ዘሎ በሰላ’ ውን ቀሊል ኣይኮነን።
ኣብ መንገዲ ስደት ብኾረሩማ ሙቀት ናይ ምድረበዳ ኣጻምእ ዝመኽኽ ህይወት ጭልቕዓት፣ኣብ ማያት ባሕርን ውቅያኖሳትን ድራር ዓሳ ኮይኑ ሓመድ ኣዳም ዘይለበሰ ነብሲ መንእሰያት፣ ናይ በረኻታት ሲናይ ትንግርቲ ኣጸያፍነቱን ኣስካሕካሕነቱን ብዋጋ ኹሉ ዝሕተቱ ናይ ሎም ሹመኛታት ህ.ግ.ደ.ፍ እዮም።
ኣብ መንቀራቕሮ ዒራዒሮን ኣብ ጎዳጉዲ ቤት ማእሰርትን ዝሓልፍ ዘሎ ህይወት ዜጋታትና ምዓልቱ ኣለዎ። እቲ ብሰንኩ ዝሰዓበ ዝኽትምና ናብ መን ከምዝሰግር ትንቢት ዘድልዮ ኣይኮነን። ዋላ ጊዜ ይመጠጥ እቲ ኣብ ልዕሊ ናይ ኩናት ስንኩላን ዝተፈጸመ ጭፍጨፋ፣ ኣብ ዓዲ ኣቤቶ ዝተቀዝፉ ንጹሃት፣ ብናይ ሃይማኖቶም እምነት ሀለዋቶም ዝጠፍእ ዜጋታት፣ ብሽርሕን ጉርሕን ዝተሸርቡ ሰባት፣ ኣብ ዶባት ኢትዮጵያን ሱዳንን ብጥይት ዝቑለዎ ዘለው መንእሰያት፣እቶም ኣብ ፍሉጥን ዘይፍሉጥን ቤት ማእሰርትታ ኤርትራ ዝሓቐቑን ዝሳቀዩን ዘለው ንጹሃት ዜጋታት ከመይ ኢሎም ይርስዑ።
ምእሳር ውልቀ ሰባት ብሕጊ ዘይተማእዘዘ ስጋብ ዝኾነ፣ ዘይቅቡል ምዃኑ ርዱእ ኮይኑ ብዓውታ ክውገዝ ዘለዎ ስለዝኾነ ንዝሓለፍ ዓሰርተ ዓመታት ተቃውሞና ብዘይ ምቁራጽ ከነስምዕ እኳ እንተጸናሕና መለኽቲ ዝርድኦም ቋንቋ እሱ ብዘይምዃኑ ጥራይ ኣብ ልዕሊ ሃገርን ህዝብን ዘውረዱዎ ዓቢ ገበን ክጠዓሱሉ ይትረፍ’ ሲ ንሓንቲ ካልኢት’ ውን ትኹን ልቢ ህዝቢ ዘረስርስ ቃላት ወስ ከብሉ ኣይተሰምዑን።
በዚ ናይ ሎሚ ኣጋጣሚ ኣብ ኤርትራ ዝተፈጸመን ዝፍጸም ዘሎን ኢ-ሰብኣዊ ምግሃስ ሰብኣዊ መሰላት ንምዝካር እኳ ተኣኪብና እንተሃለና፣ ካብ ተራ ኣኼባን ዓመታዊ ዝኽርን ዝሓለፈ ንመለኽቲ ዕድል ዝኸልእን ንውጹዓት ዜጋታትና ድማ ካብቲ ንዓመታት ዝኣክል ኣሳቒዎም ዝጸንሐ ባርባራዊ ግፍዒ ንምንጋፍ ኩሉ ክብደትናን ዓቕምናን ብምጽንቃቕ ብሓባር ንሰርሓሉን ንድሕነት ህዝብን ሃገርን ሳቦያ ኢልና ብሓባር ንለዓለሉ ጊዜ ክኸውን ይግባእ። እዚ ኣብዚ ዓመት’ዚ ንርእዮ ዘለና ኣብ ሰሜን ኣፍሪቃን ማእኸላይ ምብራቕን ዝካየድ ዘሎ ህዝባዊ ምልዕዓልን ዓመጽን ንዘመናት ክኸይድ ዝጸንሐ ግፍዒ ዝወለዶ ድኣ እንበር ሰባት ኣብ ጽርጊያታት ወጺኦም ህይወቶም ብጥይት መለኽቲ ክምንጠል ስለዝደለዩ ኣይኮነን። ንሕና ኤርትራውያን ካብ ከምዚ ዓይነት ባርባራዊ ግፍዒ ተናጊፍና ነጻ ኣተሓሳስባን ንሕና እንደልዮን እንብህጎን መንግስትን ስርዓትን ንክህልወና ኢና ንዘመናት ከም ኣራዊት መሮር ኣብ በረኻ ሰፊርና ኣንጻር ባዕዳውያን ገዛእቲ ዝተቓለስና። ቃልስና ሰብኣዊ ናጽነትን ፍትሕን ንምርግጋጽ እኳ እንተነበረ፣ ውጽኢት ቃልስና ከምዝምስክሮ ግን ንባዕዳውያን ገዛእትን መለኽትን ካብኦም ብዝገደዱ ሃገራውያን መለኽትን ጠለምቲ ሕድርን ምትካእና እዩ።
ዕላማና እዚ ክሳብ ዘይነበረን፣ በቲ ዘምጻእናዮ ለውጢ ጀለምታ ንብዓትና ከነንቅጽ ስጋብ ዘይክኣልና ድማ፣ ዝኸፈልናዮ ህይወትን ኣካልን ርትዓዊ ለውጢ ኣብ ምምጻእ የዕውተና እዩ ክንብል ስለዘይንኽእል፣ ካብዞም ኣብ ከባቢና እንርእዮም ዘለና ኣብነታውያንን ጀጋኑን ናይ ለውጢ ሃዋርያት ኣህዛብ ገለ ነገር ተማሂርና ኣብ ሃገርና ሰላምን ቅሳነትን ንኽነግስ ብኹሉ ሓይልና ንለውጢ ዝደረኸ ኣውያትን ተቃውሞን ነካይድ።
እቶም ንዓና ዝወለዱ ኣቦታት እተን ንዓና ዝወለዳ ኣዴታት ናይ ወላድ መኻን ኮይኖም፣ ረዳኢ ኣብ ዘይብሉ ዕጹው ገዛ ዘይስማዕ ስቅያት እንዳሕለፍን እንዳተሳቐዩን ንሕና ኣብዚ ኮይና ንዛንየሉ እዋን ኣይኮነን። ልዕሊ ኹሉ ግና እቲ ኣብ ዓዲ ዘሎ ህዝብና ንሓንቲ ካልኢት’ ውን ይኹን ክረኽቦ ዘይከኣለ ፍትሕን ሰላምን ቅሳነትን ተዓዲልና ከነብቅዕ ነዞም እዚ ዘይረኸቡ ወገናትና ነዚ ንክረኽቡ ካብ ምሕላምን ምጽዓርን ዓዲ እንተውዒልና፡ ሎሚ ብሕልና፣ ጽባሕ ድማ ብታሪኽ ተሓተቲ ምዃና ክንርስዕ ኣይግባእን።
በዚ ኣጋጣሚ መበል ዓሰርተ ዓመት ብቑሉዕ ሰብኣዊ መሰል ህዝቢ ኤርትራ ዝተጋህሰሉ ዕለት ንምዝካር ተኣኪብናሉ ዘለና ምዓልቲ፣ ነቲ ብኣረሜን ውልቀመላኺ ኣብ ልዕሊ መላእ ህዝብና ዝወረድ ኢ-ሰብኣዊ ግፍዕን ጌና ዝቕጽል ዘሎን ምስቁርቋርን ምስትንታንን ጥራሕ እኹል ደይኮነ፣ ጠንቂ ናህና ስደትን ከርተትን ንሱ ስርዓት ህ.ግ.ደ.ፍ ምዃኑ ፈሊጥና ካብ ስልጣኑ ምስ ዝእለ ጥራሕ እቲ ግፍዒ ኣብቒዑ ናይ ህዝብና ራሕዋ ዝመጽእን ናህና ከም ድላይና ምስ ወለድናን ኣሕዋትናን ኣብ ሃገርና ንራኸበሉ ዕድል ዝርከብን ምዃኑ ተገንዚብና፣ ሕልናና ዝዓግበሉ ቃልሲ ንምእላይ ስርዓት ህ.ግ.ደ.ፍ ክንሰርሕ፣ ኣብ ክንዲ እቲ ከምተቃለስቲ ኣብ ነንሕድሕድና ዝፈላልየና ነጥቢ ነተኩር፣ ናብቲ ዝያዳ ዘቀራርበና ጉዳይ ከነድህብን ክንጸቅጥን ከምዝግባእ ሕልናዊ ድርኺትና ክዓዝዝ ለበዋ ናይ ኩላህና ክኸውን፣ ብስም እቶም ኩሎም ግዳይ ናይዚ መሪር ኣደራዕ ኮይኖም ዘለውን ጌና ኣብ ኣፈፌት ናይቲ ሓደጋ ተጋሊጾም ዘለው ምሕጽንታ ንቀበል።
የቀንየለይ
ኤልሳ ጭሩም
ሓልዮት ሰብኣዊ መሰላት – ኤርትራ
17 መስከረም 2011


text:
ካብ ዕለት 6 መስከረም ክሳብ ዕለት 10 መስከረም 2017 ዓ.ም. ቅዱስ ኣቦና ር.ሊ.ጳ. ፍራንቸስኮ ኣብ ሃገረ ኰሎምቢያ ንኸካይድዎ ዝተወሰነ ሓዋርያዊ ምብጻሕ ሓጐስ ዝተመልአ ብጐይታ ዝተላእከ ልኡኽ፡ ኣብ ምድረ በዳ ከም ዝናም ንሕዝቡ ተስፋ ክህብ ይመጽእ ብዝብል ማህሌት ዝምራሕ ክኸውን ኣብ ኰሎምቢያ እትርከብ ካቶሊካዊት ቤተ ክርስቲያን ከምዝወሰነት ክምልከት እንከሎ፡ ቅዱስነቶም ናይቲ ናይ ኰሎምቢያ ዓለም ሓቆፍ ሓዋርያዊ ዑደት መርሕ ቃል እቲ ኣብ ኰሎምቢያ ንልዕሊ 50 ዓመት ዘቑጽር ዘሎ ሕድ ሕዳዊ ኵናት ዘወግድ ናይ ሰላም ዘተ ክረጋግጽን ዕርቅን ሰላምን ክወርድ ኣብ ምሕረትን ይቕረ ምብህሃልን ዝጸንዔ ናይ ሰላም ዘተ ንዝረጋገጸሉ ዘሎ ኵነት ዝምልከት እዩ እዚ ድማ ቀዳማይ ስጉምቲ ካባና ብዝብል ቃል ምዃኑ ኣዘኻኺሮም ድሮ በዚ መርሕ ቃ’ዚ መንፈሳዊ መዝሙር ከምእተሰናደወ ልእኽቲ ጋዜጠይና ራዲዮ ቫቲካን ጃዳ ኣኵይሊኖ ሓቢረን።
ብዛዕብ እዚ መደብ ሓዋርያዊ ምብጻሕ ቅዱስ ኣቦና ናብ ኰሎምቢያ ኣመልኪቶም ኮሎምቢያ ምስ ቨነዘዋላ ኣብ ዘዳብው ከባቢ ንልዕሊ 21 ዓመት ብወጌላዊ ልኡክነት ዘገልግሉ ዘለዉ ኣባል ማሕበር ስካላብሪኒ ኣብቲ ቦታ ዝርከብ ናይ ስደተይናታት መእንገዲ ማእከል ኣመሓዳሪ ኣባ ፍራንቸስኮ ቦርቲኞን ምስ ራዲዮ ቫቲካን ብስልኪ ኣብ ዘካየድዎ ቃለ መሕትት፥ ካብ ጥሜትን ዓመጽን ስእነት ሰላምን ገዛእ ርእሶም ንኸድሕኑ ዝስደዱ ምእምንጋ ህያው ወንጌል ምቕባል ማለት እዩ።
ምብጻሕ ቅዱስ ኣቦና እቲ ኣብ መንጐ መንግስቲ ኰሎምቢያን ናይ ኰሎምቢያ ሶውራዊ ዕጡቕ ሓይሊ ዝካየድ ሕድ ሕዳዊ ውግእን ደው ንኽብል ናይ ሰላም ስምምዕ ኣብ ዝተበጽሓሉ እዋንን እቲ ብሔራዊ ሓርነት ግንባር እውን ነቲ ናይ ሰላም ስምምዕ ተቐቢሉ ክታሙ ከንብር ትጽቢት ዝግበረሉ ዘሎ ናይ ሰላም ዘተ ኣብ ዝካየደሉ ዘሎ ኣዋን ዝፍጸም ብምዃኑ ብሓቂ ዓቢይ ናይ ሰላም መልእኽትን ሰላምን ዘነቓቕሕን ናብ ሰላም ዝመርሕን እዩ ኢሎም። እቲ ናይ ሰላም ስምምዕ ናብ ጸጥታን ውሕስነት ሰላምን ተስፋን ምዕባለን ዘስንይ ከምዝኸውን ዘጠራጥር ኣይኰነን። ካቶሊካዊት ቤተ ክርስቲያን ኣብ ኰሎምቢያ ኣብታ ሃገር ሰላም ክረጋገጽ ከይተሓለለት ተጻባእቲ ሓይልታት ኣብ ናይ ሰላም ዘተ ክሓብሩን ተነቃፊ ማሕበራውን ሰብኣዊ ጉዳይ ክተኻኸልን ነቲ ድኻን ኣብ ዝተፈላለይ ማሕበራውን ኤኮኖሚያውን ሰብኣውን ጸገም ዝርከብ ክፍሊ ሕብረተሰብ ቀረባ ብምዃን ደገፋ ብምቕራብ ኩሉ ኣብ ሰላም ክተግህ ትድግፍን ትሓንጽን። ብቕዓት ዘለዎም ናይ ሕዝብን ሃገርን ጥቕሚ ዘቐድሙ ናይ ሃገር ተራካቢ ትውልዲ ኣብ ምሕናጽ ዓቢይ ኣስተዋጽኦ ተበርክት። ዴሞክራስን ማሕበራዊ ጥርናፈን ክምዕብል ትድግፍ ኣላ ኢሎም።
ናይ ቅዱስ ኣቦና ሓዋርያዊ ምብጻሕ ክርስትያናውን ወንጌላውን እዩ ተስፋን እቲ ጥንታዊ ናይ ክርስትና ከይዲ እውንተይና ምስክርነት ዘቃልሕን ካብ ደውታ ተላቒቕካ ኣብ ፍቕርን ምሕረትን ሓድነትን ንቓሕ ተጓዓዝ ዝብል እዩ ምስ በሉ ዘካይድዎ ቃለ መሕትት፥ ኣብዚ እዋን’ዚ ዝተፈላለየ ሃይማኖታዊ ጉጅለ ኣብ ዝሰፍሓሉ ዘሎ እዋን ነቲ እውነተይና ሃማኖታዊ ባህርይ ሰብ ዘበራብር ሓዋርያዊ ምብጻሕ እዩ እክብሉ ኣጠቓሊሎም።


text:
ዋና መምረፂ
ሓገዝቲ ሰነዳት
ሕትመታት
- ብንግድን ኢንድሰትርን ዝተመለአ ፎርሚ
- ናይ ቀበሌ መታወቂያ
- ወኪል እንተኾይኑ ድማ ናይ ቀበሌ መታወቂያ ኮፒ፣ ሕጋዊ ውክልና ኮፒ
- ኣብ ውሸጢ 6 ወርሒ ዝተልዓሎ 2 ኩርዲ ፎቶ
- ካብ ዝሰርሐሉ ትካል/ቤትፅሕፈት/ቢሮ ሰራሕተኛ ምኳኑ ስራሕ ግብሪ ዝኸፍል ምኳኑ መረጋገፂ ድጋፍ ደብዳቤ የቅርብ
- ካብ ዝርከበሉ ዩኒቨርስቲ/ኮለጅ ተምሃራይ ምኳኑ ናይ ድጋፍ ደብዳቤ የቅርብ
- ሕጋዊ ዝኮነ ናይ ሓዳር ምስክር ወረቐት
- ንግዲ ፍቓድ ኮፒ
- ቲን ኮፒ
- ናይ ቀበሌ መታወቂያ
- ወኪል እንተኾይኑ ድማ ናይ ቀበሌ መታወቂያ ኮፒ፣ ሕጋዊ ውክልና ኮፒ
- ንግዲ ፍቓድ ኮፒ፣ ኣምፃኢና ላኣኺ እንተኾይኑ እቲ ንግዲ ፍቓድ ናይ መጀመሪያ ዝወፀ ክኸውን ኣለዎ
- ቫት ኮፒ
- ቲን ኮፒ
- ወኪል እንተኾይኑ ድማ ሕጋዊ ውክልና ኮፒ ከቅርብ ኣለዎ
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
We have 33 guests and no members online


text:
ምዕራፍ 101
ኣብ ቢታንያ ኣብ ቤት ስምኦን እተገብረ ድራር
ማቴዎስ 26:6-13 ማርቆስ 14:3-9 ዮሃንስ 11:55–12:11
የሱስ ናብታ ኣብ ጥቓ የሩሳሌም እትርከብ ቢታንያ ተመልሰ
ማርያም ኣብ የሱስ ቅዱይ ቅብኢ ኣፍሰሰት
የሱስ ካብ ያሪኮ ምስ ወጸ፡ ናብ ቢታንያ ኸደ። እቲ መገዲ 20 ኪሎ ሜተር ዚኸውን ከቢድ ዓቐበት እዩ ነይሩ። ያሪኮ 250 ሜተር ትሕቲ ጽፍሒ ባሕሪ እያ እትርከብ ነይራ፣ ቢታንያ ኸኣ 610 ሜተር ልዕሊ ጽፍሒ ባሕሪ እያ እትርከብ ነይራ። ኣልኣዛርን እተን ክልተ ኣሓቱን ኣብታ ቢታንያ እትብሃል ንእሽቶ ቝሸት እዮም ዚነብሩ ነይሮም፣ ንሳ ድማ ካብ የሩሳሌም ዳርጋ ሰለስተ ኪሎ ሜተር ኣቢላ ርሒቓ፡ ንደብረ ዘይቲ ብምብራቓዊ ጎቦኡ እያ እትርከብ ነይራ።
ብዙሓት ኣይሁድ ፋስጋ ንምብዓል ድሮ ኣብ የሩሳሌም ኣትዮም ነበሩ። ሬሳ ብምትንካይ ወይ ካልእ ዜርክሶም ነገር ብምግባሮም ዝረኸሱ ዘበሉ፡ “ርእሶም ኬንጽሁ” ኣቐዲሞም መጺኦም ነበሩ። (ዮሃንስ 11:55፣ ዘሁልቍ 9:6-10) ገለ ኻብቶም ኣቐዲሞም ዝመጹ ሰባት ድማ፡ ኣብታ ቤተ መቕደስ ተኣከቡ። የሱስ ናብ ፋስጋ ይመጽእ እንተ ዀይኑ ድማ ግምቶም ይዛራረቡ ነበሩ።—ዮሃንስ 11:56።
ብዛዕባ የሱስ ብዙሕ ክርክር እዩ ነይሩ። ገሊኦም መራሕቲ ሃይማኖት ኪቐትልዎ ይደልዩ ነበሩ። “ምእንቲ ኺሕዝዎ” ኸኣ፡ ኣበይ ከም ዘሎ ዝፈለጠ እንተሎ፡ ኪሕብር ኣዚዞም ነበሩ። (ዮሃንስ 11:57) እቶም መራሕቲ እቲኦም፡ የሱስ ንኣልኣዛር ምስ ኣተንስኦ፡ ኪቐትልዎ ፈቲኖም ነይሮም እዮም። (ዮሃንስ 11:49-53) ስለዚ፡ ገሊኦም ሰባት፡ የሱስ ብግህዶ ዚመጽእ እንተ ዀይኑ ጥርጣረኦም ኪገልጹ ሓቆም እዮም።
ዓርቢ፡ “ሽዱሽተ መዓልቲ ቕድሚ ፋስጋ፡” የሱስ ናብ ቢታንያ በጽሐ። (ዮሃንስ 12:1) ጸሓይ ምስ ዓረበት፡ ሓዳስ መዓልቲ (ብኣይሁድ ሰንበት 8 ኒሳን) ጀመረት። ስለዚ፡ የሱስ ነቲ ጕዕዞ፡ ሰንበት ከይኣተወት እዩ ወዲእዎ። ብመሰረት ሕጊ ኣይሁድ ብሰንበት መገሻ ዘይፍቀድ ብምንባሩ፡ ብሰንበት፡—ማለት ዓርቢ ጸሓይ ምስ ዓረበት ክሳዕ ቀዳም ጸሓይ ምስ ዓረበት፡—ካብ ያሪኮ ኺጐዓዝ ኣይምኸኣለን ነይሩ። የሱስ ከም ቀደሙ ናብ ቤት ኣልኣዛር እዩ ኸይዱ ኪኸውን ዚኽእል።
እቲ ኣብ ቢታንያ ዚቕመጥ ስምኦን እውን ንየሱስን ንብጾቱን፡ እንተላይ ንኣልኣዛር፡ ቀዳም ምሸት ድራር ዓደሞም። ስምኦን “እቲ ድዉይ” ተባሂሉ ብምጽዋዑ፡ ምናልባት ኣቐዲሙ ድዉይ ዝነበረ እሞ፡ የሱስ ዘሕወዮ ኪኸውን ይኽእል እዩ። ማርታ ህርኩትቲ ብምዃና፡ ነቶም ኣጋይሽ ተገልግሎም ነበረት። ማርያም ግና ኣብ የሱስ ኣተኰረት፣ ኣብቲ እዋን እቲ ኸኣ ተግባራ ኽርክር ኣልዓለ።
ማርያም “ሓደ ነጥሪ ኽቡር ቅዱይ ቅብኢ ጽሩይ ናርዶስ” ዝመልአ ብልቃጥ ኣልባስጥሮስ ከፈተት። (ዮሃንስ 12:3) እቲ ቕብኢ ማዕረ ናይ ዓመት ደሞዝ (300 ዲናር) ዝዋጋኡ ብምንባሩ ኣዝዩ ኽቡር እዩ ነይሩ! ማርያም ከኣ ነቲ ቕብኢ ኣብ ርእስን ኣእጋርን የሱስ ኣፍሰሰቶ፡ ብጸጕራ ገይራ ድማ ንኣእጋሩ ደረዘቶ። እታ ቤት ከኣ ብሽታ እቲ ቕዱይ ቅብኢ መልአት።
እቶም ደቀ መዛሙርቲ ተቘጢዖም፡ “እዚ ቕዱይ ቅብኢ ንምንታይ ባኺኑ፧” በሉ። (ማርቆስ 14:4) ይሁዳ ኣስቆሮታዊ ድማ፡ “እዚ ቕዱይ ቅብኢ እዚ፡ ስለምንታይ ን300 ዲናር ተሸይጡስ ንድኻታት ዘይውሃብ፧” በለ። (ዮሃንስ 12:5) ግናኸ፡ ብዛዕባ ድኻታት ሓልዩ ኣይኰነን ከምኡ ዝበለ። ካብቲ ምስኡ ዝነበረ ናይቶም ደቀ መዛሙርቲ ሳጹን ገንዘብ ይሰርቕ ነይሩ እዩ።
የሱስ ግና፡ “ነዛ ሰበይቲ ስለምንታይ ተሸግርዋ ኣለኹም፧ ንሳ ሰናይ ግብሪ ገይራትለይ እያ። ድኻታትሲ ዅሉ ሳዕ ምሳኻትኩም እዮም፣ ኣነ ግና ኵሉ ሳዕ ምሳኻትኩም ኣይኰንኩን። ኣብ ሰብነተይ ቅዱይ ቅብኢ ኸተፍስስ ከላ፡ ንቐብረይ ከተዳልወኒ ኢላ እያ ገይራቶ። ብሓቂ እብለኩም ኣለኹ፡ እዚ ብስራት እዚ ኣብ ኵላ ዓለም ኣብ እተሰብኮ ዘበለ፡ እዛ ሰበይቲ ዝገበረቶ ግብሪ ንመዘከሪኣ ኺንገር እዩ” ኢሉ ንማርያም ተጣበቐላ።—ማቴዎስ 26:10-13።
የሱስ ኣብ ቢታንያ ልዕሊ ሓደ መዓልቲ ጸንሐ፡ ኣብኡ ምህላዉ እውን ተፈልጠ። ብዙሓት ኣይሁድ ከኣ ንየሱስ ጥራይ ዘይኰነስ፡ “ነቲ ኻብ ምዉታት ዘተንስኦ” ኣልኣዛር እውን ኪርእዩ ናብ ቤት ስምኦን መጹ። (ዮሃንስ 12:9) ሽዑ፡ ሊቃውንቲ ኻህናት ንየሱስን ንኣልኣዛርን ኪቐትልዎም ተማኸሩ። ኣልኣዛር ብህይወት ምጽናሑ፡ ንብዙሓት ብየሱስ ኪኣምኑ ምኽንያት ስለ ዚዀኖም እዮም ከምኡ ሓሲቦም። ከመይ ዝበሉ እኩያት መራሕቲ ሃይማኖት ኰን እዮም!


text:
መንግስቲ ኣሜሪካ ንመንግስቲ ኢትዮጵያ ዝህቦ ናይ ገንዘብ ሓገዝ ንዝተሓለነሉ ዕላማ ምውዓሉን ከምኡ’ውን ኣብ መንጎ ክልቲኣን ሃገራት ዘሎ ርክብ ንግዲ ከምኡ’ውን ኣብ ኢትዮጵያ ዘሎ ኣተሓሕዛ ሰብኣዊ መሰላትን ትኹረት ክግበረሉ ዝሓተተ ብኣባላት ኮንግረስ ንዝቀረበ ረቂቅ ውሳኔ 128 ኣብ ባይቶ ኣሜሪካ ንኡስ ኮሚቴ ኣፍሪቃ ቃለ ምስክርነት ኣብ ዝሓለፈ ሰሙን ተሰሚዑ ኔሩ።
እቲ ዝሓለፈ ሓሙስ ካብ ኒው ጀርሲ ዝኾኑ ኮንግረስ ማን ክሪስ ስሚዝ ጸሓፊነትን ብካልኦት ኣባላት ኮንግረስ ኣሜሪካ ንኡስ ኮሚቴ ጉዳይ ኣፍሪቃ ዝቀረበን ሰብኣዊ ኩነታት ኢትዮጵያ ዝገምገመን ኣኼባ ኣሜሪካ ንኢትዮጵያ ትህቦ ሓገዝ ሓላፍነትን ተሓታትነት ክህልዋ መዓቀኒታት ንምንባር ዝቀረበ ረቂቅ ውሳነ 128 ቃለ ምስክርነት ሽዱሽተ ሰባት ሰሚዑ’ዩ።
እዚ ከይዲ ምስማዕ ቃለ ምስክርነት ዘድለየ ኣብ ኢትዮጵያ ዘሎ ኣተሓሕዛ ዲሞክራስን ሰብኣዊ መሰላትን እንታይ ከምዝመስል ምሉእ ምስሊ ንምርካብ ምኳኑ ኮንግረስማን ክሪስ ስሚዝ ነቲ ከይዲ ክከፍቱ ከለው ገሊጾም።
ክሪስ ስሚዝ ኣብቲ ኣኬባ ኣብ ዘስምዕዎ መደረ ኢትዮጵያ ኣብ ምብራቅ ኣፍሪቃ ጸጥታ ኣብ ምኽባር ምስ ኣሜሪካ ብምትሕብባራ፡ ከም ኣብ ደቡብ ሱዳን ዝአመሰለ ሃገራት ዓቀብቲ ሰላም ንምልኣኽን ሰላም ኣብ ምኽባር መሻርክቲ ኣሜሪካ’ያ ኢሎም።
ምሉእ ትሕዝቶ ኣብዚ ምስማዕ ይክኣል።


text:
ዋና መምረፂ
ሓገዝቲ ሰነዳት
ሕትመታት
“ኣብ ቅብሊት ምቑራፅ ዘሎ ዘይሕጋዊ ኣካይዳ ናብ ስርዓት ንምእታው ኣብቲ ሕ/ሰብ ምንቕናቕ ብምፍጣር ንክራይ ኣከብቲ ብትረት ምቅላስ እዋኑ ሕዚ’ዩ።”
ልምዓታውን ዲሞክራሲያውን መንግስትና ኣብ ሃገርና ኣንፀላልዩ ዝነበረ ሚሒር ድኽነትን ድንቁርናን ትሑት መሰረተ ልምዓትን ናብ ልምዓት ንምቕያር ፣
- ዝተፈላለዩ ፖሊስታትን ስትራተጂታትን ብምቕራፅ ፣
- ህልኽካ ዘወድእ ቃልሲ ብምክያድ ኣብዚ ሐዚ እዋን ዘተባብዕ ውፅኢት እንዳተመዝገበ ይርከብ ኣሎ።
- ሓደ ካብቶም ተቐሪፆም ለውጢ ኣብ ምምፃእ ዝርከቡ ዘለዉ ሪፎርምታት ድማ ኣብ ስርዓት ምምሕዳር ግብሪ ዝነበረ ዘይፍትሓዊ ኣካይዳ መልክዕ ዘትሕዝ እዩ።
- ከምዝፍለጥ መንግስትና ሓደ ካብቶም ክራይ ኣከብቲ ዘንፀላልውሎም ሴክተራት እቶት ኢሉ ኣነፂሩ እዩ።
- ነዚ መሰረት ብምግባር ምስ በቢ ደረጅኡ ዘሎ ኣመራርሓ ምርድዳእ ብምግባር፣
- ምስቲ ኣመራርሓ ቤት ምኽሪ ንግድን ዘርፍ ማሕበራትን ማሕበረሰብ ንግድን ምርድዳእ ብምግባርን ሰፊሕ ቃልሲ ብምክያድን ናብ ዘሓሸ ደረጃ በፂሑ’ዩ ምባል ይከኣል።
- ብፍላይ ምስቲ ታሕተዋይ ነጋዳይ ዝነኣድ ምርድዳእ ተፈጢሩ እዩ።
- ኣብቶም ላዕለዎት ግብሪ ከፈልቲ እንተኾነ’ውን ግብሪ ንልምዓት ከምዝኾነን ኣብ እንታይነትን ኣድላይነትን ግብሪ ሰፊሕ ምርድዳእ ኣለና።
- ይኹን’ምበር ሐዚ’ውን ዘይተሰገረ ዓብይ ፀገም ኣለና። ንሱ’ውን ኣብቲ ማሕበረሰብ ንግዲ ቅብሊት ቆሪፁ ዘይምሃብን ኣብቲ ሕ/ሰብና ድማ ቅብሊት ሃበና ኢሉ ዘይምቕባን ዘሎ ፀገም’ዩ።
- ካብዚ ዝተርፍ ገንዘብ ድማ ንክንደይ ፀገማት መሰረት ልምዓት ምሸፈነልና ነይሩ።
- ኣብዚ ኣብ ቅብሊት ምቑራፅ ዝምልከት
- ዝተወሰኑ ነጋዶ ቅብሊት ብዝግባእ እንዳቆረፁ ናብ መንግስቲ ኣታዊ ዝገብሩ ኣለዉ።
- ዝተወሰኑ ድማ ሓደ ሓደ ዝቆርፁ ዝበዝሕ ድማ ዘይቆርፁ ኣለዉ
- ጠቕሊሎም ድማ ዘይቆርፁ ኣለዉ።
- እዚ ድማ ወንጀል እዩ።
ነዚ ከምዚ ዝበለ ወንጀል ዝሰርሑ ኣከላት ድማ ምምሕዳራዊ ገበንን ከቢድ ቅፅዓትን ዘስዕብ ምዃኑ መንግስትና ኣብ ተመሓይሹ ወፂኡ ዘሎ ኣዋጅ ኣታዊ ግብሪ ፌደራል ቑፅሪ 979/2008 ወይ ከዓ ኣዋጅ ኣታዊ ግብሪ ብ/ክ/መ/ትግራይ ቑፅሪ ኣዋጅ 283/2009 ኣብ ኣዋጅ ምምሕዳር ግብሪ ፌደራል ቑፅሪ 983/2008 ወይከዓ ኣዋጅ ምምሕዳር ግብሪ ብ/ክ/መ/ትግራይ ኣዋጅ ቑፅሪ 284/2009 ብግልፂ ደንጊጉ’ዩ።
- ኣብዚ መንግስቲ ካብ ብሕጊ ምቕፃዕ ብምርድዳእ ምፍታሕ እዩ ዝሐይሽ እንዳበለ እንዳሰርሐ ፀኒሑ እዩ። ኮይኑ ግና ካብ በዚ ሐዚ መንግስቲ ከምዚ እንዳበለ ኣይቕፅልን ናብ ምርር ዝበለ ስጉምቲ’ዩ ክኣቱ።
- ስለዚ ቅብሊት ክቖርፅ ዝኽእል ኣካል ኩሉ ቅድሚ ናብ ቅፅዓት ምእታው ሕጊ ብዝእዝዞ መሰረት ንኽሰርሕን ሕ/ሰብና’ውን ቅብሊት ሃቡኒ ናይ ምባል ባህሉ ንኸዕብን እቶትና በዚ ኣቢልና ብምዕባይ ዘድልዩና መሰረተ ልምዓታት ምእንታን ክማልኡልናን ፍትሓዊ ብዘለዎ መልክዕ ግብሪ ንኽእከብንዓቢይ ሓገዝ ክገብር ከምዘለዎ በዚ ኣጋጣሚ መልእኽትና ክነመሓላልፍ ንፎቱ።
ስርዓት ምሕደራ ግብሪ ፍልፍል ልምዓትን ሰናይ ምምሕዳርን ክንገብሮ ኢና!
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
በዝሒ ጎብነይቲ
We have 52 guests and no members online


text:
ናይ ፊልሞን ታሪኽ
ቅድሚ ምጭዋየይ ናብ ኤውሮፓ ይኹን ኣሜሪካ ናይ ምኻድ ድልየት ኣይነበረንን ይብል ፊልሞን. ስርሐይ ኢልክትሮኒክስ ምዕራይን ኣብ ናይ ሓበሬታ ቴክኖሎጅን ስለዝነበረ በዚ ሞያይ ኣብ ኡጋንዳ ወይ ኣንጎላ ክሰርሕ እዩ ኔሩ ድልየተይ።
ወዲ 27 ዓመት ዝኾነ ፊልሞን ድሕሪ ካብ ሃገር ድሕሪ ምውጽኡ ሂወቱ ኣብ መዓስከር ሸገራብ ክጠዓዕሞ ይፍትን ኣሎ ወረቀት መንነት ምስተዋህቦ ድማ ናብ ኡጋንዳ ወይ ኣንጎላ ብምኻድ ሓደሽ ሂወት ምጅማር ይሓስብ።
ሓደ መዓልቲ ምስ ብጾቱ ዕንጨት ንምምጻእ ኣብ ዝወጽሉ ግዜ ምስ ክልተ ብጹቱ ተጨውዩ። እቶም ጨውይቲ ካብ ብሂረ ራሻይዳ ኮይኖም ኤርትራውያን ካብ ሱዳን ብምጭዋይ ናይ ግብጺ ብምውሳድ ናብ ካልኦት ኣሰጋገርቲ ሰባት የረክብዎም ብተረኦም ከኣ ኣቶም ተረከብቲ ናብ ሲናይ በረኻ ወሲዶሞም።
ተሞክሮ ምጭዋይ ፊልሞንን ኣብ ኢድ እቶም ጨወይቲ ዘጋጠሞ ስምዑ
ድሕሪ ኣቲ ገንዘብ ምኽፋሉ ኩነታት ጥዕንኡ ብዘየገድስ ናብ ካልኡ ኣሰጋገርቲ ተመሓላሊፉ ኣብ ኢድ እዞም ሰባት ከኣ ኣብ ትሕቲ ተስፋ ምቁራጽ ከሎ ሕያዎት ሰባት ረኺቡ። ” እንታይ ዓይነት ፍሩት ክበልዕ ይደልይ ምስ ሓተቱኒ ክእምን ኣይከኣልኩን ይብል እሱ የእዳወይ ከንቀሳቅስ ስለዘይከኣልኩ እታ መዓልቲ እቲኣ ባዕሎም የኾልሱኒ ኔሮም” “ወላካ ገለ በደዊን ክምለስ ዘይክእል ቃንዛ እንተገደፉለይ ካልኦት በደዊን ከኣ ሂወተይ ኣድሒ ኖማ እዮም” ይውስኽ ፊልሞን።
ኣብ ኢድ እቶም ኣስገርቲ ከሎን ኣሰጋግርኡን ናብ እስራኤል ስምዑ
ከባቢ ዓመትን ፈረቃን ኣብ እስራኤል ድሕሪ ምጽናሕ ተሞክርኡ ንብዙሓት ጋዜጠኛታት ድሕሪ ምክፋሉ ንፊልሞን ንምሕጋዝ ገለ ወልቀሰባት ገንዘብ ብምውፋይ መጥባሕታዊ ሕክምና ክገበር ወይ ናብ ኣሜሪካ ወይ ናብ ጀርመን ከኸይድ ደለዩ. ብሓገዝ ሓደ ደራኺ ዝኾነ እስራኢላዊ ዓርኪ ፊልሞን ምስ ብጻዩ ናይ ቨልጅም ቪዛ ረኺቡ ኣብ ቨልጅም ዑቕባ ሓቲቱ ድሒሩ ኸኣ ኣብ ጀርመን መጥባሕቲ ደህሪ ምክያድ ሕጂ ኣብ ጀርመን ይርከብ።
ተሞክሮን ትጽቢትን ፊልሞን ኣብ ኤውሮፓ ስምዑ


text:
ኣብ ሶማል ንዘጋጠመ ደርቂ ዝወሃብ ዘሎ ሰብኣዊ ግብረ መልሲ ቅልጡፍ ምዃኑን ዓብይ ጽልዋ ከምዘለዎን እንተኾነ ገና ብዙሕ ካልእ ጸገማት ከምዘሎ ሓደ በዓል ስልጣን ዓለምለኸ ቀይሕ መስቀል ገሊጾም። ኣብ ሶማል ዘጋጠመ ደርቂ ንልዕሊ ፍርቂ ካብ ህዝቢ እታ ሃገር ማለት 6 ሚልዮን ሰባት ተጸበይቲ መግብን ኣገልግሎት ሕክምናን ከምዝኾኑ ጌሩ’ሎ።
እቲ መደበሩ ኣብ ጀነቫ ስዊዘርላንድ ዝኾነ ትካል ዓለምለኸ ቀይሕ መስቀል ምስ ናይ ሶማል ቀይሕ ወርሒ ብምትሕብባር በቲ ደርቂ ዝተጠቕዑ 1 ሚልዮን ሰባት ንምብጻሕ ይሰርሕ ከምዘሎ ይግለጽ።
ኣብ ደቡባዊን ማእኸላይ ዞባታት ሶማል ዑደት ድሕሪ ምኽያድ ኣብ ናይሮቢ ንጋዜጠኛት መግለጺ ዝሃቡ ዳይሬክተር ዓለምለኸ ስርሒታት ኣብ ዓለምለኸ ቀይሕ መስቀል ዶመኒክ ስቲልሃርት ኣብ ከም ባይደዋ ዝአመሰላ ከተማታት ዘሎ ኩነታት ይረጋጋእ ከምዘሎ እንተኾነ ኣብ ርሑቕ ገጠራት እታ ሃገር ግን እቲ ኩነታት ካልእ ምኳኑ ይገልጹ።
“መብዛሕትኦም እቶም ናብ ማእከላት ዝመጹ ሰባት ካብ ከተማታት ወጻኢ ዝመጹ እዮም እዚ ድማ እቲ ኩነታት ኣብ ገጠራት እቲ ሃገር ዝኸፍአ ምኳኑ ዘርእይ እዩ።”
እቲ ኩነታት ብፍሉይ ንህጻናት ኣብ ሓደጋ ዘእትው ምኳኑ’ውን ይሕበር ኣሎ።ዓለምለኸ ቀይሕ መስቀል ኣብ መላእ እታ ሃገር ኣብ ዘለው ክሊኒካት ካብቲ ናይ ዝሓለፈ ዓመት ብዕጽፊ ዝበዝሑ ብስእነት ዝተመጣጠነ መግቢ ዝሳቐዩ ሕጻናት ኣዕቑቡ ከምዘሎ ይገልጽ።
ኣብ 2011 ዓ.ም ኣብ ሶማል ብሰንኪ ዘጋጠመ ከቢድ ደርቂ ን ጥምየትን ንርብዒ ሚልዮን(260,000) ሰባት ህይወቶም ምስኣኖም ይዝኸር።


text:
ብውጽኢት ምምኻራዊ ዋዕላ ናይሮቢ ዝቖመ ግዜያዊ ኣካል ርኽክብ፡ ካብ 1-3 ሚያዝያ 2016 ኣብ ኣዲስ ኣበባ ኣኼባኣኡ ኣካይዱ። ኣብ ምጅማር ኣኼባ፡ ኣቦ መንበርን ሓለፍቲ ጉጅለታት ዕማምን፡ ናይ ዝሓለፈ ሰለስተ ኣዋርሕ ናይ ዕዮ ጸብጻብ ኣቕሪቦም። እቲ ኣኼባ ድማ፡ ናይ ትግባረ ዕማማት ወድዓዊ ገምጋም ብምክያድ፡ ዝሓለፈ መድረኽ፡ ብሳላ’ቲ ካብ ተሳተፍቲ ውድባት ዋዕላ ናይሮቢ ዝረኸቦ ደገፍን፡ ናይ ሰፊሕ ህዝቢ ኤርትራ ተቐባልነትን፡ ብመላኡ ኣወንታውን፡ ኣፍራይን ምንባሩ፡ ኣስሚሩሉ። ኣብ ገምጋም ናይቲ ድሕሪ ዋዕላ ናይሮቢ ዝሰዓበ መድረኽ፡ ካብ ገለ ሸነኻት፡ ኣብ ተረድኦ ዋዕላ ናይሮቢን ዕማማቱን ዘይምርዳእ ወይ ምድንጋር ተፈጢሩ ምንባሩ ተመልኪቱ። እዚ ምድንጋር’ዚ ምናልባት መስርሕ ዋዕላ ናይሮቢን ምስንዳእ ካልኣይ ጉባኤ ሃገራዊ ባይቶን ናይ ግዜ ምትእትታው ብምንባሩ ይኸውን ብምባል ድማ ንምብራህ ዝኣክል፥
- ዝተፈላለያ ፖሊቲካዊ ውድባት ዝተሳተፍኦ ዋዕላ ናይሮቢ፡ ንህልዊ ኩነታት ኤርትራን ንመጻእን ዝጠመተ፡ ሓባራዊ ፖሊቲካዊ ራእይ ንምስራጽ ዝዓለመ ምይይጥ ንምክያድ ዝተገብረ ምምኻራዊ ርኽክብ ምንባሩ፣
- ዕማም ግዜያዊ ኣካል ርኽክብ ድማ በቲ ዝተዋህቦ ሓላፍነት መሰረት፡ ነቶም ኣብ ዋዕላ ናይሮቢ ዝወዓሉን ዘይወዓሉን ፖሊቲካዊ ውድባት፡ ናብ ኩሉ ሓቆፍ ምምኻራዊ ዋዕላ ንምምጻእ ደኣምበር፡ መተካእታ ሃገራዊ ባይቶ፡ ኪዳን፡ ወይ ካልእ ምሕዝነታዊ ውደባታት ንምስንዳእ ከም ዘይኰነ፡ በዚ መሰረት’ ውን ዕማማቱ ምስ ዕማማት ምስንዳእ ጉባኤ ሃገራዊ ባይቶ ከም ዘይጋጮ ኣረጋጊጹ።
ግዜያዊ ኣካል ርኽክብ፡ ካብ ዘቐመጦ ገምጋም ብምብጋስ ካብ ዕለት ኣኼባኡ ክሳብ’ቲ ኣብ ካልኣይ ክፍላ ወርሒ ነሓሰ 2016 ክጋባእ ተወጢኑ ዘሎ ካልኣይ ኩሉ ሓቆፍ ምምኻራዊ ዋዕላ ናይ ዘሎ ግዜ መደባት ዕዮ ኣጽዲቑ። ነዚ ብዝምልከት ድማ እቲ ምምኻራዊ ዋዕላ ከመያየጠሎም ዘለዎ ኣጀንዳታት መሰረት ብምግባር፡ ንድፊ ሰነዳት ናይ ምድላው መደብ ሰሪዑ ኣሎ። ንሳቶም ከኣ ናይ ሃገራውያን ውድባት ተቓውሞ ንድፊ ሓባራዊ ራእይ፡ ምልካዊ ስርዓት ንምውዳቕ ዘኽእል ኣገባብ ቃልሲ ምንጻርን፡ ናይ መጻኢ መድረኽ ምስግጋር ንድፊ ሓባራዊ ርእይቶ ምቕራብን እዮም። ነዞም ንድፍታት ንምድላው ከም መወከሲ ዝጥቀመሎም ድማ፡ ሰነዳት ኤርትራዊ ሃገራዊ ባይቶ ንዲሞክራስያዊ ለውጥን፡ ኤርትራዊ ዲሞክራስያዊ ኪዳንን፡ ሰልፊ ዲሞክራሲ ህዝቢ ኤርትራን ካልኦት ሰነዳት ሓይልታት ተቓውሞን ክኾኑ እዮም። ከምኡ’ውን ጠንቂ ሽግራት ሓይልታት ተቓውሞ ኤርትራ ንምልላይን፡ ነዚ ዓቢ ዕማም’ዚ ንምስልሳልን፡ ብኣፍልጦን፡ ተመክሮን ናይ ዘለዎም ፈሊጣውያን ኤርትራውያን ዝቖመት ፍልይቲ ሽማግለ መዚዙ፣ ዕማማታ ንምስልሳል ዝሕግዙ ሰነዳት ክኣ ክቕርብ ግዜያዊ ኣካል ርኽክብ ወሲኑ።
ኣኼባታት ግዜያዊ ኣካል ርኽክብ፡ ምስ ዝተፈላለዩ ውድባት ኤርትራ ዝተኻየደ ኣገደስቲ ርክባት ዘሰነዮ እውን ነይሩ። እቲ ርክባት ንኹሎም ውድባት ብዛዕባ ንጥፈታቱን ብመሰረ’ቲ ካብ ዋዕላ ናይሮቢ ዝተሰከሞ ሓላፍነት ዘካየዶም ዕማማትን ንምብራህ፡ ናይ መጻኢ መደባት ንምሕባርን ተሓባባርነቶም ንምሕታትን ነበረ። ኣብ ዋዕላ ናይሮቢ እተሳተፉ ውድባት፡ ድሕሪ ኣገደስቲ ምይይጥ፡ ግዜያዊ ኣካል ዕማማቱ ንምስልሳል ዘኽእሎ ምትሕብባር ከም ዘበርክቱ ኣረጋጊጾም።
መሪሕነት መድረኽን ኣባላት ግዝያዊ ኣካል ርኽክብን ምስ’ቶም ብዝተፈላለየ ምኽንያት ኣብ ዋዕላ ናይሮቢ ዘይተሳተፉ 6 ውድባትን ከምኡ’ውን ዲሞክራስያዊ ውድብ ዓፋር ቀይሕ ባሕርን ኣገዳሲ ርክባት ብምክያድ ሃናጺ ልዝብ ገይሮም። እዞም ዝተጠቕሱ ሓይልታት ንክተሓባበሩ ድሉዋት ምዃኖምን ናብ’ቲ ትጽቢት ተነቢሩሉ ዘሎ ኩሉ ሓቆፍ ምምኻራዊ ዋዕላ ከም ዝሳተፉን ኣረጋጊጾም።
ግዜያዊ ኣካል ርኽክብ ኣብ ምዝዛም ኣኼባታቱ፡ ንኹሎም’ቶም፡ ዕማማቱ ኣብ ምስልሳል ዘተባብዑን ብሓሳብ ኰነ ብግብሪ ዝተሓባበሩን፡ ምስጋናኡ እናቕረበ፡ ብፍላይ ነቶም ነዚ ኣኼባ’ዚ ብዓወት ንኽዛዘም ዘበርከቱ ዕዙዝ ምስጋናኡ ኣመዝጊቡ።
ግዜያዊ ኣካል ርኽክብ ምምኻራዊ ዋዕላ ናይሮቢ
4 ሚያዝያ 2016


text:
ዋና መምረፂ
ሓገዝቲ ሰነዳት
ሕትመታት
መሳርሒ መመዝገቢ መሸጣ መሽን ኣብ ኢትዮጵያ
ኣብ ሕዚ እዋን ኣብ ሃገርናን ክልልና ዝተኣታተው ዘሎ መሳርሒ መመዝገቢ መሸጣ ናይ’ዚ ዘመንና ዝለዓለ ብርኪ ዝወነነ ሓድሽ ውፅኢት ቴክኖሎጂ እዩ። እዚ መሳርሒ ኣብ ፈላማ ብዋናነት ንግዲ ትካላት ናይ ንግዲ ትካሎም ዕለታዊ ጠቕላላ መሸጣ ብቐሊሉን ዝተሳለጠን ርትዓዊ ብዝኾነ መንግድን ንምፍላጥ፣ ንምቑፅፃርን ንምክትታልን ተባሂሉ ብውልቀ ህርኩት ነጋዳይ ዝተመሃዘ መሳርሒ ‘ዩ ነይሩ።
ይኹን እንበር እዚ መሳርሒ ብዝህቦ ረብሓ ብምርኣይ ኣከብቲ ግብሪ ኮላይ ልምዓታዊ መንግሰትና ኣብ ሓቓዊ መረደእታ ዝተደረኸ ግብርን ታክስን ካብ ከፈልቲ ግብሪ ንምእካብ እዚ ውፅኢት ሓድሽቴክኖሎጂ ዝኾነ መሳርሒ ምጥቃም መማረፂ ዘይብሉ ምዃኑ ብምርዳእ ክተኣታተው ተገይሩ ኣሎ።
ስለዚ እዚ መሳርሒ ብሓቀኛታት/ልምዓታውያን/ ነጋዶ ኣዝዩ ተመራፂ ከምዝኸውን ዘጠራጥር ኣይኸውንን። ምኽንያቱ ድማ ካብ ግምታዊ ፍርዲ ኣብዚሒኻ ወይ ነኪኻ ዝውሰን ዘይፍትሓዊ ግብርን ታክስን ኣናጊፉ ኣብ ዘተኣማምንን ርትዓዊ ዝኾነን መረዳእታ ዝተደረኸ ግብርን ታክስን ንምእካብን ከምኡ’ውን ብገለ ገለ ነጋዶ ብጎሓሉ ሰራሓታኛታቶም ዝስረቖም ዝነበረ ገንዘብ ንምዕጋት ተባሂሉ ሕዚ ኣብ ክልልና ብሰፊሑ ይተኣታተው ኣሎ።
ስለዚ እቶም ካብ ዝእክብዎን ዝረኽቡዎን ትክክለኛ ኣታዊ ግብርን ታክስን ንምኽፍል ባህግን ድልየትን ንዘለዎም ልምዓታዊን ነጋዶ እዚ መሳርሒ ተመራፂ እንትኸውን ካብዚኦም ወፃኢ ንዘለዎ መጭበርበርን ዘይልምዓታውያን ነጋዶ ግን እዚ ማሽን ተኣታትዩ ኣብ ጥቕሚ ክውዕል ኣይደልዩን። ምኽንያቱ ከጭበርብሩ እንተኾይኖም ትክክለኛ መረዳእታ ዘቕርብ ማሽን ምጥቓም ዘዋፅኦም ስለዘይኮነ።
በዚ መሰረት መንግስቲ ዝተፈላለየ ረብሓታትን ዋኒናት ዝውንን ዝሓዞ መረዳእታ ካብ ምጥፋኣን ምድላዝን ዝከላኸል መጠራቐሚ መረዳእታ (Fiscal Memory) ዝተገጠመሉ መሳርሒ መመዝገቢ መሸጣ ከፈልቲ ግብሪ ዓዲጎም ክጥቐሙ ብምግዳድ ኣብ ጭቡጥ መረዳእታ ዝተመስረተ ግብሪ ክኸፍሉ እዚ መሳርሒ ኣታኣትዎ ኣሎ፡፡
- Prev
- Next >>
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
We have 15 guests and no members online


text:
ሃገራዊ ፈደረሽን ኣትሌቲክስ ኤርትራ ዓመታዊ ዘካይዶ
ውድድር ማራቶን ናጽነት 2013 ብቐዳም 19 ግንቦት
2013 ኣብ ኣስመራ ኣካይዱ።
ኣብቲ ካብ ዞባታትን ክለባትን ዝተዋጽኡ 42 ኦሊምፒካውያን ኣትሌታት ዝርከብዎም ተወዳደርቲ ዝተሳተፍዎ ዓመታዊ ውድድር ተወዳደርቲ ኣትሌታት በቲ ፈደረሽን ዝተዳለወ ኣተባባዒ ሽልማትን ንዝጸንሐ ሰዓት ንዘመሓየሸ ዝወሃብ ተወሳኺ ጉንዖን ንምዕታር ሓያል ውድድር’ኳ እንተካየዱ ነቲ ዓሚ ዝተመዝገበ ሪከርድ ከመሓይሹ ኣይከኣሉን፣ ኣብ መዛዘሚ ብዝተረኽበ ውጽኢት ድማ፣-
1ይ- ተስፋሂወት ገ/ትንሳኤ ብ 2.23.13 ሰዓት ካብ ሚኒ/ምክልኻል
2ይ- ገብሪት ወረደ ብ 2.24.01 ሰዓት ካብ ማእከል
3ይ- ኣብርሃም ተወልደ ብ 2.24.23 ሰዓት ካብ ማእከል
4ይ- ሰመረኣብ ዮውሃንስ ብ 2.25.06 ሰዓት ካብ ማእከል
5ይ- መሓሪ ርእሶም ብ 2.25.47 ሰዓት ካብ ጋ/ባርካ
6ይ- ፍረዝጊ መኮንን ብ 2.27.27 ሰዓት ካብ ሚኒ/ምክልኻል ብምዃን ተዓዊቶም።
ኣብ መዛዘሚ’ቲ ውድድር ድም ዕዉታት ዝተዳለወሎም ናይ ዋንጫን ሜዳልያን ከምኡ’ውን ናይ 15፣ 10፣ 8፣ 7፣6 ን ሓሙሽተ ሽሕ ገንዘባዊ ሽልማት ካብ ሓላፊ ምም/ፋይ/ኮሚሽን ስፖርት ኤርትራ ሌ/ኮ. ሳሙኤል ጸጋይን ሓለፍትቲ’ቲ ሃገራዊ ፈደረሽንን ተቐቢሎም።
እዚ ከምዚሉ እንከሎ እቲ ሃገራዊ ፈደረሽን ብቀዳም 18 ግንቦት 2013 ኣብ ሜዳ ቤ/ት. ቀይሕ-ባሕሪ ህጻናት ተማሃሮን መንእሰያት ኣትሌታትን ዝተሳተፍዎ ዝተፈላለየ ውድድራት ብምክያድ ዓለማዊ መዓልቲ ውድድር ኣትሌቲክስ 2013 ( World Athletics Day ) ዘኪርዎ ውዒሉ፣ ኣብ መዛዘሚ’ቲ ኣጋጣሚ ድማ ንዕዉታት ህጻናትን ኣትሌታትን ካብ ያፍ(iaaf) ዝተላእከ ማልያታትን ምስክር ወረቐት ተሳታፍነትን ተዓዲሉ።
ህዝባዊ ርክባት
ኮሚሽን ስፖርት ኤርትራ


text:
ትግርኛ (Tigrinska)
ናብ ናትና ናይ ትግርኛ ገጻት እንቋዕ ብደሓን መጻእካ። ኣብዚ ብዛዕባ ናይ ሽወደን ስርዓተ ትምህርቲ፡ ብዛዕባ ናይ በዓል መዚ ትምህርቲ ፍሉይ ስነ-ምምህርናዊ ዕማምን ብዛዕባ ናትና ፍሉያት ኣብያተ ትምህርቲን ከተንብብ ትኽእል።
ኣብ ሽወደን መባእታዊ ትምህርቲ ግድነታዊ ኾይኑ ብትሽዓተ ዓመተ ትምህርቲ ይቐውም። ኣማራጺ መባእታዊ ትምህርቲ ንዘድልዮም ተመሃሮ፡ ፍሉይ መባእታዊ ትምህርቲን ፍሉይ ቤት ትምህርቲን ኣሎ።
ብዛዕባ ናይ ሽወደን ስርዓተ ትምህርቲ ብዝያዳ ኣንብብ
ናትና ዕማም
በዓል መዚ ትምህርቲ ፍሉይ ስነ-ምምህርና (SPSM)፡ ቈልዑ፡ መንእሰያትን ዓበይትን ተግባራዊ ብቕዓቶም ብዘየገድስ ናብ ክበጽሕዎ ዝዓለሙሉ ደረጃ ትምህርቲ ንኽበጽሑ ኵነት ንኽረኽቡ ይሰርሕ። ነዚ ብመንገዲ ፍሉይ ስነ ምምህርናዊ ሓገዝ፡ ትምህርቲ ኣብ ፍሉያት ኣብያተ ትምህርቲ፡ ቀረብ ናውቲ ትምህርቲን መንግስታዊ ቍጠባዊ ሓገዝን ነተግብሮ።
ብዛዕባ ናትና ዕማምን ኣብያተ ትምህርቲናን ብዝያዳ ኣንብብ


text:
HOME
TEACHING
ABOUT ME
PHOTO GALLERY
VIDEOS
LITERATURE
MEMBERS
Teaching
« Back to Teaching« Older Entry | Newer Entry »
kidanemhret
Posted by million.isaac on August 9, 2013 at 11:35 AM
† ኪዳነ ምህረት †
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን።
ኪዳነ ምህረት ማለት፡ናይ ምሕረት ኪዳን ማለት እዩ።
ኪዳን ማለት ምምሓል፡ዉዕል ምእታዉ፡ምስምማዕ ማለት እዩ።ስለዚ ኪዳነ ምህረት ክንብል ከለና ድማ ናይ ምሕረት ኪዳን፡ዉዕል ስምምዕ ማለት እዩ።ልዑል እግዚኣብሄር ኣምላኽና ንብዙሓት ካብ ቅዱሳኑ ቃል ኪዳን ኣትይሎምን ይኣትወሎም አሎን ፡ንዝመጽእ ዉን እንተኾነ ሕጉ ንዝሓለዉን ንሱ ዝኣዘዞም ብምፍጻም ንዘስምርዎን ክሳብ እለተ ምጽኣት ኪዳኑ ኣይቋረጽን እዩ። ካብ ዝኣተዎ ኪዳን ድማ ከይፈጸሞ ዝተረፈን ዝሓለፈን ግዚያት ዉን የለዋን።ስለዚ ድማ እዩ ልቢ ኣምላኽ ቀዱስ ዳዊት ኣብ መዝሙሩ መዝ 132፡11 ከምዚ እንዳበለ ዝመስከረ  > ብምባል ኣምላኽና ኣብ ዝኣተዎ ኪዳን ጽኑዕ ምዃኑ ዝመስከረ።
ልኡል እግዚኣብሄር ኣምላኽና ኣብ ዝኣተዎ ኪዳን ዘይልወጥን ዘይጠዓስን
ምዃኑ ብዙሓት ካብ ቅዱሳን ነብያት ኣቦታት ጽሒፎምልና እዮም።ንኣብነት ነቢይ እግዚኣብሄር ቅዱስ ሚልክያስ  > ሚል 3፡6 ዝበሎ እግዚኣብሄር ዝኣተዉ ቃል ዉን ዘይልወጥ ኣምላኽ ምዃኑ ንርዳእ። ሊቀ ነብያት ኣቦና ቅዱስ ሙሴ ዉን ኣብ ኦሪት ሀዙልቅ 23፡19  > ብምባል ኣምላኽና ብዝኣተዎ ኪዳን ንዘልኣለም ከም ዘይጠዐስ የረድኣና።
እዚ ነብያት ቃሉ ከም ዘይቅየር ዝመስከርሉ፡ኣብ ነብያቱ ሓዲሩ ትንቢት ዘዛረበ
ልዑል ኣምላኽ፡ፍቕሪ ናይ ሰባት ስሒብዎ፡ካብ ማእሰርቲ ናይ ሰይጣን ነጻ ከዉጽኣና ኢሉ፡ሰማያዊ ክብሩን ዝፋኑን ገዲፉ ፡ናይታ ብንጽህናኣ መወዳድርቲ ዘይብላ ቅድሰትን ርህርህትን ኣዴና ቅድሰት ድናገል ማርያም ማህጸን መሪጹ ኣብኣ ብምሕዳር ካብ ስጋኣ ስጋ ካብ ነፍሳ ነፈሲ ወሲዱ፡እሳታዊ መለኮቱ ንልምላሜ ስጋኣ ከየቃጸሎ፡ናታ ልምላሜ ስጋ ድማ ነቲ እሳታዊ መለኮቱ ከየጥፍኦን ከይለወጦን ብፍጹም ተዋህዶ ሓደ ኣካል ሓደ ባህሪ ሒዙ፡ፍጹም ሰብ ፍጹም ኣምላኽ ኮይኑ ብምዉላድ፡ ኣብዛ ምድሪ ዝተመላለሰለን ሳላሳን
ሰለስተን ዓመት ኣብ መዋእለ ስብከቱ፡ብፍላይ ድማ ኣብታ ብዛዕባ ነዞም ኣብ ሓጢአት ታኼላ ተሸሚምና፡ካብ ሓጢኣትናን በደልናን ምልቓቕ ዝኣቤና፡ንጸሎት ንጾምን ኣምልኾ ስግደትን ግዜ ዘይብልናን፡ንሽሙ ጥራይ ክርስትያን ኢልና እንጎዓዝ ደቂ ሰባት፡ኣዝያ እተፍርህን እተጨንቕን መዓልቲ ፍርዲ፡ኣብዛ ጎይታና ብዛዕባ ምልክት መወዳእታ ዐለምን ምጽኣቱን ዝመሃረላ ዐንቀጽ አብ ማቴ 24፡35  > ብምባል ነቲ ዘይቅየር ኣምላኻዊ ቃሉ ደጊሙ አረጋጊጽልና እዩ።
ካልእ ነዚ መረጋገጺ ዝኾነና ንድሕሪት ምልስ ኢልና ንገለ ካብ ቅዱሳን አቦታትና
ዝኣተወሎምን ዝፈጸመሎም ቃል ኪዳን ንርአ።ነቲ ናይ መጀመርያ ፍጠረት ዝኾነ ኣቦና ኣዳም ፡ሕጊ ልዑል ኣምላኽ ብምፍራሱ ካብ ገነት ምስ ተባረረ፡ኣብ ምድሪ ርሂጹ ክበልዕን ብነፍሱ ድማ ኣብ ሲኦል ኣብ እግረ ኣጋንንት እንዳተረግጸ ክነብርን ተፈርደ።ነዚ ፍርዲ ተቐቢሉ ካብ ገነት ምስ ወጸ፡ብጾም ጸሎትን ብሓዘንን ብልቕሶን ናብ እግዚኣብሄር ኣምላኹ ምስ ተመልሰ ድማ፡እቲ ነቶም ሓጢኣቶም አሚኖም ብንስሓ ዝምለሱ ብሓጎስ ዝቕበል ዋግኦም ዝከፍሎምን ብዓል ብዙሕ ምሕረት ዝኮነ ሰማያዊ ኣምላኽና፡ጸሎቱ ተቐቢሉ ከመዚ ክብል ናይ ተስፋ ቃል ኣተወሉ  > ቃል ኪዳን ኣተወሉ ።
ብርሃን ኣለም ሃዋርያ ቅዱስ ጳዉሎስ ናብ ሰብ ገላትያ ኣብ ዝላኣኾ መልእኽቱ ገላ 4፤4 ከም ዝነገረና ድማ ናይ ዘመኑ ፍጻሜ ምስ በጽሐ ማለት 5500 ዘመን ምስ መልአ ፡እቲ ቃሉ ዘይዓጽፍ ቃል ኪዳኑ ንምፍጻም ድማ ዘይድንጒ ጎይታ ፡ካበዛ ናይ ሓድሽ ኪዳን ኺሩቤል ዝኾነት ኣዴና ቅድስት ድንግል ማርያም ንጹህ ስጋን ነፍስን ብምዉሳድ ሰብ ኮይኑ ፡ብዕለተ ዓርቢ ብዘፍሰሶ ክቡር ደሙ ካብ ማእሰርቲ ሰይጣን ነጻ ኣዉጽኣና። ሉቃ 23፡35 ቆለ 2፡14 ኤፌ 2፡13-15 ስለዚ ድማ ንኣዳም ዝኣተወሉ ቃል ኪዳን በዚ ዘደንቕ ዉዕለት ኣምላኽ ተፈጸመ፡፤
ካብኡ ብምቕጻል ዉን ዓለም ብምልእታ ካብ እግዚኣብሄር ዓልያ
ኣብ ዝነበረትሉ በይኑ ናይ ጽድቂ ስብከት ዝሰብኽ ዝነበረ አቦና ኖህ ፤እግዚኣብሄር ዓስቢ ዓመጸኛታት ክከፍል ከሎ ማለት ንዓለም ብሰንኪ ሓጢኣት ብማይ ኣይሂ ከጥፍኣ ከሎ፡ኖህ ምስ ሸሞንተ ነፍሳት ከም ዝዳሓኑ ዝፍለጥ እዩ 1ይ ጴጥ 3፡20 ።ብድሕሪ እዚ እግዚአብሄር ዳግማይ ንዓለም ብማይ ኣይሂ ከም ዘየጥፍኣ ነቲ ጻድቕ ኣቦና ኖህ ቃል ኪዳን አተወሉ፡፤  > ብምባል ነዚ ናይ ኣዴና ቅድሰት ድንግል ማርያም ምሳሌ ዝኾነ ቀስተ ደመና ምልክት ጌሩ ሃቦ ክሳብ ሕጂ ዉን ብዓይንና ንርእዮ ምልከት ኮይኑ ኣሎ፡፤ ቀጺሉ ዉን ነቲ ናይ እምነት ኣቦ ዝኮነ ኣቦና አብርሃም ኣብ እርግናኡ ክወልድ፡ከብዝሖን ክባርኾን ህዝብታት ብእኡ ክባረኹ ምዃኖም ከመዚ ኢሉ ቃል ኣተወሉ  > ዘፍ 17.7 ዘፍ 15 1-7 ።እቲ ኣብ መንጎይን ኣብ መንጎኻን፡ብድህሬኻ ድማ ኣብ ዘርእኻ ዘሎ እሞ ንስኻትኩም እትሕልዉዎ ኪዳን እዚ እዩ።  > ብምባል ዝሃበና ኪዳን ከነጽንዕ ከም ዘለና የጠንቅቐና።
እዚ ኪዳን እዚ ድማ ነቦና ኣብርሃም ይስሃቅ ዝመሰለ ቅዱስ ወሉድ ብምሃብ
ቃል ኪዳኑ ፈጺምሉ እዩ።መወዳእትኡ ዉን ብዘርእኻ ኣህዛብ ክባረኹ እዮም ብዝበሎ መሰረትለ፡ዘርኢ ኣብርሃም ብዝኾነት ኣዴና ቅድስት ድንግል ማርያም ስጋ ለቢሱ ብምዉላድ ዘርኢ ኣብርሃም ዝኾነ ክርስቶስ ንህዝብን ኣህዛብን ሓደ ጌሩ ባረኸናን ቀደሰናን ፡ግሃ 3፡25 እብ 2፡16 ኤፌ 2፡13-15። እምባአረከስ ዝኸበርኩምን እግዚኣብሄር ኣምላኽ ብበረኸቱ ዝበጽሓኩምን ነዚ ቅዱስን ክቡርን መንፈሳዊ በዓል ንምኽባርን ካብ ደጊኣ ድማ በረኸት ንምሕፋስን ካብ ኩሉ ኩርናዓት ዓለም እግዚኣብሄር ብምሕረቱ ዝኣኻኸበኩም ህዝበ እግዚኣብሄር።
ልኡል እግዚኣብሄር ኣምላኽና፡ነዚ ኩሉ ክንሰምዖ ዝጸናሕና
ጸጋን በረከትን ነቶም ዘስመርዎ ቅዱሳኑ ዝፍጽመሎም ካብ ኮነ፡ነታ ንቲ ዘይዉሰን ኣምለኽ ኣብ ማሕጸና ዝወሰነት፡ብንጽህናኣ ኣብኣ ከም ዝሓድርን ካብኣ ከም ዝዉለድን ዝገበረቶ፡መዝ 45፡11 132፡13 ሉቃ 2፡7 ንትሽዓተ ወርሕን ሓሙሽተ መዓልትን ኣብ ከርሳ ዝጸረቶን፡ብግናዕ የእዳዋ ሓቝፋ ጸባ ዘጥበወቶን ፡ካብ እቲ ናይ ዲአብሎስ መሕደሪ ዝኾነ ጨካን ንጉስ ሄሮድስ ንምድሓን ሐዚላቶ ፈቖዶ ሳህራን ቁርን በረኻን ሃሩርን የእጋራ ደም ክሳዕ ዝነዝዕ እሾኽ እንዳወግኣ፡ሰለስተ ዓመትን ሽዱሽተ ወርሕን ምስኡ ዝተሰደት ራኢ 12፡6 ማቴ 2፡13 ፡ኣብ ግዜ ስቕለቱ ዉን ወዳ ካብ ሃና ናብ ቀያፋ ፡ካብ ጲላጦስ ናብ ሄሮድስ ከመላልስዎ ፡ኣብ ቅድሚ ዓይና ክጸፍዕዎ ክገርፍዎ ከላግጽሉን ጡፍ ክብልሉን ፡666 ኩርማጅ ክገርፍዎን ንስለ ሓጢአት ደቂሰብ ኣብ መስቀል ዕራቖቱ ክሰቕልዎ ዝራኣየትን፡ከምቲ ንስምኦን ኣረጋዊ ዝተነበየላ ሉቃ 2፡34 መሪር ሓዘን ዘሕለፈት ርህርህቲ ወላዲቱ ድንግል ማርያም ዝኣተወላ ቃል ኪዳን ድኣ ማዕረ ኽንደይ ዝኸበረን ዝዓበይን ዘይከዉን።
እስኪ ሰሚዕና ምእንቲ ክንትግብሮን ክንባረኽን፡ ነዛ ቅድሰቲ ኣደ ዝታአተወላ ቃል ኪዳን ንምስማዕ እምባአር እዝነ ልቦናና ከፊትና ንስማዕ።ታሪኹ ከምዚ እዩ ጎይታ ብእለተ ዓርቢ ኣብ ዕጸ መስቀል ኮይኑ ካብ ዝተዛረበን ሽዉዓተ ናይ ርህራሄ ቃላት { ጽርሃ መስቀል } እታ ሓንቲ  > ትብል እያ ኔራ የዉ 19፡27 ። ቅዱስ የዉሃንስ ነዚ ቃል ናይ ጎይታ ብምኽባር ናብ ቤቱ ወሰዳ ፤ነገር ግን ናይ ነገር ወላዲት ናብ መቓብሩ ብምኻድ ንግሆ ንግሆ አብኡ እንዳ ነብዐት ትጽሊ ነበረት።ሓንቲ ካበ መዓልታት ማለት በዛ ሕጂ ተጋቢእናላ ዘለና ክብረቲ ዕለት የካቲት 16 ጎይታናን መድሓኒናን ኢየሱስ ክርስቶስ ፡ነዴና ቅድስት ድንግል ማርያም ኣብ መቓብሩ ኮይና እንዳጸለየት ከላ ፡ብሃንደበት እልፊ ኣእላፋት ቅዱሳን መላእኽቲ ኣኸቲሉ ብምምጻእ ፡አዚ ንኩልና ኣመንቲ ክርስቶስን መፍቀርቲ ቅድስት ድንግል ማርያምን ዝኾና ምእመናን ዓቢ ናይ ምሕረት ቃል ኪዳን ዝተዋህበት፡  > ዘሰነ ጎልጎታ ።እዚ ኪዳን ዝተቐበለቶ ደሕሪ ዕርገት የካቲት 16 እዩ።
ከምቲ ኣብ 2ይ መጽሓፈ ነገስት 13፡23 ተጻሒፉ ዘሎ  > ዝበሎ እንደገና ዉን ኣብ ዘጽ 32፡13  > እግዚኣብሄር ድማ ካብቲ ክገብሮ ኢሉ ዝሓሰበ ክፉእ ሰለ’ቲ ንኣብረሃምን ኢሳቕን፡ያእቆብን ዝኣተወሎም ቃል ኪዳን ክብል ተጣዕሰ፡ ኣብ 1ይ መጽሓፈ ነገስት 11፡32 ዉን  > ዝበሎ ሕጂ ኻኣ ነዞም ብሓሳብ ስጋ ተዋሒጥና ሕጊ ኣምላኽ ንምፍጻም ዝኣበናን ፡ካብ ብዘሒ ሓጢኣትና ዝተላዕለ ፍቕሪ ኣብ መንጎና ዛሕቲላ ጥራይ ዘይኮነ  > ብዓመጽን ጥቕሚ ገንዘብን ንጻደፍ ዘለና ፡ ሓደ ልቢ ብምዃን ናአምላኽና ከይነገልግል፤ ብዓደይ ዓድኻ ብቛንቋ፡ብዓሌት፡በዉራጃን ተኸፋፊልና ፡ ናይ ምምሳል ጥራይ እምነት ኣለትና እንዳበልና ዝጠፋእና ደቃ ብቓል ኪዳና ትሓልወና ።ልኡል እግዚኣብሄር ኣምላኽና ከምቲ ምስ ዝቐደሙ ኣቦታትና ዝነበሮ ፡ሕጂ ዉን ምሳና ስለ ድንግል ኣዲኡ ክብል፡ካብ ኩሉ ዓመጻና ከንጽሃናን ኣብዚ ክፉእን ኣጨናቕን ግዜ ልብና ናብ እምነት መሊሱ ክቕድሰና፡ንሃገርናን ንዓለም ምሉእን ሰላሙ ክህበና፡ንቅድስቲ ቤተክርስትያና ፍቕርን ሓድነትን ክዕድለናን ናይ እግዚኣብሄር ቀዱስ ፍቓዱ የኹነልና።ምስጋና ንእግዚኣብሄር ንወላዲቱ ድንገልን ንመስቀሉ ክቡርን ንዘልኣለም ኣለም ኣሜን። !!!
Categories: None
Post a Comment
NameAlready a member? Sign InEmail
Message
Privacy & Terms
2 Comments
Reply
aron beyene 12:34 PM on August 23, 2013
ጺቡክ btami xibuk amlak xegu yebzH
Reply
lidia 11:13 AM on January 24, 2014
Amen Amen Amen…Kidane Mihret ms kulatna tikun!
Webs
Create your own free website today


text:
መንግስቲ ጥልያን ካብ ወደባቱ ዝብገሳ ዘይመንግስታዊ መራኽብ ኣብ እዋን ህይወት ኣድሕን ስደተኛታት ማእኸላይ ባሕሪ ክኽተልዎ ዝግባእ መምርሒ ኣብ ዝሓለፈ ሰሙን ድሕሪ ምውሳኑ ፡ ነቲ መምርሒ ነተን ብተደጋጋሚ ናብ ማእኸላይ ባሕሪ ስርሒት ህይወት አድሕን ዘካይዳ ትሸዓተ ዘይመንግስታዊ ትካላት ሂቡ’ሎ። እንተኾነ ትካላት ሓገዝ ወሃብትን ተሓለቕቲ ሰባኣዊ መሰላትን እዚ መምርሒ ንህይወት ብኣሽሓት ዝቑጸሩ ስደተኛታትን ፍልሰተኛታትን ኣብ ሓደጋ ዘእትው እዩ ክብል ተቓውሞኦም ሕርቃን ብዝመልኦ መንፈስ ይገልጹ ኣለው።
ብመሰረት እዚ ብሃገራት ሕብረት ኣውሮጳ ሎሚ ሶኑይ ዝጸደቐ ሓድሽ መምርሒ ንስርሒት ህይወት አድሕን ዝንቀሳቀሳ መራክብ፡ ዘይሕጋዊያን አስገርቲ ብቴሌፎን ምስ ዝህብዎ ሓበሬታን ናይ መብራህቲ ምልክት ጥራይ ናይ ህይወት አድሕን ስርሒት ከየካይዳ ይኽልክል።ብተወሳኺ እዘን መራኽብ ዳሕሳስ ኣብ ዓለምለኸ ማያት ጥራይ ከኻይዳ፡ ኣብ ገማግም ባሕሪ ጥልያን ንዝተጸግዑ ስደተኛታትን ፍልሰተኛታትን ጥራይ ክሕግዙ ይእዝዝ።
እዚ መምርሒ ብተወሳኺ ነዚ መምርሒ ዝጠሓሳ መራኽብ ኣብ ወደባት ጥልያን ክዓርፋ ከምዘይፍቐደለን ይገልጽ።
ገለ ወገናት ሓገዝ ወሃብቲ ትካላት ምስ ዘይሕጋዊያን ኣስገርቲ ይተሓባበራ እየን ክብሉ ክኸሱ ምጽንሖም ዝፍለጥ ኮይኑ እተን ትካላት ግን ነዚ ክሲ ብምቅዋም ብፓርላማ እቲ ሃገር ንዝተኻየደ ክልተ ምርመራ ይጠቕሳ።
ካብ ትካል ተሓላቒ ሰብኣዊ መሰላት ኣምንስቲ ኢንተርናሽናል ጁዲዝ ሳንደርላንድ “ኣብ ባሕሪ ዘጋጥም አሰቃቂ ሓደጋ፡ ኣብ ሊብያ ዘሕልፍዎ ዓመጽን ኣብ ግምት ብምእታው ሃገራት ኣውሮጳ ምስ ጥልያን ብምትሕብባር ነቲ ናይ ዳሕሳስን ህይወት አድሕን ስርሒታት ክሳብ ወሰን ሊብያ ከስፍሑ እምበር ናብ ገማግም ጥልያን ጥራይ ክውስኑ ኣይግባእ”ይብላ።
እዚ ኣብ ዝሓለፈ ሰሙን ዝጸደቐ መምርሒ ሓገዝ ወሃብቲ መራኽብ ናብ ማያት ሊብያ ዝአትው ህይወት ሰብ ከጥፍእ ዝኽእል ክእለ ዘይኸአል ሓደጋ ምስ ዝሕልው ጥራይ’ዩ ይብል።
እዚ መምርሒ ንቀዳማይ ሚንስትር ፓውሎ ጀነቲሎኒ ከጋጥሞም ዝጸንሓ ጸረ ስደተኛታትን ፍልሰተኛታትን ኣርእያታት ደው ንምባልን ዋሕዚ ስደተኛታትን ንምግታእ ዝወሰድዎ ዳሕረዋይ ስጉምቲ’ዩ።
ብተወሳኺ ኣብ ጉዳይ ምጥያስ ኣብ ጥልያን ዘለው ስደተኛታትን ፍልሰተኛታትን ጉዳይ ዜግነት ኣብ ጥልያን ዝተወልዱን ነበርቲ ጥልያን ሓያል ክትዓት ኣብታ ሃገር ይኻየድ ምሕላው ይግለጽ ኣሎ።
ንጉዳይ ዜግነት ዝምልከት ዝቐረበ ረቒቅ ንካልእ ጊዜ ምትሕልላፉ ዝገለጸ መንግስቲ ጥልያን ኣቐዲሙ ኣብ ጥልያን ዝተወልዱ ቆልዑ ዜግነት ሽዑ ንሽዑ እንተዘይኮነ ድማ ድሕሪ ሓሙሽተ ዓመታት ኣብ ቤት ትምህርትታት እታ ሃገር ምምሃሮም ይወሃቡ ዝብል ምንባሩ ይፍለጥ።


text:
እዚ ዝቐረበ 27 ለካቲት 2007ዓም ብኣተሓባባርነት ቢሮ ርክብ ህዝብን መንግስትን ክልል ትግራይ፣ ኣብ ከተማ ኣኽሱም፣ ሆቴል ሳቢያን ኣብ ዝተኻየደ መድረኽ ዘተ’ዩ፡፡ ኣብቲ መድረኽ ካብ ኩለን ወረዳታትን ዘቦታትን ትግራይ ዝመፁ ሓለፍቲ፣ ምክትላትን ክኢላታትን ርክብ ህዝብን መንግስትን ዝተረኸቡ እንትኾኑ፣ ኣብ ስራሕቲ ማልት ሰፊሕ ዘተ ኣካይዶም፡፡
ማሕበር ልምዓት ትግራይ ቅድሚ 25 ዓመታት ካብ ድኽነትን ድሕረትን ዝተናገፈት ምዕብልቲ ትግራይ ምፍጣር ዝብል ራእይ ተሓንጊጣ ከምዝተጣየሸት ዝሓበሩ ዳይሬክተር ዳይሬክቶሬት ኮሙኒኬሽንን ርክብ ህዝብን ማልት ኣይተ ወ/ስላሴ ረታ እንትኾኑ፣ ብሰረት ዝሓዘቶ ራእይ ኣብ ዝሓለፈ ቀዳማይ ርብዒ ክፍለ ዘበን ኣዝዮም ሰፋሕቲ ስራሕቲ ከምዝተሰርሑ ሓቢሮም፡፡ ማሕበር ልምዓት ትግራይ ማሕበረ - ቁጠባዊ ፀገማት ህዝቢ ትግራይ ንምቅላል ኣብ መዳያት ትምህርቲ፣ ጥዕና፣ ምንካይ ስእነት ስራሕ ወዘተ ብሰፊሑ ከምዝወፈረት ዝገለፁ ኣይተ ወ/ስላሴ፣ ሐዚ’ውን ማልት ኣብዞም መዳያት ብዝተዓፃፀፈ ከምትነጥፍ ሓቢሮም፡፡ ማልት ሃፍታ ኣበላታ ከምዝኾኑን ካብ ኣባላት ዝርከብ ሃፍቲ ብግቡእ ከምዝምሕደርን ዝሓበሩ ኣይተ ወ/ስላሴ፣ ኣባላት ዝልግስዎ ሃፍቲ ኣበይ ይውዕል ከምዘሎ ብዝተፈላለዩ ኣገባባት ምግላፅ ኣገዳሲ ከምዝኾነ ኣብሪሆም፡፡ ስራሕቲ ማልት ኣብ ኩለን ወረዳታት ትግራይ ዝውገኑ ምዃኖም ዝገለፁ ኣይተ ወ/ስላሴ፣ ሓለፍትን ክኢላታትን ርክብ ህዝቢ ወረዳታት ነዚኦም ናይ ምምስካር ሓላፍነት ከምዘለዎም ሓቢሮም፡፡ ብመሰረት’ዚ ሓለፍትን ክኢላታትን ርክብ ህዝብን መንገስትን ወረዳታት ነዞም ስራሕቲ ኣብ ዝሕትምዎም ውፅኢታት ሕትመት ከካትትዎም ዝተላበው ኣይተ ወ/ስላሴ፣ እዙይ እንተተገይሩ ቁፅሪ ኣባላት ማልት ክውስኽን እቶት ማልት ክድንፍዕን ከምዝኽእል ዘለዎም እምነት ገሊፆም፡፡
ነቲ ስልጠና ዘዳለው ኣብ ቢሮ ርክብ ህዝብን መንገስትን ትግራይ ክኢላ ስልጠናታት ኣይተ መስፍን ታደሰ ብወገኖም፣ “ሓቂ ንምዝራብ ከምዚ ኮፍ ኢልና ምስ ሓለፍቲ ስራሕ ማልት ተዘራሪብና ኣይንፈልጥን፡፡ ስራሕቲ ርክብ ህዝቢ ንማልት ዘለዎ ረብሓ ኣብ ግምት ኣእቲዎም ምሳና ክሰርሑ ምጅማሮም ከመስግኖም ይፎቱ፡፡ ሐዚ’ውን ርክብና ብዝበለፀ ክንቅፅለሉ ይግባእ፡፡ ኣንቱም ኣብዚ ስልጠና ተሳቲፍኩም ዘለኹም ክኢላታት ፕረስን ሓለፍትን፣ ካብ ሐዚ ንደሓር ኣብ ትሕትምዎም ውፅኢታት ሕትመት፣ ስራሕቲ ማልት’ውን ክተካትቱ ይግባእ፡፡ እዛ ማሕበር ናትና’ያ፣ ንሕና እንተዘይሓጊዝናያን እንተዘይደጊፍናያን መን ክሕግዛ ይኽእል? ሓደ ሓደ ወረዳታት ኣብ ውፅኢታት ሕትመትኩም ስራሕቲ ማልት ኣመልኪትኩም ፅሑፋት ከምትሕትሙ እፈልጥ’የ፡፡ ሐዚ ግን ኩላትና ኣሰር እዞም ወረዳታት ክንክተል ይግባእ ዝብል ሓሳብ’የ ክህብ ዝደሉ፡፡ ደጊመ ንመቕረባይ እዚ መድረኽ ዘተ ኣይተ ወ/ስላሴ ከመስግን፡፡ የቐንየልና!!” ክብሉ ተዛሪቦም፡፡
ኣብቲ መድረኽ ዝተረኸቡ ክኢላታትን ሓለፍትን ርክብ ህዘብን መንግስትን ወረዳታት ኣብ ቀፃሊ ኣብ ዝሕትምዎም ውፅኢታት ሕትመት ይኹን ካልኦት ሜላታት ርክብ ስራሕቲ ማልት ከካትቱ ምዃኖም ገሊፆም፡፡
Click here to see more pictures...


text:
24 ጉንበት ኣብ ስያትልን ከባቢኣን ብኽብሪ ተዘኪሩ ።
መዓልቲ ናጽነት ኤርትራ 24 ጉንበት ኣብ ጉዳይ ሃገርና ዓሚቅ ዘተ ብምከያድ ኣገባብ ቃልስና ብምግምጋምን ሽምዓ ናጽነት ብምብራህን ተኸቢሩ ። ኣብቲ ዕለተ ዝኽሪ ዝተረኽበ ዕዱም ተጋ/ የማነ ተኽለገርጊስ ተመኩሮታት ገድሊ ንተሳተፍቲ ብምክፋል ኤርትራዊ ሃገራውነት ከነቀድም ጸዊዑ ። ተሳተፍቲ
መዓልቲ ናጽነት ኤርትራ 24 ጉንበት ኣብ ጉዳይ ሃገርና ዓሚቅ ዘተ ብምከያድ ኣገባብ ቃልስና ብምግምጋምን ሽምዓ ናጽነት ብምብራህን ተኸቢሩ ።
ኣብቲ ዕለተ ዝኽሪ ዝተረኽበ ዕዱም ተጋ/ የማነ ተኽለገርጊስ ተመኩሮታት ገድሊ ንተሳተፍቲ ብምክፋል ኤርትራዊ ሃገራውነት ከነቀድም ጸዊዑ ።
ተሳተፍቲ ብወገኖም ኣብቲ ንኹሉ ክፉት ዝነበረ መድረኽ ተጠቂሞም ርእይትኦምን ሕቶታቶም ኣወሒዞም ። ኣብቲ ዕለት እቲ ተደጋጊሞም ካብ ዝቀረቡ ሕቶታትን ርእይቶታትን ጉዳይ ምትእኽኻብታት ብሺም ዓሌት ወገን ሃይማኖት ኣውራጃን ካልኦትን ይረከብዎም ። ተጋ. የማነ ካብ ዝሃቦ ውልቃዊ ርእይቶን ትዕዝብቲን ክኣ ንዓና ንኤርትራውያን ንቃልስናን ከምዘየርብሕን ብጭቡጥ ኣብነታት ብምስናይ ኣብሪሁ ። እቲ ኣውራጃዊ ምትእኽኻብ ብፍላይ ከምተርእዮ ካብ ዝቀላቀል ንቃልሲና ከምዝሃሰዮ ብምትሕስሳብ ክን’ነቅሓሉ ንተኣከብቲ ኣዘኻኺሩ ።
ኣብ መግለጺኡ እቲ ተወለድቲ ሓደ ክፋል ናይ ሕብረተሰብና ከም ደጋፊ እቲ ስርዓት ፣ ተወለድቲ እቲ ሓደ ክልእ ክፋል ናይ ሕብረተሰብና ድማ ከም ተቃዋሚ ዘድምጽ ርድኢታትን ስምዒታትን ሓቅነት ከምዘይብሉን ብጭብጥታት ቀደምን ህልውን ብምብራህ ብውልቁ ከምዘይድገፎን ገሊጹ ። ኣዝዩ ብዙሕ ቁጽሪ ተሳተፍቲ እውን ብመንነትካ ምሕባን ብምድጋፍ ምትእኽኻብ ግን ከምዘይድግፍዎን ከምዘርብሓናን ገሊጾም ። ተጋ. የማነ ኣብ መጨረሽታ ብወገኑ ጽላእቲ ደገን ውሻጢን ንኤርትራዊ ሃገራውነት ንምጥፋእ ለይትን መዓልትን ይሰርሕሉ ስለዘለዉ ብሓላፍነትን ብጥንቃቀን ክንርእዮ ጸዊዑ ።


text:
ሕቡራት ሃገራት ኣብ 33 ሃገራት ኣብ ተአፋፊ ኩነታት ንዝርኸቡ 93 ሚልዮን ሰባት ናይ ሕይወት ምድሓን ሓገዝ ንምሃብ ናይ 22.2 ቢልዮን ዶላር ሓገዝ ሓቲቱ። ምስ’ዚ ብዝተሓሓዝ ኣብ ደቡባዊ ኣፍሪቃ ዘጋጠመ ደርቂ ናብ ዝኸፍአ ደረጃ ምምዕባሉን ብሰንኪ እዚ 13.8 ሚልዮን ሰባት ምጥቕዖምን እዚ ሓደጋ ብፍላይ ኣብ ሃገራት ማዳጋስካር፡ማላዊን ዝምባብወን ድማ ብዝለዓለ ደረጃ ይረአይ ምህላው ተገሊጹ።
ሃገራት ዓለም ድሕሪ ካልኣይ ኩናት ዓለም ዝዓበየ ናይ ሰብኣዊነት ቅልውላው የጋጥመን ምህላው ሕቡራት ሃገራት ሓቢሩ። እቲ ትካል ብተወሳኺ ልዕሊ 128 ሚልዮን ሰባት ብሰንኺ ግጭት፡ካብ መነባብሮ ምዝንባል፡ ባህራዊ ሓደጋ ህጹጽ ሓገዝ የድልዮም ኣሎ ይብል።
ስለዚ ድማ ሕቡራት ሃገራት ኣብ ተአፋፊ ኩነታት ዝርኸቡ 93 ሚልዮን ሰባት ናይ ህይወት ኣድሕን ሓገዝ ንምሃብ ዝድልይ ናይ ገንዘብ ሓገዝ ንምርኻብ ይግባይ ይብል ኣሎ። ኣብ ናይ ሕቡራት ሃገራት ጠቅላላ ጸሓፊ ንጉዳያት ሰብኣዊነት ስቲቨን ኦብራይን እዚ ናይ 22.2 ሚልዮን ዶላር ይግባን ኣብ ህይወት በኣስርተታት ሚልዮናት ዝቑጸሩ ሰባት ዓብይ ለውጢ ዘምጽእ እዩ ይብል።
“እዚ ገንዘብ ሓደጋ ጥሜትን ንዘንጸላልዎም ዘሎ ሃገራት ቀላያት ቻድ፡ ደቡብ ሱዳን ናይ መግቢ ሓገዝ ንምዕዳል ዝውዕል እዩ። ኣብ ሶርያ፡ ዒራቕን የመንን ኣብ ተአፋፊ ኩነታት ዝርኸቡ ሰባት ጸግዒ ንምሃብ ዝውዕል እዩ። ብተወሳኺ ብሰንኺ ለውጢ ክሊማ ኤል ኒኖ ኣገልግሎት ትምህርቲ ክረኽቡ ዘይኸአሉ ህጻናት ኣገልግሎት ትምህርቲ ክረኽቡ ዝውዕል እዩ።”
ብዝተሓሓዘ ብመሰረት ጸብጻብ ሕቡራት ሃገራት ኣስታት 14 ሚልዮን ነበርቲ ደቡባዊ ኣፍሪቃ ሓደጋ ጥምየት የንጸላልዎም ኣሎ።
ሕቡራት ሃገራት ቅድሚ ቀውዒ ዘለዋ አዋርሕ አስጋኢ ምዃነን እዚ ድማ ብሰንኪ ለውጢ ኩነታት ኣየር ኤል ኒኖ ብዘስዓቦ ትሑት እቶት ዝሓለፈ ዓመት ምኻኑን ካብ ዝሓለፈ 18 ኣዋርሕ ጀሚሩ ኣብቲ ዞባ ሓደጋ ጥምየት የንጸላልው ምህላው የረድእ።
አተሓባባሪ ለውጢ ክሊማ ኤልኒኖ ኣብ ቤት ጽሕፈት ምትሕብባር ሰብአዊ ጉዳያት ኣብ ደቡባዊ አፍሪቃ ቲሞ ፓካላ ብዛዕባ’ዚ ከምዚ ይብሉ።
“ ጽልዋ ለውጢ ክሊማ ኤልኒኖ ሕጂ ብግልጺ ይረኣይ አሎ ምክንያቱ እቶት ዓመተ 2016 በጣዕሚ ውሑድ እዩ ኔሩ። ሕጂ ድማ ኣብቲ ሓረስቶት ኣብ ሓገዝ ጥራይ ዝውኸልሉ ኣዋርሕ ኢና ዘለና። ኣብ ዝበዝሓ ሃገራት ደቡባዊ ኣፍሪቃ ዝቕጽል ቐውዒ ኣብ ወርሒ መጋቢት/ ሚያዝያ’ዩ ዝጅምር። ስለዚ ድማ ብዙሓት ሰባት እቲ ኩነታት የተሓሳስቦም ኣሎ።”
እቲ ሕጽረት መግቢ ምስ ምውሳኽ ዋጋ ካልኦት ሓለኽቲ ነገራትን ዘይንጡፍ ኢኮኖሚ ሃገራት እቲ ዞባን ድማ መንግስታት መግቢ ከየእትው ዕንቅፋት ኮይንዎም ኣሎ።
ብተወሳኺ ደርቂ ንኩነታት መግቢ ጥራይ ኣይኮነን ዝጸልው ኣብ ማላዊ ጥራይ ኣስታት 137,000 ህጻናት ካብ ቤት ትምህርቲ ክወጹ ተገዲዶም እዮም።
ብመሰረት ሓበሬታ ሕቡራት ሃገራት ብዘይ ኣብ ሶርያ ዘሎ ኩነታት ኣብ የመን፡ደቡብ ሱዳንን ናይጀርያን ሰብኣዊ ሓገዝ ካብ ዘልድየን ሃገራት ኮይነን ዝበዝሓ ቁጽሪ ካብ መነባብርኦም ዝተመዛበሉ ሰባት ዝረአዩለን ሃገራት እውን እየን። ካብ ደቡብ ሱዳን ካብ ዝተሰደዱ 1.2 ሚልዮን ሰባት 80 ሚእታዊት ህጻናትን ደቂ ኣንስትዮን ምኻኖም እዚ ድማ ኣብ ኣፍሪቃ እታ ዝዓበየ ፍልሰት ምኻኑ ሕቡራት ሃገራት ወሲኹ የረድእ።
ምሉእ ትሕዝቶ ኣብዚ ምስማዕ ይከአል።


text:
ኵነተ ዓለምናን ዝቕሰሞ ልቦናን
ትንታነ
ዓመተ 2016፡ ፖለቲካዊን ጸጥታዊን ምዕባለታት ዞባና ማለት ዞባ ቀርኒ ኣፍሪቃን ቀይሕ ባሕርን፡ ከምኡ’ውን እቲ ብቐረባ ዝጸልወና ዞባ ማእከላይ ምብራቕ ካብ ሕማቕ ናብ ዝበኣሰ ዝዓረገሉ ዓመት እዩ ነይሩ።
ኣብ መወዳእታ ዝሓለፈ ዓመት፡ ኣብ የመን፡ ኣብ መንጎ’ቲ ብሱዕድያ ዝምራሕ ኪዳንን ብኢራን ዝድገፍ ምንቅስቓስ ሑተይንን ዝተወልዐ መጠነ ሰፊሕ ኲናት፡ ንዓመት መመላእታ ብዘይምቁራጽ ምቕጻሉ ዝፍለጥ እዩ። ዓሰርተታት ኣሽሓት ህዝቢ ዝቐዘፈን ካብ መንብሮኡ ዘፈናቐለን ኲናት ሓድሕድ ደቡብ ሱዳን እውን መጠኑ እኳ እንተጎደለ፡ ኣብቲ ሃገር ተፈጢሩ ዝርከብ ፖለቲካዊ ቅልውላው፡ ዞባዊን ዓለማዊን ሓላላኺ ረቛሒታት ተሓዊስዎ፡ ብቐሊሉ ፍታሕ ዝርከቦ ኣይመስልን። ኣብ ኢትዮጵያ ካብ ነዊሕ ኣትሒዙ ውልዕ ጥፍእ እናበለ ክርአ ዝጸንሐ ተቓውሞ ህዝቢ ኣንጻር ስርዓት ወያነ፡ ናብ ዝለዓለ ጽፍሒ ብምዕራግ፡ ዓመተ 2016፡ ኢትዮጵያ ንኣዋርሕ ብዝቐጸለ፡ ብዙሕ ህይወት ሰብ ዝቐዘፈን ማእለያ ዘይብሉ ንብረት ዘዕነወን ሰፊሕን ሓያልን ህዝባዊ ተቓውሞ ዝተሃወጸትሉ ዓመት እዩ ነይሩ። ኣብ ሶማል ንነዊሕ ዓመታት ዝቐጸለ ኲናት ሓድሕድ፡ ምስ ምምስራት መንግስቲ ሶማል ገለ ምዕባለታት እኳ እንተኣርኣየ፡ መጥቃዕቲታት ተቓወምቲ ሓይልታት ኣብ ልዕሊ ወተሃደራት መንግስቲ ሶማልን ኣብ ልዕሊ’ቶም ብስም ዓቃብ ሰላም ኣብታ ሃገር ሰፊሮም ዝርከቡ ሰራዊት ኢትዮጵያ፡ ኬንያን ኡጋንዳን ፈጺሙ ኣየቋረጸን።
ዘይርጉእ ኩነታት ሶማልን ካብኡ ዝምንጩ ግብረሽበራዊ መጥቃዕቲታትን ከኣ ንጸጥታ ጎረባባቲ ሃገራት ዝህድድ ስግኣት ኮይኑ ይቕጽል ኣሎ። ኣብቲ ብቐረባ ዝጸልወና ዞባ ማእከላይ ምብራቕ እንተርኣና እውን፡ ህዝብታት ሶርያ፡ ዒራቕ፡ ከምኡ’ውን ኣብ ሰሜን ኣፍሪቃ ህዝቢ ሊብያ ንዓመተ 2016 ኣብ ትሕቲ ሓያል ኲናት ሓድሕድን ዘየቋርጽ ሽበራዊ መጥቃዕቲታትን እዩ ሓሊፉዋ።
ከም ውጽኢት ናይ’ዚ ጸገማት’ዚ፡ ኩሉ መዳያዊ ዕብየትን ልምዓትን ናይ’ዘን ሃገራት ተሓኒቑ፡ ህዝብታት’ዚ ዞባ ንዝኸፍአ ጥሜት፡ ድሕረት፡ ድኽነትን ገዚፍ መጠን ስደትን ተቓሊዖም ይርከቡ። እዚ ግጭታት’ዚ ዝጠንቁ ስደትን ፍልሰትን ኣህዛብ ድማ፡ ንንግዲ ዘይሕጋዊ ምስግጋር ሰባት ምቹእ ባይታ ፈጢሩ፡ ዝተወደበ ኣህጉራዊ ገበናት ፍልሰት፡ ኣብ ልዕሊ ደቂ-ኣዳም ብዝያዳ ድማ፡ ኣብ ልዕሊ መንእሰያትን ትሕቲ ዕድመ ቆልዑን ዘውርዶ ዘሎ መከራ፡ ጭንቅን መቕዘፍቲን ማእለያ የብሉን።
ኣብ ከምዚ ዝኣመሰለ ዞባ ክትነብር ዝህልዎ ኣሉታዊ ጽልዋ ኣቕሊልካ ክረአ ኣይክእልን። ህዝቢ ኤርትራ፡ ልዑል ሃገራዊ ስኒትን ሓድነትን፡ ከም ውጽኢቱ ድማ ዘተኣማምን ውሽጣዊ ጸጥታን ሰላምን ዘረጋገጸ ብምዃኑ ፍሉይነት እኳ እንተለዎ፡ ዝገጠሞ ብድሆ ግን ቀሊል ኣይነበረን። እኳ ድኣ፡ ብብዝሑን ክብደቱን መዳርግቲ እውን ዝርከቦ ኣይኮነን። ኣብዚ ዝሓለፈ ልዕሊ 18 ዓመታት፡ ሰላም ህዝቢ ኤርትራ ንምዝራግ፡ ልኡላውነቱ ንምድፋር፡ ውሽጣዊ ሓድነቱ ንምዝራግ፡ ቁጠባዊ ዕብየቱን ልምዓቱን ንምሕናቕ፡ ብዝተራቐቐ መርበባት ፍልሰት ኣእምሮን ጉልበትን ዜጋታቱ ንምጽንቃቕ፡ ብግዳም ክፍተን ዝጸንሐ ዘየቋርጽ ተጻብኦታትን ሽርሒታትን፡ ኣዝዩ ከቢድ እዩ ነይሩ። የግዳስ እቲ ሃቐነ ከም ባህጊ ሃንደስቱ ኣይከደን። ሃስያ ኣየውረደን እኳ እንተዘይተባህለ ዕላማኡ ኣይወቕዐን። ስለምንታይ? እንተድኣ ኢልና መልሱ ንጹር እዩ። ህዝቢ ኤርትራ፡ ሳላ’ቲ ብዙሓት ህዝብታት ክውንንዎ ዘይክኣሉ ፖለቲካዊ ብቕዓቱ፡ ኣብ ነዊሕን መሪርን ሓርነታዊ ቃልሱ ዘማዕበሎ ውዳበ፡ ዝነደቖ ሓድነት፡ ዘማዕበሎ ናይ መኸተ ያታ፡ ንኹሉ ዝተኣልመ ውዲታትን ሽርሒታትን ተሪሩ ብምምካት ከምዘይሰርሕ ገይርዎ እዩ። በቲ ምስኩር ሃገራዊ ጥምረቱን ንቕሓቱን ንግዳማዊ ሽርሒን ተጻብኦን ነቓዕ ስለዘይከፈተ ድማ፡ ኣብ ትሕቲ ተዛማዲ ህድኣት፡ ሃሙን ቀልቡን ኣብ ልምዓት ኣቕኒዑ፡ ኣብ ዕዮ ገዝኡ ክጽመድ ዕድል ረኺቡ፡ ምስናይ ኩሉ ንምዕንቃፉ ዝተኻየደ ጻዕርታት፡ ብዙሕ ዕዮታት ከሳልጥ ክኢሉ ኣሎ።
እዚ ይኹን’ምበር፡ተጻባእቲ ሕጂ እውን በቲ ህዝቢ ኤርትራ ከረጋግጾ ክኢሉ ዘሎ ሰላምን ርግኣትን፡ ዘርእዮ ዘሎ ልምዓታዊ ገስጋስ፡ ሕጉሳት ክኾኑ ኣይሕሰብን። ስለዚ ድማ፡ ተጻብኦታቶም ክቕጽል ምዃኑ ኣየማትእን። መንእሰያት ኤርትራ እምበኣር፡ ከም መሪሕን ዋልታን ሕብረተሰብ መጠን፡ ነዚ ኩነታት’ዚ ብዕምቈት ብምግንዛብ፡ ዛጊት ኣብ ትሕቲ ርጉእ ኩነታት ክንነብር ዘኽኣለና ብልጫታት ኣጽኒዕና ብምሓዝ፡ ካባና ዝሕተት መድረኻዊ ተልእኾና ብብቕዓት ንምፍጻም ፖለቲካዊ ንቕሓትናን ትኩርነትናን ካብ ዝኾነ እዋን ንላዕሊ ከነሐይል የድልየና። ነዚ ንምግባር ነቶም ወሰንቲ ረቛሒታት ሃገራዊ ድሕነትን ርግኣትን ክፈልጦምን ብዕምቈት ክርድኦምን የድሊ፥
ወሰንቲ ረቛሒታት ሃገራዊ ድሕነትን ርግኣትን
ኣብ ጎዶቦና ይኹን ኣብ ዝተፈላለየ ከባቢታት ዓለም ተፈጢሩ ዝርከብ ሕንፍሽፍሽን ባዶሽን፡ ብቐንዱ ብሰንኪ ዘይቅኑዕ፡ ሓልዮት ህዝብታት ዘይብሉ ገባቲ፡ መዝማዚን ዓብላሊን ፖሊሲ ዓበይቲ ሓይልታት ዓለምና ዝመጸ እኳ እንተኾነ፡ ሰንኰፍ ሃገራዊ ጥምረትን ንግዳማዊ ምትእትታው ዝዕድም ዘቤታዊ ስንፍናን ፖለቲካዊ ዘይብቕዓት እውን ናቱ ዘይንዓቕ ግደ ነይሩዎ እዩ። ኩሉ’ዚ ዝተጠቕሰ ግጭታትን ብዝተፈላለየ መልክዕ ዝግሃድ ዘሎ ተቓውሞ ህዝብታትን ሃገር ብሃገር ነናቱ ፍሉይነታት ይሃልዎ እምበር፡ ሓፈሻዊ ጠንቁ ሓደ ካብቲ ካልእ ብዙሕ ዝፍለ ኣይኮነን። ነዚ ሓቂ’ዚ ብዕምቈት ንምርዳእ፡ ወሰንቲ ረቛሒታት ንርግኣት ሃገርን ሕብረተሰብን እንታይ ምዃኖም ምርኣይ ኣገዳሲ ይኸውን።
ከምዝፍለጥ ሰባት ካብ ካልኦት ፍጡራት ዝፍለይሉ፡ ቀንዲን ዝዓበየን ረቛሒ ሓባራዊ ህይወት ዝመርሑ ምዃኖም እዩ። ሃገር ማለት ከኣ፡ ንሓደ ውሱን ክፋል መሬት ተቘጻጺሩ፡ ብምድራዊ፡ ጉልበታዊን ኣእምሮኣዊን ጸጋታቱ ድሕነቱን ኩሉ መዳያዊ ረብሓታቱን ከውሕስ፡ ዓይነት ህይወቱ ከመሓይሽን ኣብ ዝለዓለ ደረጃ ምዕባለ ክበጽሕን ዝተወደበ ናይዚ ዘለናዮ ዘመን ዝለዓለ ጥርናፈ ደቂ-ሰብ እዩ።
ብመንጽር’ዚ ዕላማ’ዚ ክርአ እንከሎ፡ ባህጊ ናይ ኩሎም ህዝብታትን ሃገራትን ሓደ እዩ። ኣብ ትሕቲ ውሑስ ሃዋህው፡ ዓይነት ህይወት ምምሕያሽ እዩ። ይኹን’ምበር እዚ ዕላማ’ዚ፡ ብኣድማዕነት ተሰሪሕሉ ሸቶኡ ክወቅዕ ሕብረተሰብኣዊ ርግኣትን ውህደትን ወሳኒ እዩ። ስለዚ ድማ ነቶም ወሰንቲ ረቛሒታት ርጉእ ማሕበራዊ ህይወት ምፍላጥን ንትግባረኦም ብተወፋይነት ምስራሕን ኣብ መስርሕ ህንጸት ሃገርን ሃገራውነትን ኣዝዩ ኣገዳሲ ይኸውን። ወሰንቲ ረቛሒታት ርግኣት ኣብዞም ዝስዕቡ ሰለስተ ኣምራት ክጠቓለሉ ይኽእሉ፡
- ሃገራዊ ስኒት
ሃገራዊ ስኒትን ውህደትን፡ ዕላማታት ህዝቢን ሃገርን ብኣድማዕነት ንምውቃዕ ዘኽእል ወሳኒ ረቛሒ እዩ። የግዳስ ብቐሊሉ ዝርከብ ጸጋ ኣይኮነን። ምኽንያቱ፡ ሃገር ናይ ምዃን መስርሕ፡ ነዊሕን ዝተሓላለኸን እዩ። ዝበዝሓ ሃገራት ዓለም፡ ብሕልፊ ድማ እተን ብዘገምታዊ መስርሕ ዘይመጻ፡ ብሓይልታት መግዛእቲ ዝቘማ ሃገራት፡ ኣብ ውሽጠን ዝተፈላለዩ ኤትኒካውን ቋንቋኣውን፡ ባህላዊን ሃይማኖታዊን ኣቋውማ ዘለወን እየን። እዚ ዓይነት ኣቋውማ’ዚ ንዕማም ምህናጽ ሃገር ከቢድ ካብ ዝገብሮ ረቛሒታት ሓደ እዩ። ክንዲ ዝኾነ፡ ናይ ብሓቂ ብቑዕ ሃገር ንምህናጽ ዝሕልን ህዝቢን መንግስቲን፡ ንዜጋታቱ ብዘይ ኣፈላላይ ወገን፡ ቀቢላ፡ ቋንቋ፡ ሃይማኖት፡ ጾታ፡ ደርቢ ወዘተ. ብስኒትን ሓድሕዳዊ ምክብባርን ከምዝነበባሩ እናገበረ፡ ኣብ ዝለዓለ ደረጃ ውህደት ዝበጽሕሉ፡ መሰረታዊ ዕላማታትን መገዲታትን ምንጻር የድልዮ። ጽቡቕ ድሌትን ንቕሓትን ምህላው፡ ሕግታትን ፖሊሲታትን ምርቃቕ፡ ደራኺ ኣበርክቶ ይሃልዎ እምበር፡ መሰልን ማዕርነትን ኩሎም ክፋላት ሕብረተሰብ ብደረጃ ክልሰሓሳብ ኣብ ሃገራዊ ሕግታት ብምስፋሮም ጥራይ ግን ሃገራዊ ስኒት ይረጋገጽ ማለት ኣይኮነን። ንትግባረኡ፡ ጽኑዕ መብጽዓን ተወፋይነትን ናይ ህዝቢን መንግስቲን ይሓትት። እዚ ዓቢ ዕላማ’ዚ ብቐጻሊ ጎስጓስ፡ ባህላዊ ስራሕን ስርዓተ ምቁጽጻርን እናተዀልዐ ዝኸደሉ ኩነት ምፍጣር የድሊ። ኣብዚ መዳይ’ዚ ዝበዝሕ ግዜ ፍሽለት ናይ ሃገራት ኣብ ዕላማን መረዳእታን ዘይኮነ፡ ኣብ ዓቐን ተወፋይነት ንትግባረኡ እዩ።
- ቁጠባዊን ማሕበራዊን ፍትሒ
ፍትሓዊ ፖለቲካዊ ስርዓት ብዘይ ምዕቡልን ፍትሓዊን ቁጠባዊ ስርዓት ክህነጽ ኣይክእልን እዩ። ፖለቲካዊ ደሞክራሲ ድማ ብዘይ ቁጠባዊን ማሕበራዊን ደሞክራሲ መሰረት የብሉን። ስለዚ ንዓይነት ፖለቲካዊ ስርዓት ዝውስን ትሕተ-ቅርጺ እቲ ቁጠባዊ ስርዓት እዩ። ፖለቲካዊ ድሌታትን መብጽዓታትን ብዘየገድስ፡ ንኹሉ ዘሳትፍን ዘርብሕን ኣብ መላእ ሃገር ዝተዘርግሐ ሓያል ሃገራዊ ቁጠባ፡ ምዕሩይ ኣከፋፍላ ሃብቲ ሃገርን ጥዑይን ፍትሓዊን ካብ ብልሽውና ናጻ ዝኾነ ምሕደራ እንተዘየሎ፡ እቲ ድሌትን መብጽዓታትን ዘይግብራዊ እዩ። በዚ ምኽንያት ህንጸት ሃገርን ምምሕያሽ ዓይነት ህይወት ሕብረተሰብን፡ ተነጻጺሉ ክርአ ዘይክእል መስርሕ እዩ። ህንጸት ሃገር ብዘይ ሱታፌ መላእ ህዝቢ ዘይክኣል ዕማም ክኸውን እንከሎ፡ ዕዙዝ ሱታፌ ህዝቢ ከኣ ብዘይ ናብ ህዝቢ ዝቐንዐ ጭቡጥ ልምዓታዊ መደባት ክፍጠር ኮነ ቀጻልነት ክህልዎ ዘይሕሰብ እዩ።
ብቑዕን ኣድማዕን ሃገር ንምህናጽ ዝሕልን ህዝቢን መንግስቲን እምበኣር፡ ኣድልዎን ህመሻን ኣወጊዱ፡ ሱታፌን ማዕርነትን ኩሎም ዜጋታት ኣብ ሃገራዊ ጉዳይን ኣብ ምቕርሐ ጸጋታትን ዘረጋግጽ ዕላማታትን መትከላትን ምንጻር የድልዮ። ነዚ ብግብሪ ዘረጋግጽ ፖሊሲታትን ሕግታትን ምሕንጻጽን ንትግባረኡ ብተወፋይነት ምስራሕን ድማ ይሓቶ። ኩሎም ክፋላት ሕብረተሰብ ብሕጊ ዝተረጋገጸሎም መሰል ክጥቀምሉን ክረብሕሉን ዘኽእሎም ዓቕሚ ንኽድልቡ እውን፡ ነቲ ዝደሓረ ወይ ዝተወጽዐ ወገን እወታዊ ኣድልዎ ወይ ፍሉይ ቆላሕታ ብምግባር፡ መስርዕ ከይቈረጸ ማዕረ’ቶም ዝቐደሙ ንኽስጉም ድርኺት ክገብር ክኽእል ኣለዎ። ብሓጺሩ ቁጠባዊ ዕብየት ፍትሓዊ ዝኾነሉ ባይታ ክፍጥር ኣለዎ። መለክዒ ፍትሓውነት ከኣ፡ ምዕሩይነት ምዕባለ ኣብ ኩሎም ክፋላት ሕብረተሰብ እዩ።
- ሓርነት መስመር
ኣብዚ ዘለናዮ ዘመን፡ ዝኾነ ህዝቢን ሃገርን ካብ ከባቢኡን ዓለምን ተነጺሉ ከረጋግጾ ዝኽእል ምዕባለ ድሩት እዩ። ስለዚ ድማ፡ ንቁጠባዊ፡ ንግዳዊ፡ ባህላዊን :ቴክኖሎጂያውን :ምዕባለ ግዳማዊ ርክባትን ኣገዳሲዮ እዩ።
ይኹን’ምበር እዚ ርክባት’ዚ ብጥንቃቐ ክተሓዝ ዘለዎ እዩ። ኣብ ዓለምና ኣብ መንጎ ምዕቡላትን ገና ኣብ ምምዕባል ዝርከባ ሃገራትን ዘሎ ዝምድናታት፡ ብቐንዱ ናብ ምዝመዛ ዝቐንዐ፡ ዘይምዕሩይን ዘይፍትሓዊን እዩ። ዘይምዕሩይ ጥራይ ዘይኮነ እውን፡ ፖለቲካውን ቁጠባዊን ጽግዕተኛነት ኰስኲሱ፡ ነቶም ድኹማት ናብ ግዙኣት ቀይሩ፡ ኩለንተናዊ ቁጽጽር ከረጋግጽ ዝህቅን እዩ። እዚ ዘይፍትሓዊ ዝምድናታት’ዚ ከኣ፡ ምስ ብዙሕ ፖለቲካዊ ሽርሒታትን ተንኰላትን ተሓላሊኹ፡ ንብዙሓት ሃገራት ረሚሱ ናብ ጎደና ውድቀት ዘምርሐ እዩ።
ኣብ ከምዚ ዓይነት ዓለማዊ ክውንነት እምበኣር፡ ካብ ጽግዕተኛነት ሓራ ዝኾነ ፖለቲካዊን ቁጠባዊን መስመር ክትክተል ፖለቲካዊ ድልየትን ንትግባረኡ ልዑል ትብዓትን ይሓትት። ምኽንያቱ እተን ሃብቲ እንዳማተን ብጥርሑ ምጉሕጓሕ ዝለመዳ ሃገራት ዝድግፍኦ ምርጫ ኣይኮነን። የግዳስ፡ እቲ እንኮ ዕላማ ህዝቢን ሃገርን ብኣድማዕነት ክትጭብጥ ዘኽእል መገዲ፡ ጎይታ ናይ መደባትካን ውሳነኻን ምዃን እዩ። ስለዚ ድማ፡ ንምዕባለ ህዝቢን ሃገርን ዝተወፈየ ህዝቢን መንግስቲን ክገጥሞ ብዝኽእል ተጻብኦታት ከይተሰናበደ ኣብቲ ሓራ ፖለቲካውን ቁጠባዊን መስመር ብጽንዓት ረጊጹ ክጓዓዝ የድልዮ። ነዚ ጉዕዞ ብዓወት ክኸዶ ድማ፡ ብኹሉ መዳይ ርእሱ ዝኽእለሉ መገዲ ክበላሓትን ክጽዕርን የድልዮ። ኣብ ዓለምና እተን ዕውታት ኮይነን ዝወጻ ሃገራት፡ እተን ብጽንዓት ኣብ ሓራ መስመር ረጊጸን ዝተጓዓዛ ኪኾና እንከለዋ፡ እተን ሓርነተን ዝሸጣ ግን፡ ንኹለንተናዊ ውድቀት ክቃልዓ ብግብሪ ዝርአ ዘሎ እዩ።
ርግኣት ሕብረተሰባት እምበኣር፡ ኣብዞም ብሓጺሩ ዝተገልጹ ሰለስተ ወሰንቲ ረቛሒታት፡ ማለት ሃገራዊ ስኒት፡ ቁጠባዊን ማሕበራዊን ፍትሒ፡ ሓርነት መስመር ዝምርኰስ ኮይኑ፡ እቲ ኣብ ዝተፈላለየ ከባቢታት ዓለምና ተኸሲቱ ዘሎ፡ ግጭታት፡ ተቓውሞ ኣህዛብን ዘይምርግጋእን በዚ ስለስተ መለክዒታት ክጥመት እንከሎ ዘቤታውን ግዳማዊን ጠንቅታቱ ንምርድኡ ኣየጸግምን።


text:
ሰንበት 9 ሓምለ 2017 ኣቦ መንበር ሰልፊ ዲሞክራሲ ህዝቢ ኤርትራ ሓው መንግስተኣብ ኣስመሮም ሓፈሻዊ ኣኼባ ኣባላት ሰልፊ ሰሜን ኣሜሪካ ብቴለ-ኮንፈረንስ ኣካይዱ። ኣብ’ዚ ኣኼባ’ዚ ቀዳም 8 ሓምለ ኣብ ስያትል ዘካየዶ ዕዉት ናይ ህዝቢ ኣኼባ ድሕሪ ምግላጽ፡ ሓፈሻዊ ኩነታት ሰልፊ ብዝርዝር ኣብሪሁ።
ኣብ ዞባ ሰሜን ኣሜሪካ ተበጺሑ ዘሎ ምዕብልናታት ብዘርዝር ድሕሪ ምብራህ ምቛም ናይ ትሽዓተ ዝኣባላታ ናብ ህጹጹ ጉባኤ ዞባ እተብጽሕ ሽማግለ ሓቢሩ። ካብ ኣባላት ንዝቐረበሉ ሕቶታት ንጹርን ኣዕጋቢን መልስታት ሂቡሉ።
ኣስናዳኢት ሽማግለ ብወገና ሰኑይ 10 ሓምለ ፈላሚ ኣኼባኣ ብምክያድ ነብሳ ኣብ ሰለስተ ሽማግለታት ብኸምዚ ዝስዕብ ሰሪዓ።
1) ናይ ዉደባን ጎሽጓሽን
2) ናይ ዜናን ዲፕሎማሲን
3) ናይ ማሕበራውን ቁጠባውን
ንኡሳን ሽማግለታት ኣሰናዳኢት ሽማግለ ዞባ ሰሜን ኣመሪካ ንምድንፋዕን ተራኡ ንምዕዛዝን ኣብ ስራሕ ተዋፊረን ይርከባ።
ዞባ ሰሜን ኣሜሪካ ሰልፊ ዲሞክራሲ ህዝቢ ኤርትራ
12 ሓምለ 2017


text:
ዋና መምረፂ
ሓገዝቲ ሰነዳት
ሕትመታት
ራእይ፣ ልኡኽ፣ ዕላማን መሰረታዊ እምነታትን መትከላትን ባዓል መዚ
ልምዓት እቶት ክልል መንግስቲ ትግራይ
ልኡኽና
ፅቡቕ ስነ-ምግባር ዝተላበሰን ዝሰልጠነን ሓይሊ ሰብ ብምህናፅ፣ ዘመናዊ ኣሰራርሓን ኣወዳድባን ብምዝርጋሕ፣ ቅልጡፍን ግልፅን ግልጋሎት፣ ተኸታታሊ ትምህርትን ስልጠናን ብምሃብ፣ ንልምዓታዊ በዓል ሃፍቲ ብምድጋፍ፣ ክራይ ኣካብነትን ምጭብርባር ግብርን ቀረፅን ብምክልኻል፣ ክእከብ ዝግበኦ እቶት ክልልና ብእዋኑ ምእካብ እዩ።
ራእይ
ኣብ 2017 ዓ.ም ኣብ ሃገርናን ኣህጉርናን መርአያ ዝኾነ ብተሳትፎ ሕብረተሰብ ዝተፈጠረ ልምዓታዊ ምሕደራ ግብሪ ተሃኒፁ ምርኣይ።
ዕላማ
በዓል መዚ ልምዓት እቶት ኣብ ግብሪ ኣወሳስናን ኣተኣኻኽባን መሰረታዊ ለውጢ ከይዲ ስራሕ ብምክያድ ዝተወሃቦ ተግባርን ሓላፍነትን ብኣግባቡ ንኽዋፃእ ናይ ግብሪ ስርዓት ፍትሓዊ፣ ዘመናዊን ቕልጡፍን ግልጋሎት ብምሃብ ናይ ተገልገልቲ ድልየት ዘማልእ ሱር በቆስ ትካላዊ ለውጢ (Institutional Transformation) ምምፃእ እዩ።
መሰረታዊ እምነታትን መትከላትን፡-
- ግብሪ ምሕባእን ምጭብርባርን ንምክልኻል ብፅንዓት ንስርሕ
- ካብ ግዕዝይና ዝፀረየ ኸባቢ ስራሕ ምህላው መለለይና እዩ
- መትከላት ፍትሓዊ ኣወሳሰና ግብሪ መለለይና ንገብር
- ብዓርሰ ተበግሶ ዝኸፍል ከፋሊ ግብሪ ምትብባዕ መለለይና ንገብር
- ዜጋታት ተኮር ዝኾነ ቡሉፅ ግልጋሎት ምሃብ መለለይና ንገብር፣
- ብጋንታ ናይ ምስራሕ ባህሊ ነዕቢ፣
- ሓለቓና ስራሕና፣
- ተግባርና መዐቀኒና፣
- ኣብ ግልፅነት ተሓታትነትን ዝተመሰረተ ኣሰራርሓ ንኽተል፣
- ሕብረተሰብ ዘሳተፈ ኣሰራርሓ ንኽተል፣
- ተሳታፍነትን ተጠቃምነትን ደቂ ኣንስትዮ ንምዕባይ ንሰርሕ፣
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
We have 41 guests and no members online


text:
Share List
Related posts:
- ሰሚናር የማነ ተኽለገርግሽ ኣብ በይ ኤርያ
- ዋና ዳይረክተር ሃገራዊ ቦርድ ላዕለዋይ ትምህርቲ ኤርትራ ኮይኑ ን ኣስታት 10 ዓመታት ክሰርሕ ዝጸንሐ ዶር ታደሰ መሓሪ ብ ስርዓት ህግደፍ ካብ ስልጣኑ ከምዝተኣልየ ምንጭታት ሓቢሮም።
- ፖሊቲካን ሃይማኖትን- ናይ ኤርትራ ቅልውላው – ብፍስሃ ናይር
- ናይ ሓጎስ መልእኽቲ
- Eritrea: The Universal Declaration of Human Rights in Tigrinya
- መለኽትን ናይ ጭካኔ ደረጃታቶምን መላኺ ኢሳያስ ምስ መላኺ ሙሰቬኒ እንክወዳደር
- መልእኽቲ ኣበባ ተስፋግዮርጊስ፡ ንተሳተፊቲ ህዝባዊ ዘተ አብ ጀርመን!
- መልእኽቲ ንጹርራ ህግደፍ – Message to PFDJ junta!
- Radio Assenna
- ተመን ኣብ እግርኻ በትሪ ኣብ ኢድካ!! መልእኽቲ ሰራዊት ሕድሪ፡
- ሳልሳይ ዞባዊ ጉባኤን በዓል ኣህጉራዊ መዓልቲ ደቂ-ኣንስትዮን
- ስውር ስለያዊ ኩናት ( ካብ ኤርትራ ዝበጽሓና መልእኽቲ)


text:
▼
Saturday, April 30, 2011
ቅዱስ ጊዮርጊስ
በስመ አብ ወወልድ ወመንፈስ ቅዱስ አሐዱ አምላክ አሜን።
ካልእ በደል ከይተረኽቦም፡ ሓቀይናን እሙናትን መሰኻኽር ወንጌል ብምዃኖም ጥራይ መሪር ግፍዒን ኣደራዕን ኣብ ልዕሊኦም ካብ ዝተፈጸመሎምን፡ ስለ ወንጌልን ሓቀኛ ኣምልኾተ እግዚአብሔርን ዓቢይ ገድሊ ካብ ዝፈጸሙን ብቃልን ግብርን ብርሃን ኮይኖም ካብ ዝሓለፉ ኣዕናቝ ቤተ ክርስቲያን ሓደ ሊቀ ሰማእታት ቅዱስ ጊዮርጊስ እዩ። ፳፫ ሚያዚያ ድማ ገድሉ ፈጺሙ፤ አክሊላተ ብርሃንን ቃል ኪዳንን ካብ እግዚአብሔር ተቐቢሉ ገና ብንእስነቱ ብሰማእትነት ዝዓረፈሉ ዕለት ስለዝኾነ በረኸቱ ክንሳተፍ ብምባል ኣሕጽር ኣቢልና ታሪኽ ገድሉ ክንድህስስ ኢና።
ትውልዲ ቅዱስ ጊዮርጊስ
ኣቦ ቅዱስ ጊዮርጊስ ዘሮንቶስ (ኣንስጣስዮስ) ኣዲኡ ድማ ቴዎብስታ ይበሃሉ። ዓዲ ኣቡኡ ቀጰዶቅይ እንዳ ኣዲኡ ኸኣ ልዳ ነበረ። ኣቡኡ ዘሮንቶስ ብፍቓድ እግዚአብሔር ካብ ቀጰዶቅያ ናብ ልዳ ከይዱ ክቕመጥ ምስ ጀመረ፡ ድኅሪ ዓመታት ምስ ቴዎብስታ ተመርዕዩ ንቅዱስ ጊዮርጊስ ወለደ። ኣቦን ኣደን ቅዱስ ጊዮርጊስ ብሃይማኖቶም ምስጉናት፡ ብሕገ እግዚአብሔር ተወሲኖም ዝነብሩ፤ ብናብርኦምን ጽግዋትን ሃብቲ ዝነበሮም ምንባሮም ታሪኽ ሕይወቶም የረድእ። እዚኦም ንእግዚአብሔር ዘፍቅሩ፤ ለጋሳት ስድራ ቅዱስ ጊዮርጊስ ዝኣመሰለ ውላድ እግዚአብሔር ስለዝሃቦም ባህ ኢልዎም ክነብሩ ከለዉ ዘሮንቶስ ናይታ ዝቕመጠላ ግዝኣት (ኣውራጃ) ገዛኢ ኮይኑ ተሾመ። እታ ናይ ኣቡኡ ግዝኣት ድማ ክርስትና ሃይማኖት ብሕግን ሥርዓት ዝካየደላ ትንበር ደኣ እምበር እቶም ላዕለዎት ነገሥትታት ግና ኣብ ኣምልኾ ጣዖት ዝመላለሱሉ ዘመን ነበረ።
ኣተዓባብያ ቅዱስ ጊዮርጊስ
ወለዲ ቅዱስ ጊዮርጊስ ብሥጋ ይኹን ብመንፈስ ብጥንቃቐን ብክንክንን እዮም ንቅዱስ ጊዮርጊስ የዕብዮሞ። ኣብ መበል ፯ ዓመቱ ድማ መንፈሳዊ ይኹን ዓለማዊ ጥበብ ክመሃር ኣብ ቤት ትምህርቲ የእትዮሞ። ብኸምኡ ድማ ንክልቲኡ ኣዛሚዱ ይዓቢ ነበረ።
ኣቦ ጊዮርጊስ ኣብዛ ሃገር (ሃገረ ልዳ) ገዛኢን ልዕል ዝበለ ወተሃደራዊ ሥልጣን ስለዝነበሮ፡ ቅዱስ ጊዮርጊስ ድማ ኣሰር ኣቡኡ ተኸቲሉ ኣብቲ ዘመን ዝወሃብ ዝነበረ ከም ናይ ፈረስ ውግእ ዝኣመሰለ ወተሃደራዊ ተዓሊም ቐሲሙ እዩ። ጐድኒ ጐድኒ እዚ ሥልጠና ድማ ትምህርተ ክርስትና ብዝግባእ እናተምሃረ ብሕግን ሥነ ሥርዓትን ኣብ ቤት ኣቡኡን ኣዲኡን ዓበየ። ይኹን ደኣ እምበር ገና ኣብ ጕብዝና ከይበጽሐ እንከሎ ኣቦኡ ካብዚ ዓለም ብሞት ስለዝተፈልየ ካልእ ገዛኢ ሃገር ተሾመ። እንተኾነ’ውን እዚ ሓድሽ ገዛኢ ሃገር ንቅዱስ ጊዮርጊስ ስለዝፈተዎ ንኣዲኡ ኣፍቒዱ ካብ ኣኃቱ ፈልዩ ምስኡ እናመሃሮ ኣዕበዮን ኣሰልጠኖን።
ካብ ወተሃደር ልዳ ናብ ወተሃደር ክርስቶስ – ካብ ሥጋዊ ክብሪ ናብ መንፈሳዊ ክብሪ
ገና ኣብ ንእስነቱ እቲ ዘደሊ ወተሃደራዊ ትምህርቲ ኣብ መበቆል ዓዱ ድኅሪ ምቕሳሙን፡ ንኡድ ዝኾነ ክእለትን ሞያን ድኅሪ ምጽንብራቑን ድማ ኣብ ዝለዓለ ወተሃደራዊ ኣገልግሎት ከገልግል ተወዘዐ። እቲ ገዛኢ ሃገር ድማ ንቕሓቱን ሞይኡን ርእዩ ክሽየምን ክሽለምን ወተሃደራቱ ኣሰንዩ ናብ ንጉሥ ለኣኾ። ንጉሥ ድማ ታሪኽ ሕይወትን ኣቃውማን ክእለትን ቅዱስ ጊዮርጊስ ተመልኪቱ ኣብ ልዕሊ ሓሙሽተ ሽሕ ወተሃደራት ኣዛዚ ክኸውንን፡ ብዘይካ ኣቡኡ ዝገደፈሉ ሃብቲ በብወርሑ ብርክት ዝበለ ወርቅንን ብሩርን ማሕያ ክወሰድ ኣዚዙን ሸሊሙን ብኽብሪ ናብ ሃገሩ መለሶ። እቲ ዘዕበዮ መስፍን ሃገር ድማ ተሓጒሱ ናብቲ ዝተባህለ መደብ ስራሕን ሓላፍነትን ኣዋፈሮ። ነታ እንኮ ጓሉ ሰበይቱ ኽትኮኖ ድማ ኣሕጸዮ። ይኹን እምበር እቲ መስፍን ሃገር ድንገት ስለዝሓመመመን ክመውትውን ስለዝቐረበ ንኵሉ ሃብቱ ንቅዱስ ጊዮርጊስ ከውርስዎን ንጓሉ ከመርዕውዎን ተላበወ። ድኅሪ ለበውኡውን ከይጸንሐ ሞተ። እዚ ኣብ ዝኾነሉ እዋን ቅዱስ ጊዮርጊስ ዕድሚኡ ጌና ኣብ ፈለማ ፳ታት እዩ ነይሩ።
ብደረጃ እቲ ሃጸይነት ከኣ ኣብ ሞንጎ ነገሥታት ሮማን (ጋሪስን ጋላስን) ንጉሥ ፋርስ ዱድያኖስ ውግእ ተኻይዱ ዱድያኖስ ስለዝሠዓረ ኣብ ብዙኅ ግዝኣታት ግፍዒን ናይ ጭከና ተግባራትን ይፍጽም ጀመረ። ከም ናቡከደነጾር ድማ ኣጵሎስ ዝበሃል ጣዖት ኣቝሙ ይሰግድን የስግድን ከኣ ነበረ። መንእሰይ ጊዮርጊስ ኣብ ኣገልግሎት ሃገሩ እንከሎ እቶም ገዛእቲ ነገሥታት ሮም ተሣዒሮም፡ ንጉሥ ፋርስ ዝነበረ ዱድያኖስ፡ ብእግዚአብሔር ዘይኣምንን መመለኪ ጣዖት ስለዝነበረ ብክርስቶስ ንዝኣምኑ ክርስቲያናት ብዝተፈላለየ መከራ ከሳቕዮም ጀሚሩ ከኣ ነበረ።
ቅዱስ ጊዮርጊስ ድማ ነቲ ዝነበረ ኵነታትን ምዕባለታትን ብዕቱብ ይከታተሎን ይምርምሮን ነበረ። በዚ ምኽንያት ድማ ስለቲ ኣብ ዓውደ ውግኣት ስለ ሃገሩ ብዝረኣዮ ዝነበረ ጅግንነትን ዝፍጸሞም ቅያታትን ኣብ ቅድሚ ኣረማዊን ጨካንን ንጉሥ ቀሪቡ ሽልማትን ክብርን ካብ ምርካብ ድማ ምስቶም ስለ እምነቶም ዝሳቐዩ ዝነበሩ ክርስቲያናት መከራ ክጸግብ መረጸ። በዚ መሠረት ድማ ንዝተሓጸያ ጓል መስፍን ከይተመርዓወ ብድንግልንኡን ንጽሕንኡን፤ ንብረቱን ሃብቱን ንኣዲኡን ኣኃቱን ከፋፊሉ ከምኡውን ንድኻታት መጽዊቱ፤ ንሠራዊቱ ተፋንዩ ጻዕዳ ፈረሱ ተወጢሑ ንክርስቶስ ትውክልቱ ገይሩ ነቲ ከሓዲ ንጉሥ ብቃል ወንጌል ክቃወም ተበገሰ። ማእቶተ ቤተ ክርስቲያን ቅዱስ ጳውሎስ ንናይ መንፈስ ወዱ ጢሞቴዎስ “ከም ንፉዕ ናይ ክርስቶስ ኢየሱስ ዓቀይታይ ምሳይ ኴንካ መከራ ጽገብ።” (ካልኣይ ጢሞ ፪፥፫) ኢሉ ዝመዓዶ መንእሰይ ጊዮርጊስ’ውን ካብ ንጉሥ ልዳ፡ ወተሃደር ክርስቶስ ብምዃን ኣብ ምድረ ልዳን ፋርስን ንዝነበሩ ኵሎም መምህር ወንጌል ኮነ። ቀዳምይ ዝገበሮ ነገር ድማ ናብ ቤይሩት (ወሰናስን ኢያሪኮ) ከይዱ ነቲ ኣምልኾተ ፈጣሪኡ ገዲፉ ኣብ ድራጎን ዝበሃል ገበል ከምልኽ ንዝነበረ ሕዝቢ ናብ ክርስቶስ ምምላስ እዩ ነይሩ። እዚ ኸኣ ታራኣ በጺሑ በቲ ገበል ክትብላዕ ተወፍያ ተቐሪባ ንዝነበረት ጓል እቲ መስፍን ናይቲ ከባቢ (ቢሩታይት) ነቲ ገበል (ድራጎን) ብኃይሊ እግዚአብሔር ቀቲሉ ንዓዓ ኣድኂኑ ነቲ ሕዝቢ ኣእሚኑ ናብ ኣምልኾተ እግዚአብሔር ከምዝምለስ ገበሮ። ኣብኡ’ውን ነቲ ሕዝቢ ዝኸውን ክልተ ኣብያተ ክርስቲያናት ኣስሪሑ። በዚ ከየብቀዐ በብከባቢኡ እናተዛወረ ቃል ወንጌል ክዘርእ ጀመረ። ብዙኃን’ውን ትምህርተ ወንጌል ቅዱስ ጊዮርጊስ ሰሚዖም ካብ ገቢረ ኃጢኣት ናብ ገቢረ ጽድቅ ተመልሱ። ምምላኽ ጣዖትን ባዕድ ኣምልኾን እናገደፉ ድማ ንእግዚአብሔር ምምላኽ ጀመሩ።
እዚ ኣካይዳ ቅዱስ ጊዮርጊስ ግና ዜናኡ ኣብ ቅድሚ ንጉሥ ምስ በጸሐ ንጉሥ ባህ ኣይበሎን። ቅዱስ ጊዮርጊስ ድማ ክስገደሉ ዝግባእ ሓደ ፈጣሪ እምበር ሰብ ንዘቖሞ ጣዖት ምስጋድ ኣይግባእን እናበለ ብትብዓት ምስክርነቱ ቀጸለ። እቲ ንጉሥ ዋላ ብጅግንነትን ወተሃደራዊ ሞያን ጊዮርጊስ ይሕጐስ እኳ እንተነበረ ሰባት ብትምህርቲ ቅዱስ ጊዮርጊስ ተሳሒቦም ካብ ምምላኽ ጣዖታት ምስሓቦምን ኣብ ኣምልኾተ እግዚአብሔር ምጽንዖምን ከቆጥዖ ጀሚሩ። ሰይጣናዊ ቅንኣት ስለዝሓደሮ ድማ ቅዱስ ጊዮርጊስ ካብዚ ተግባራቱ ክቑጠብ ብመጀመርታ ብጥበብ ገይሩ ክጥብሮ ፈተነ። ሓደ ካብ ፈተንኡ ሡር ኃጢኣትን ውድቀት ብዙኃትን ኮይኑ ንዝርከብ ገንዘብ ማለት ወርቅን ብሩርን ኣብዚኁ ከምዝህቦ ዝተመባጽዓሉ እዩ። ንጉሥ ዱድያኖስ በዚ ከይተወሰነ ቅዱስ ጊዮርጊስ ትምህርተ ወንጌል እንተደኣ ገዲፉን ኣብ ኣምልኾት ጣዖት ኣሚኑን ኣብ ልዕሊ ሹመት ሹመት ከምዝውስኾን ክሳብ ፍርቂ መንግሥቱ እኳ ከምዝውፍየሉን ቃል ኣተወሉ። ጊዮርጊስ መንእሰይ እዩ እሞ ገንዘብን ሽመትን የታልልኦ ይኾና ዝብል ግምት እኳ እንተነበሮ፤ እቲ ፈተንኡ ነቲ ብፍቕሪ ክርስቶስ ንዝነደደ ቅዱስ ጊዮርጊስ ከሰንፎ ኣይከኣለን። መንእሰይ ጊዮርጊስ ሓርበኛ ወንጌል ብምንባሩ ንጥበራን መብጽዓታትን ንጉሥ ዘይረብሕን ዘይጠቅምን ብምባል ብኣሉታ መለሰሉ። ካብኡ ሓሊፉ’ውን ነቲ ንጉሥ ኣብ ልዕሊ እቲ ሕዝቡ ንዝፍጽሞ ግፍዕን ስራሕ ጭካነን ብምቅዋም፡ ነቲ ንጉሥ “ኣብ ልዕሊ ሕዝብኻ ቅኑዕ ፍርዲ ፍረድ ፍትሒ ድማ ግበር” እናበለ ብስም ክርስቶስ ነቲ ንጉሥ ለመኖ። ንጉሥ ግና ተደፈርኩ ብምባል ኣንጸርጸረ። ደጊሙ’ውን ነቲ ንሱ ዘቖሞ ጣዖት ምስ ዘይሰገድን፡ ዳግማይ ነቲ ዘረባ ምስ ዝደግሞን ከቢድ ዘይጽወር ስቓይ ኣብ ልዕሊኡ ከምዘውርድ ብምፍርራሕ፡ ካብ ኢዱ ዘድኅኖ ከምዘየለ ብምዝክኻር ድማ ኣጠንቀቖ። ቅዱስ ጊዮርጊስ ግና ደጊሙ ነቲ ሓቂ ካብ ምዝራብ ከምዘይምለስ፤ ነቲ ጣዖት ከምዘይሰግድን ኣምላኹ ክርስቶስ ኃይልን ጽንዓትን ከምዝህቦ ብምትእምማን ነቲ ንጉሥ ብድፍረት መለሰሉ።
ቅዱስ ጊዮርጊስን ዝተቐበሎ መከራን
ቅዱስ ጊዮርጊስ ንሥጋ ብዝምስጥን ብዝማርኽን ኵሉ ጥበራታት ንጉሥ ከይተተዓሻሸወ ተጊሁን ነቒሑን ትምህርቱ ስለዝቐጸለ፡ ተግባራት ጊዮርጊስ ንንጉሥ ዘይጽወር ኮኖ። ስለዚ ድማ ኣብ ልዕሊ ጊዮርጊስ ንነዊሕ እዋን ዝቐጸለ ዝተፈላለየ ዘሰቅቕን ኣዝዮም ከበድቲ ግፍዕታትን መከራታትን በብተራ ክፍጽም ጀመረ። ኮይኑ ግና ቅዱስ ጊዮርጊስ ካብ ሃይማኖቱ ምንቕ ኣየበለን። ጐይታናን መድኃኒናን ኢየሱስ ክርስቶስ “ወእፌንወክሙ አነ ማእከለ ተኵላት ከመ አባግዕ” (እንሆ ኣነ ኸም ኣባጊዕ ናብ ማእከል ተዃሉ እሰደኩም ኣሎኹ) ንዝበሎ ቃል ብልቦንኡ ዝተረድኦ ስለዝነበረ፡ እቲ ኣሰካሒ ዝነበረ መከራ በብዓይነቱ ኣብ ልዕሊኡ እንተተበራረየውን ነቲ ዝጀመሮ ወንጌል ብቃል ይኹን ብግብሪ ካብ ምምሃር ንድኅሪት ኣይተመልሰን። እኳ ደኣ እቲ መከራ እናበዘኀ ኣብ ዝኸደሉ ዝያዳ ሰባት ብጽንዓቱ ክግረሙን ብተኣምራቱ ክኣምኑን ስለዝኸኣሉ ንጽቡቕ እዩ ኮይኑሉ።
ቅዱስ ጊዮርጊስ ዝተቐበሎም መከራ ብዓይነት ይኹን ብብዝኂ ተገሊጾም ዝውድኡ ኣይኮኑን። ካብኣቶም ነቶም ውሑዳት ንምጥቓስ ዝኣክል ብሰንሰለት ተሞቝሑ ኣብ ቤት ማእሰርቲ ኣብ እንጨይቲ ተሰቕለ፤ ተገርፈ፤ ተሳቐየ፤ ናብ ሰማይ ከም ኵዕሶ ተቐልዐ፤ ብቍርበት ጠቕሊሎም ኣሠርዎን ገረፍዎን፤ መዓናጡ ዝበታትኽ ብርቱዕ ስሚ ኣስተይዎ፤ ኣብ ልዕሊ መሳምር ብእግሩ ከምዝኸይድ ገበርዎ፤ ኣካላቱ ኣብ ክልተ ክምተርን ክቃጸልን፡ ሓምዅሽቲ ምስ ኮነ ኣብ ደብረ ይድራስ ከምዝዝረው ገበርዎ፤ ብሰበይቲ ፈተንዎ፤ ኣብ ሓዊ ደርበይዎ፤ ሥግኡ ከም እምኒ ብመንኰርኰር ተጠሒኑ ከመ መግቢ እንስሳ ንብዕራይ ሃብዎ፤ ብኲናት ወግእዎ ብማሳ ቀጥቀጥዎ፤ ወዘተ ሰብ ክሰምዖ ዝኸብድ፡ ኣዕይንቲ ክርእይዎ ዘሰቅቕ መከራን ስቓይን ኣብ ልዕሊኡ ኣውረዱ። ይኹን እምበር ንኵሉ ብኃይሊ ኣምላኽ ይስዕሮ ነበረ። ብኸምዚ መገዲ ድማ ንሸውዓተ ዓመታት ወንጌል እናመሃረን መከራ እናተቐበለን ተጋደለ። በዚ ተጋድሎኡ ድማ ብዙኃን ኣሚኖም ጽዋዕ ሰማእትነት ከኣ ኣልዒሎም እዮም። ካብኣቶም ሓንቲ ሰበይቲ እቲ ንጉሥ ዝነበረት እለ እስክንድርያ ንግሥት ትርከቦም እያ።
ተኣምራት ቅዱስ ጊዮርጊስ
ቅዱስ ጊዮርጊስ ገድሉ ይፍጽም ኣብ ዝነበረሉ እዋን ኣዝዮም ብዙኃት ተኣምራት የሰንዮ ነበረ። ቅዱስ ጊዮርጊስ ሠለስተ ጊዜ ሞይቱ ፈጣሪኡ ካብ ሞት ኣተንሥኢዎ እዩ። ኣካሉ ብሓዊ ተቓጺሉ ሓሙኽሽቲ ድኅሪ ምቕያሩ ፲፰ ጥሪ ኣብ ደብረ ይድራስ ብነፋስ ድኅሪ ምዝራዉን ምብታኑን እንደገና ብኃይሊ እግዚአብሔር ኣብ ልዕሊ ቖጽሊ ጊዮርጊስ ጊዮርጊስ እናበለ ተረኺቡ እዩ። ነቲ ንጉሥ’ውን ኣርዒዱ እዩ። ኣብ ዝተኣሥረሉ ቤት ድንቂ ሰማያዊ ብርሃን ኣብሪሁ እዩ።
ተኣሢሩሉ ዝነበረሉ ዝነቐጸ ዓንዲ ጕንዲ’ውን ኣለምሊሙ እዩ። ነቲ መሬት ረጊጹ’ውን ብተኣምር ማይ ኣፈልፊሉ እዩ። ኣእዛኑን ኣፉን እግሩን ድውይ (ስንኩል) ንዝነበረ ኣሕውዩ እዩ። ዝሞተ ኣተንሢኡ እዩ። ንብርቱዕ ስሚ ናብ ዘይጓዳእ መስተ ቐይርዎ እዩ። ወዘተ
ኣኽሊልን ዕረፍትን ቅዱስ ጊዮርጊስ
ቅዱስ ጊዮርጊስ ሓቀኛ ምስክር ወንጌል ኮይኑ ኣዝዩ መሪር ዝኾነ መከራ ተዓጊሱ ብምቕባል ንሸውዓተ ዓመት ድኅሪ ምጽናሕ፡ አምላከ ቅዱሳን እግዚአብሔር ይኣኽለካ ስለዝበሎ ሰዓት ተስዓቱ ፳፫ ሚያዚያ ብኢድ እቶም ኣሕዛብ ክሳዱ ብሰይፊ ተሰይፉ ብሰማእትነት ዓሪፉ።
ብኵሉ ግብርታቱ ንንጉሥ ዱድያኖስ ስለዝተቓወመ እቶም ፸ ነገሥታት ንንጉሥ ዱድያኖስ ክሳዱ ሰይፍካ ኣጥፍኣዮ ኢሎም ምኽሪ ብምሃቦም ናይ መወዳእታ ዕረፍቱ ብሰይፊ እዩ ነይሩ። ይኹን ደኣ እምበር ቅድሚ ምስያፉ፡ ኣብ ቅድሚ እታ ዝተሰየፈላ ቦታ ደው ኢሉ ከምዚ ኢሉ ናብ ፈጣሪ ለመነ “ኦ ኣምላኸይ ክርስቶስ ከም ነቢይ ኤልያስ ምስዚ ከሓዲ ንጉሥ ዝተኣከቡ ነገሥታትን ንጉሡ ዱድያኖስን ጣዖቱ ኣጵሎስን ሓዊ ካብ ሰማይ መጺኣ ክትበልዖም ኣዝዝ።” በለ ከምቲ ዝለመኖ ድማ ፸ ነገሥታት ብሓዊ ተበልዑ።
ክሳዱ ኣብ ዝተሰየፈሉ እዋን ድማ ደምን ጸባን ማይን ተሓዋዊሶም ካብ ክሳዱ ፈሲሶም እዮም። ስለዚ እዩ ድማ “ቅዱስ ጊዮርጊስ ሶበ ተከለለ ደም ወማይ ወሐሊብ እምነ ክሳዱ ፈልፈለ” ተባሂሉ እተጻሕፈሉ። ገድሉ ፈጺሙ ኣብ ዝዓረፈሉ ብጠቕላላ ክንዲ እቲ ዝተጋደለሎም ሸውዓተ ዓመታት ወዲ ሰብ ዘይሰርሖም ሰማያውያን ኣኽሊላት ብርሃን ካብ እግዚአብሔር ከም ዝተዋህብዎ ኣብ ገድሉ ብንጹር ተቐሚጡ ኣሎ። ስለቲ ልዕል ዝበለ ክብሩን ገድሉን ካብ ሰማይ ድማ ፯ አክሊላተ ብርሃን ተቐበለ። ድኅሪ ምስያፉ ድማ መላእክተ ብርሃን መጺኦም ብኽብሪ ነፍሱ ኣዕሪጎማ። ዝተፈላለየ ተኣምራት ድማ ተፈጺሞም። ሰዓብቱ ድማ ኣስከሬኑ ሒዞም ተሸኪሞም ኣብ ዝኸዱሉ ልዳ ኣብ ዝተባህለት ሃገሩ ቤተ ክርስቲያን ኣስሪሖም ቅዳሴ ቤቱ ፯ ሕዳር ኣኽበሩ። ኣጽሙ ድማ ብኽብሪ ኣብ ቤተ መቕደስ ኣንበርዎ። ክሳብ ሎሚውን ኣብ መቓብሩ ንሱ ኣብ ዝረገጾም ቦታታት ተኣምራት ክፍጸም ይነብር ኣሎ። ፈወስቲ ማየ ጸሎታት ድማ ብስሙ ፈልፊሎም እዮም።
ቃል ኪዳን ቅዱስ ጊዮርጊስ
ካብዚ ዓለም ቅድሚ ምስንባቱ ካብ እግዚአብሔር ኣምላኽ ቃል ኪዳን ተቐቢሉ እዩ። ስሙ ጸዊዑ ዝምሕጸኖን፡ ብስሙ መከራ ንዝቕበልን ዝኽሩ ንዝዝክርን፤ ብስሙ ቤተ ክርስቲያን ንዝሃንጽን፡ ብስሙ ንድኻ ዝርኅርኅን ፈጣሪኡ ክርስቶስ ኣሥራተ ምሕረት ከምዝገብረሉ ብጸሎት ተራኺቡ ኣሥራት ከምዝተቐበለ ገድሉ ይገልጽ።
ክብረ በዓላት ፍጡነ ረድኤት ቅዱስ ጊዮርጊስ
ቅድስት ቤተ ክርስቲያን ድማ ብገድሎም ካብቶም ብርሃን ዝኾንዋ ደቃ ሓደ እቲ ብሰማእትነት ዝሓለፈ ቅዱስ ጊዮርጊስ እዩ እሞ ስለቲ ዝፈጸሞ ዓቢይ ገድሊ ወትሩ ዕረፍቱ ፳፫ ሚያዚያ ብዓቢ ድምቀት ከተኽብሮን ክብ ብዝበለ ሥነ ሥርዓትን ክትዝክሮ ትነብር ኣላ። ከምኡውን ኣጽሙ ዝተዘርወሉ ፲፰ ጥሪ፤ ቅዳሴ ቤተ ክርስቲያኑ ድማ ፯ ኅዳር ይኸብር።
ቅዱስ ጊዮርጊስ ናይ ሰማእታት ኾኸብ፤ ናይ ቤተ ክርስቲያንና ብርሃን እዩ። ቅዱስ ጊዮርጊስ ስለቲ ቅኑዕ ነገር ካብ ሰብ ንእግዚአብሔር ምእዛዝ ከም ዝግባእ ከም ሓዋርያት ብግብሪ ዘመስከረ ኣቦ እዩ። ሓቀኛ ናይ ወንጌል መምህር ማለት ብቃል ጥራይ ዘይኮነስ ብግብሪ ምዃኑ’ውን ብሕይወቱ ኣብነት ዝኾነ ዓቢይ መምህር እዩ። ስለ ወንጌል ድማ መከራ ምጽጋብን ንኵሉ ጸዋተወ መከራ ምዕጋስን ከምዝግባእን፡ እቲ ብዝኂ ምረት ብዘየገድስ ኣብ ፍረን ሰማያዊ ክብርን ከምዘበጽሕ ቅዱስ ጊዮርጊስ ብሕይወቱ ዘመስከሮ ናይ ወንጌል ሓቂ እዩ።
ቅዱስ ጊዮርጊስ ብንእስነቱ ኣነ ሽመት ወይውን ማዕርግ ቤተ ክርስቲያን የብለይን እንታይ ኸ ገደሰኒ ከይበለ፤ ብፍቕሪ ክርስቶስ ተደሪኹ ገና ኣብ ንእስነቱ ስለ ሃይማኖቱ ዝተጋደለ ኣቦ እዩ። ክሳብ ሕጂ’ውን ብቃል ኪዳኑ ፍጡነ ረድኤት ኮይኑ ዝራዳእ ምዃኑ ቤተ ክርስቲያን እትኣምነሉን በረኸቱ ዘስተማቐሩ ድማ ዝያዳ ዝገልጽዎ እዩ።
ሎሚ’ውን እንተኾነ ከም ቅዱስ ጊዮርጊስ ዝኣመሰሉ መንእሰያት ቤተ ክርስቲያን እምብዛ የድልያ እዩ። ሥጋዊ ፍቓዳቶምን ሓሳባቶምን ንጐኒ ገዲፎም፡ ምኽሪ ዲያብሎስ ከይሠዓሮም ስለ ሃይማኖቶም ብጽንዓት ዝቃለሱ መንእሰያት ብሓቂ ክህልዋ ቤተ ክርስቲያን ትድለየለሉ እቲ ቅኑዕ ጊዜ እዩ።
በረኸትን ረድኤትን ፍጡነ ረድኤት ሊቀ ሰማእታት ቅዱስ ጊዮርጊስ የሕድረልና።
እግዚአብሔር አምላኽ ብምሕረቱ ከም ቅዱስ ጊዮርጊስ ዝኣመሰሉ መንእሰያት ንቤተ ክርስቲያን የተሥኣላ።
Maeadot at 2:38 PM
Share
2 comments:
AnonymousMay 12, 2011 at 1:05 AM
amlak yehagezekum qduse giorgis ayefelekum!
Reply
AnonymousAugust 9, 2011 at 6:42 AM
Tsega,bereketn amaladnetin nay Fitune Rediet Mekbibe Semait Kidus Giorgis mis kulatna yikun!!!
Reply
Load more…
‹
›
Home
View web version
About Me
Maeadot
Eritrean Orthodox Tewahido Church
View my complete profile
Powered by Blogger.


text:
Erena on Facebook
Welcome to Radio Erena!
ኢትዮጵያን ሱዳንን ዝምድንአን ንምድልዳል ተወሳኺ ስጉምታት ይወስዳ
Radio Erena: 16 August 2017
መራሕቲ ኢትዮጵያን ሱዳንን፣ ኣቐዲሙ ንዝኸተመ ኣብ ጸጥታ ዶብን ሓባራዊ ረብሓታት ዘተኮረ ስምምዓት ብዝያዳ ንምድልዳል ዝዓለም ርክብ የካይዱ።
እዚ ተበግሶ ከምዝተወስደ ዝግለጽ ዘሎ፣ ቀዳማይ ሚኒስተር ኢትዮጵያ ኣቶ ሃይለማርያም ደሳለኝ ናይ ሰለስተ መዓልታት ወግዓዊ ምብጻሕ ንምፍጻም ትማሊ ሰሉስ 15 ነሓሰ ናብ ካርቱም ድሕሪ ምምርሑ'ዩ።
ፕረዚደንት ግብጺ ኣብ ርዋንዳ ምብጻሕ ይፍጽም
Radio Erena: 16 August 2017
ፕረዚደንት ግብጺ ዓብደልፈታሕ ኣል ሲሲ ኣብ ርዋንዳ ወግዓዊ ናይ ስራሕ ምብጻሕ ይፍጽም ኣሎ።
እቲ ፕረዚደንት ትማሊ 15 ነሓሰ ኣብ ከተማ ኪጋሊ ኣብ ዝኣተወሉ ኣብ ዝሓለፈ ሰሙን ደጊሙ ኣብ ምርጫ ዝተዓወተ ፕረዚደንት ካጋመ ኣብ መዓርፎ ነፈርቲ ድሙቕ ወትሃደራዊ ኣቐባብላ ጌርሉ።
ብጉዳይ'ቲ ኣብ ከባቢ ናይል እትሃንጾ ዘላ ዲጋ ምስ ኢትዮጵያ ኣብ ምስሕሓብ እትርከብ ግብጺ፣ ምስተን ናይል ዘዋስነን ሃገራት ብምሽራኽ፣ ነቲ ኣብ ኢንተበ ዝተኸተመ ስምምዕ ናይዘን ሃገራት ንምፍሻሉ ትሰርሕ ከምዘላ ተንተንቲ ይጠቕሱ።
ምክትል መራሒ ኣልሸባብ ነበር ኢዱ ሂቡ
Radio Erena: 16 August 2017
ምክትል መራሒ ኣልሸባብ ነበር ኣቡ መንሱር ሙክታር ሮቦው፣ ናብ ሰራዊት ፈደራላዊ መንግስቲ ሶማል ኢዱ ከምዝሃበ መንግስቲ ሶማል ኣረጋጊጹ።
ሙክታር ሮቦው ካብ 2013 ኣትሒዙ ምስቲ ምስ ኣረሜናዊ ጉጅለ ዳዒሽ ከምዝሓበረ ዘፍለጠ ብኣሕመድ ጎዳነ ዝምራሕ ጉጅለ ኣልሸባብ ክሰሓሕብ ከምዝጸንሐ ዝፍለጥ ኮይኑ ምስቲ ጉጅለ ኵናት ሓድሕድ ከካይድ'ዩ ጸኒሑ።
ሙክታር ሮቦው፣ ድሕሪ'ቲ ኣብ ማእከላይ ሶማል ናብ ሰራዊት መንግስቲ ኢዱ ምሃቡ፣ ብኡ ንብኡ ንሄሊኮፕተር ናብ ከተማ ሞቛድሾ ከምዝተወሰደ'ዩ ተሓቢሩ።
ኣብ ማእከላይ ባሕሪ ኣብ ምድሓን ስደተኛታት ክነጥፋ ዝጸንሓ ስለስተ ትካላት ግብረ ሰናይ ስርሐን የቛርጻ
Radio Erena: 15 August 2017
ካብ ገማግም ባሕሪ ሊብያ ንዝተበገሱ ስደተኛታት ኣብ ማእከላይ ባሕሪ ናይ ምድሓን ስርሒታት ከካይዳ ዝጸንሓ ሰለስተ ትካላት ግብረ ሰናይ ንጥፈታተን ከምዘቋረጻ ሓቢረን።
ብፈረንሳውያን ዝተመስረተ ሓካይም ብዘይዶብ፣ ኣብ ጀርመን ዝመደበሩ ዓይኒ ባሕሪ፣ ከምኡ ድማ ድሕነት ቆልዑን ዝተባህላ ዘይመንግስታውያን ትካላት፣ ኣብ ማእከላይ ባሕሪ ስደተኛታት ናይ ምድሓን ንጥፈታተን ዘቛርጻሉ ምኽንያት፣ ሓለዋ ገማግም ባሕሪ ሊብያ ናብቲ ንሳተን ዝነጥፋሉ ክሊ ማይ ክንቀሳቐስ ድሕሪ ምጅማሩ'የን።
ሓለዋ ገማግም ባሕሪ ሊብያ ምስ ኢጣልያ ብምትሕብባር፣ ዋሕዚ ስደተኛታት ንምግታእ ክሰርሕ ድሉው ከምዘሎ ድሕሪ ምግላጹ፣ ክሳብ'ቲ ስደተኛታት ንምድሓን ዝተዋፈራ መራኽብ ትካላት ግብረ ሰናይ ዝንቀሳቐሳሉ ከባቢታት ስርሒታት ካከይድ ጀሚሩ ኣሎ።
ኢትዮጵያ፣ 2 ሚልዮን ከብትን ጤለ-በጊዕን ብደርቂ ይሞታ
Radio Erena: 15 August 2017
ኣብ ኢትዮጵያ፣ ኣስታት 2 ሚልዮን ከብቲ፣ ኣግማልን ጤለ-በጊዕን ብሰንኪ ደርቂ ከምዝሞታ ውድብ መግብን ሕርሻን (FAO) ኣፍሊጡ።
እቲ ኣህጉራዊ ትካል ኣብ ዘውጽኦ መግለጺ፣ እዚ ኣብ ኢትዮጵያ ኣንጸላልዩ ዘሎ ህሉው ኩነታት ደርቂ፣ ብዝያዳ ነቲ ብጉስነት ዝነብር ሕብረተሰብ ኣጥቂዑ ከምዘሎ ብምምልካት፣ ኣብ ከምዚ ዝኣመሰለ ሕብረተሰብ፣ ሞት ከብትን ጤለበጊዕን ማለት፣ ብርሰት ማለት ምዃኑ ኣስሚርሉ።
እዚ ብጉስነት ዝነብር ሕብረተሰብ ንመግቡ ይኹን ካልእ ንጥፈታቱ ኣብቶም ዝጓስዮም ከብትን ጤለበጊዕን ስለዝምርኮስ፣ ብፍላይ ኣዴታት፣ ነፍሰ ጾራትን ቆልዑን ግዳያት ይኾኑ ምህላዎም'ውን ኣተሓሳሲቡ።


text:
ዋና መምረፂ
ሓገዝቲ ሰነዳት
ሕትመታት
በዓል መዚ ልምዓት እቶት ክልል ትግራይ ኣብ ደረጃ ሀን ለን ከፈልቲ ግብሪ ኣመልኪቱ ንሰራሕተኛታት ኣብ ኣፈፃፅማ መደባት መብርሂ ሂቡ።
ኣብ ቀዳማይ ሰሙን ነሓሰ 2008 ዓ/ም ኣብ ዝተኻየደ መድረኽ ኦሬንቴሽን መደብ ኣፈፃፅማ ደረጃ ሀንለን ከፈልቲ ግበሪ ብዝምልከት ንሓለፍትን ክኢላታትን ኣብያተ ፅሕፈት ልምዓት እቶት ወረዳታት፣ ከተማታትን ዞባታትን ኣብ ዝተረኸብሉ ናይ ሕሉፍ ዓመት ገምጋም ኣፈፃፅማ ብሉፃት ተሞኩሮታት፣ ጥንካረታትን ድኽመታትን ብዝርዝር ቀሪቡ እዩ። ብፍላይ ምስ ኣፈፃፅማ ኦዲት ስትራተጂ ሒሳብ መዛግብቲ ዝተተሓሓዘ እተን ዝበዝሓ ወረዳታትን ከተማታትን ክልልና ልዕሊ 90 ምኢታዊ ኣፈፃፅማ እንትህልወን ከተማ ማይጨውን ክፍለ ከተማታት ቀዳማይ ወያነን ሰሜንን ድማ ኣብ ዓዲ 60 ምኢታዊ ከም ዝኾነ ብዝርዝር ቀሪቡ እዩ። እቶም ኦዲት ዘይተገበረሎም ሒሳብ መዛግብቲ ኣብ ቀፃሊ በጀት ዓመት ዘለና ሓይሊ ሰብን ግዜን ፀንቂቕና ብምጥቃም ናብ ዝተመጣጠነ ብርኪ ክነብፅሖ ከም ዝግባእ ላዕለዋይ ክኢላ ኣወሳስና ግብርን ክትትልን በዓል መዚ ልምዓት እቶት ክልል ትግራይ ኣይተ ሙሉብርሃን ሃ/ማርያም ገሊፆም።
ብተዛማዲ ብሉፅ ተሞክሮ ዞባ ደቡብ ትግራይ ኣብ ኣፈፃፅማ ከፈልቲ ግብሪ ደረጃ ሐ ነጋዶን መካረይትን ከም ተሞክሮ ኣብ ደረጃ ሀን ለን ብመፅር ምድላውን ምኽላስን ዘስርሕ ትልሚ፣ ኣብ ህንፀት ልምዓታዊ ሰራዊት ግብሪ ምስ ምድላው ፈፀምቲ ሓይልታት ዝተተሓሓዘ ኣብ ፍልጠት፣ ክእለትን ተወፋይነትን ዝመፀ ለውጢ፣ ኣብ ተግባር ምዕራፍ ድማ ተሳትፎ ህዝቢ ንምርግጋፅ ብልምዓት ጉጅለ፣ ድኣንትን ካልኦት ውዳበታትን ኣብ ፅንዓት፣ ውሳነን ምይይጥን ምኽፋል ፍትሓዊ ግብሪ ወሰንቲ ተግባራት ዝተሰርሑ ኮይኖም ሕድሕድ ተግባር ድማ ናይ ደገፍን ክትትልን መስርሕ ወፂሉ ከም ዞባ ብተመሳሳሊ ኣሰራርሓ ከም ዝተመርሐን ከም ተሞክሮ ኣብ ደረጃ ሀን ለን ክትግበር ከም ዝግባእን ኣማኻሪ ከተማታት ዞባ ደቡብ ትግራይ ኣይተ ኣስመላሽ ረዳ ኣቕሪቦም እዮም።
ኣብቲ ዝቐረበ መብርሂ መሰረት ብምግባር ድማ ካብ ተሳተፍቲ ኣካላት ምስ ሕፅረት ሓይሊ ሰብ ዝተተሓሓዘ፣ ብዙሕ ዓመታት ዘቑፀሩ ውዙፋት ሒሳብ መዛግብቲ፣ ኣብቶም ዝተጠቓለሉ ኦዲት ስትራተጂታት ዘለዎም ፅሬት እንታይ ከም ዝመስል፣ ዞባታት ንከይዲ ምኽፋል ግብርን ታክስን ከም ውድብን መንግስትን ኣመራርሓ ከዕርፍሉ ከም ዝግባእ ዝብሉን ካልኦትን ሕቶታት ርኢቶታትን ቀሪቦም እዮም። ነቶም ዝቐረቡ ሕቶታትን ርኢቶታትን መሰረት ብምግባር መጠቓለሊሓሳባትን ኣንፈት ኣፈፃፅምኡ ብዝተዋደደ ትልሚ ሓይሊ ሰብ ግዜን ብኣግባቡ ክንጥቀም ከም ዝግባእን ብምክትል ዋና ዳይሬክተር በዓል መዚ ልምዓት እቶት ክልል ትግራይ ኣይተ ወ/ገብርኤል ኣፅብሃ መብራህርሂ ምስተውሃበ እቲ መድረኽ ብዓወት ተዛዚሙ እዩ።
ደጋፊ ከይዲ ስራሕ ርክብ ህዝቢ
በዓል መዚ ልምዓት እቶት ክልል ትግራይ
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
በዝሒ ጎብነይቲ
We have 24 guests and no members online


text:
ዋና መምረፂ
ሓገዝቲ ሰነዳት
ሕትመታት
ተግባርን ሓላፍነትን ባዓል መዚ ልምዓት እቶት ብሄራዊ ክልላዊ መንግስቲ ትግራይ
ብናይ ግብርን ቀረፅን ከምኡ’ውን ካልኦት ተመሳሰልቲ ሕግታት ነዚ በዓል መዚ ዝተውሃብዎ ስልጣንን ተግባራትን ከምዘለው ኮይኖም፣ እዞም ዝስዕቡ ስልጣንን ተግባራትን ይህልውዎ፡፡
- ኣብ ውሽጢ እዚ ክልል ኣዋጃት፣ ደንብታትን መምርሕታትን ግብሪ የፈፅም፡፡
- መንግስቲ እዚ ክልል ብሕጊ ፈልዩ ዘቐመጦም ፍልፍላት እቶት መንግስቲ ይእክብ፣ ክእከቡ ይገብር፡፡
- ብመሰረት ፌዴራል መንግስቲ ዝወሃቦ ውክልናን ብኣፍልጦ መንግስቲ እዚ ክልልን ናይ ፌደራል መንግስትን ሓበራዊ እቶት ይእክብ፡፡
- ናይዚ ክልል ቁጣባዊ ምንቕስቓስ መሰረት ብምግባር መፅናዕቲታት ብምክያድ ናይዚ ክልል ኣታዊ የዕቢ፣ ኣብ ስርዓት ምምሕዳር ግብሪ ዝርኣዩ ፀገማት ክፍትሑ ይገብር፡፡
- ኣብዚ ክልል ኣብ ምትግባር ዝርከብ ፕሮግራም ምምሕያሽ ስርዓት ግብሪ በዓል ዋና ኮይኑ ይመርሕ፡፡
- ግብሪ ኸፈልቲ መሰሎምን ግብኦምን ንኽፈልጡ ስራሕቲ ግንዛበ መዕበይ ይሰርሕ፡፡
- ሕግታት ግብሪ ንምፍፃም ኣድላይቲ ዝኾኑ ኣብ ዝኾነ ሰብ ኢድ ዝርከቡ ሰነዳት ይምርምር፡፡
- ንኣወሳስና ግብሪ ኣድላይቲ ዝኾኑ መረዳእታታት የተኣኻኽብ፣ የዋድድ፣ ብመሰረት እዚ መረዳእታ ግብሪ ይውስን፣ ይእክብ፡፡
- ኣወሳስናን ኣተኣኻኽባን ግብሪ፣ ኣተሓሕዛ ሒሳብን ካልኦት ተዛመድቲ ስራሕትን ንምፍፃም ዘኽእሎ ሜላ ኣሰራርሓ ይሕንፅፅ፣ ተግባራዊ ይገብር፡፡
- ሕግታት ግብሪ ንምውፃእን ንምምሕያሽን ዘኽእል መፅናዕቲ ብምክያድ መመሓየሺ ረቂቕ ሕጊ የቕርብ፡፡
- ኣብዚ ክልል ናይ ዝርከቡ ከተማታት ኣታዊ ከክንዲ እተን ከተማታት ብምኳን ይእክብ፡፡
- ዝርዝር ኣፈፃፀምኡ ነዚ ኣመልኪቱ ብዝወፅእ ደንቢ ይውሰን፡፡
- ኣብዚ ክልል ዝርከቡ ዕሸል ከተማታት ንዝእክብዎም እቶት ዝተማለአ ሞያዊ ደገፍ ይገብር፣ ዝተማልአ ዓቕሚ ክህልዎም ናይ ኣሰራርሓ ስልጠናን ክትትልን ደገፍን ይህብ፡፡
- ኣብ ምምሕዳር ግብሪ እዚ ክልል ዝዋፈሩ ሰራሕተኛታት ስነ- ምግባሮም ዝሓለውን ብቑዓትን ሰብ ሞያታት ንኽኾኑ ዝተማለአ ሰራሕቲ ልምዓት ሓይሊ ሰብ ይሰርሕ፡፡
- ኣብዚ ዓንቀፅ ንኡስ ዓንቀፅ (14) ዝተሓገገ ሕሉው ኮይኑ፣ ገበን ግብሪ ናይ ምምርማርን ምኽሳስን ስልጣን ከምኣድላይነቱ ንኮምሽን ፖሊስን ንቢሮ ፍትሕን እዚ ክልል ብውክልና ክህብ ይኽእል ‘ዩ፡፡ ዝርዝሩ ብዝወፅእ ደንቢ ይውሰን፡፡
- ሕግታት ግብሪ ብምጥሓስ ብኽፈልቲ ግብሪ ዝፍፀሙ ገበናት ይምርምር፣ ይኸስስ፣ የከራኽር፣ ነዚ ንምፍፃም ዘኽእሎ ናይ ባዕሉ ዓቐብቲ ሕግን መርመርቲ ገበን ግብርን ይውድብ፣ ኣፈፃፅመኦም ስራሕ ይቆፃፀር፡፡
- ኣብዚ ዓንቀፅ ንኡስ ዓንቀፅ (14) ድንጋገ እንተሃለወ እውን፣ እዚ በዓል መዚ ምስ ከፈልቲ ግብሪ ዝተዛመዱ ገበናት ግዕዝይና ስልጣን ምርመራ ገበን ምክያድን ክሲ ምምስራትን ኣይህልውን፡፡ብቤት ምኽሪ ስራሕ ፈፃሚ መንግስቲ እዚ ክልል ፀዲቑ ዝወፅእ ፍሉይ መመሓደሪ ደንቢ ሰራሕተኛታት እዚ በዓል መዚ መሰረት ብምግባር ሰራሕተኛታት ይቖፅር፣ የመሓድር፣ የሰናብት፡፡
- ከፈልቲ ግብሪ ካብ ዓቕሞም ንላዕሊ ብዝኾነ ከቢድ ሓደጋ ወይ ጥፍኣት በፂሕዎም እንትርከቡ ብመሰረት ሕጊ ግብሪ ክሳብ ብር 50,000 ዝበፅሕ ዕዳ ግብሪ ክስርዝ ይኽእል ‘ዩ፡፡
- ኮይኑ ግና ካብ ብር 50,000 ንላዕሊ ዝኾነ ይኹን ምስራዝ ዕዳ ግብሪ ብቤት ምኽሪ ስራሕ ፈፃሚ መንግስቲ እዚ ክልል ይውሰን፡፡ስራሕቱ ንምፍፃም ዘኽእሎ ትልምን በጀትን ብምድላው ኣብ ዝምልከቶ ክፀድቅ የቕርብ፣ ምስፀደቐ ኣብ ተግባር የውዕል፡፡
- ንብረትን ገንዘብን እቲ በዓል መዚ ብሕጊ የመሓድር፡፡
- ኣፈፃፅማ ስርሑ ብዝምልከት በብእዋኑ ንዝምልከቶ ኣካል ፀብፃብ የቕርብ፡፡
- ዕላምኡ ኣብ ሽትኡ ንምብፃሕ ዘኽእሉ ካልኦት ተግባራት ይፍፅም፡፡
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
We have 62 guests and no members online


text:
እዋናዊ ዜናታት
- ብስርቂ ኮነ ካልእ ገበን ዝተታሕዘ ሰብ ኣብ መደበራት ፖሊስ ንክእሰር ከሰስቲ ቀለብ እሱር ክኸፍሉ ይግደዱ
- ሓይልታት ጸጥታ ሱዳን ሎሚ’ውን ኤርትራውያን ስደተኛታት ብሓይሊ ኣገዲዶም ንህግደፍ የረክቡ ኣለው።
- መዓልቲ ሓርበኛታት ተኸቢሩ ውዒሉ
- ኣባላት ኤርትራዊ ሃገራዊ ባይቶ ዝኾኑ ፖለቲካዊ ውድባት ኣብ ቀጻልነት ባይቶ ሓቢሮም ክሰርሑ ተሰማሚዖም
- ቻይና ኣብ ጅቡቲ ዝሃነጸቶ ወተሃደራዊ መደበር ብ1 ነሓሰ 2017 ኣመሪቓ።
- ክልተ ወተሃደራት ህግደፍ ብምንቅስቓስ ሑቲ ተቐቲሎም
- ዝምድና ሃገራት ኢትዮጵያን ጅቡትን ካብ ግዜ ናብ ግዜ እናተረረ ይኸይድ ኣሎ
- መንግስቲ ህግደፍ ቃሉ ከምዘይትግብር ተገሊጹ
- ኤርትራዊ ሰላማዊ ሰልፊ ጸረ ህግደፍ ኣብ ጊዘን ሃገር ጀርመን
- ብሰልፊ ናህዳ ኤርትራ ዝተጸወዐ ሰሚናር ኣብ ኣዲስ ኣበባ ኢትዮጵያ ተቓኒዑ
- 3ይ ፓትሪያርክ ኦርቶዶክሳዊት ቤተ-ክርስትያን ኤርትራ ኣቡነ እንጠንዮስ ከም ዝተለቁ ተፈሊጡ
- መንግስቲ ሱዳን ኣብ ሃገሩ ንዘለው ስደተኛታት ውሕስነቶም ከረጋግጽ፡ ዘድልዮም ኣገልግሎት ድማ ከማልእ’የ ኢሉ።
- ኣሽባሪ ጉጅለ ኣልሸባብ 9 ሰባት ክሳዶም ብምስያፍ ቀቲሉ።
- ኣብ ምድሪ ኤውሮጳ ሃገረ ኢጣልያ ኣብ ልዕሊ ሓለፍቲ ህግደፍ ዝተፈጸመ መጥቃዕቲ፡ ካብ ውሽጢ’ቲ ህግደፍ ዝተበገሰ’ዩ ዝብል ግምታት ምህላው ይግለጽ ኣሎ።
- ኣብ ኣለሻ ወርቂ ተዋፊርክን ብዝብል ምኽንያት ኣዴታት ምስ ህጻናት ደቀን ከም ዝተኣስራ ተፈሊጡ
ኣብ መርበብ ዘለዉ
We have 58 guests and no members online
- Details
- Written by ድምጺ ሰላምን ደሞክራስን ኤርትራ
ሰራዊት ህግደፍ ብዓቐን ኮነ ብዓይነት ኣዝዩ ብምድኻሙ ኣዘዝቲ ኣብ ከቢድ ሻቕሎት ከም ዝኣተውን ተገሊጹ።
ብዓቐንን ብዓይነትን ምንቁልቋል ወተሃደራቶም ዘሻቐሎም ጀነራላት ህግደፍ፡ ካብ ኣብያተ ትምህርቲ ሓውሲካ፡ ዓዲ ዓዲ እናኸዱ ትሕቲ ዕድመ ህጻናት ገፊፎም ኣብ ከባቢ ዓላ ናብ ወተሃደራዊ ተዕሊም የእትውዎም ከም ዘለው ቤት ጽሕፈት
ዜና ሰልፊ ደሞክራሲ ህዝቢ ኤርትራ ብ20 መጋቢት 2017 ኣብ ዝዘርገሖ ዜና ኣፍሊጡ።
ቤት ጽሕፈት ዜና እቲ ሰልፊ ብዘይካ’ዚ፡ ኣብ ከባቢ ከረን ንመንበሪ ውጉኣት ሓርነት ተባሂሉ ዝተሃነጽ ኣባይቲ ንሓደ ኩባንያ ከም ዝተዋህበ፡ ነቶም ኣብኡ ዝነብሩ ዝነበሩ ውጉኣት ኲናት ጸገም ከይፈጥርሉ ብምስጋእ፡ “ነናብ ትደልይዎ ዞባታት ክትከዱ ትኽእሉ ኢኹም” ብዝብል ምስምስ ፋሕፋሕ የብሎም ከም ዘሎ፡ ይኹን ‘ምበር እዞም ምሉእ ኣካል ዘይብሎም ሓርበኛታት ተበታቲኖም ናብ ዝኸድዎ ቦታ ስለ ዘይብሎም ኣብ ከቢድ ጸገም ውዲቖም ምህላዎምን ኣረዲኡ።
ትካላት ሰብኣዊ ረዲኤት፡ ኣመሪካ ንሰብኣዊ ረድኤት ትልግሶ ዝነበረት ገንዘብ እንተቐኒሳቶ
ኣብ ልዕሊ ተጸበይቲ ሓገዝ ተጽዕኖ ክፈጥር’ዩ ክብሉ ስግኣቶም ገሊጾም
ኣመሪካ ብባህሪያውን ሰብ ዝሰርሖ ምኽንያታትን ካብ ቤት ንብረቶም ንዝተፈናቐሉን ካልኦት ከም ትምህርትን ጥዕናን ንዝኣመሰሉ ትካላትን ዝውዕል ትልግሶ ዝነበረት ገንዘባዊ ሓገዝ ከም እትቅንስ ምግላጻ፡ ዝተፈላለዩ ኣብ ሰብኣዊ ረድኢት ዝተዋፈሩ ማሕበራት፡ ኣብ ተጸበይቲ ረድኢት ከቢድ ተጽዕኖ ክፈጥር’ዩ ክብሉ ዝሓደሮም ስኽፍታ ይገልጹ ከም ዘለው ማዕከናት ዜና ክጽብጽባ ቀኒየን ኣለዋ።
ኣመሪካ ንፕሮግራም መግቢ ዓለም እታ ዝለዓለ ገንዘብ እትስልዕ ሃገር’ያ። ኣብ’ዚ ዝሓለፈ ዓመት ጥራሕ ልዕሊ 2 ቢሊዮን ዶላር ኣበርኪታ’ያ ዝበላ እተን ማዕከናት ዜና፡ ሕጂ ኣብ ኣፍሪቃ ጥራሕ ልዕሊ 20 ሚሊዮን ሰባት ኣብ ሓደጋ ጥሜት ከም ዘለው ኣብ ዝዝርበሉ ዘሎ ወቕቲ፡ ምምሕዳር ትራምፕ ንውድብ መግቢ ዓለም ንልግሶ ዝነበርና ገንዘብ ክንቅንሶ ኢና ምባሉ ኣብ ተሓገዝትን ሰበስልጣን ትካላት ረዲአትን ከቢድ ጸቕጢ ፈጢሩ ኣሎ ክብላ ሓቢረን።
ውድብ መግቢ ዓለም ካብ ዝኾነ እዋን ንላዕሊ ሎሚ ኣዝዩ ብዙሕን ህጹጽን ሓገዝ ኣብ ዘደልየሉ ዘሎ ኣሸጋሪ ወቕቲ፡ ብመሰረት ምምሕዳር ትራምፕ ኣቕሪብዎ ዘሎ ንድፊ፡ እቲ ንትካላት ረዲአት ትልግሶ ዝነበረት ገንዘብ፡ ብ30% ክጎድል’ዩ። በዚ ንዝፍጠር ጎደሎ ዝመልእ ድማ ዛጊት ኣይተረኽበን ክብል ኣረጋጊጹ።
ኣብ ዶባት ኤርትራ ኢትዮጵያ ካብ’ቲ ዝጸንሐ ፍልይ ዝበለ
ወተሃደራዊ ምንቅስቓሳትን ምድላዋትን ይግበር ኣሎ ክትብል ረድዮ መድረኽ ሓቢራ።
ኣብ ኩሎም ከባቢታት ዶብ ኤርትራን ኢትዮጲያን ናይ ውግእ ምድላዋት ዝመስል ወተሃደራዊ ምንቅስቓሳት ይረአ ኣሎ። ብፍላይ ኣብ ከባቢታት ዓሰብን ጸሮናን ካብ ዕለት 13 መጋቢት 2017 ጀሚሩ ከቢድን ማእከላይን ኣጽዋር ምድላው፤ ሓደስቲ ድፋዓት ብዶዘራት ሙኽዓት፤ ምንቅስቓስ ሰራዊት፤ ንጥፈታት ይረአ ምህላዉ እቲ ሓበሬታ ኣረዲኡ።
ምስዚ ምድላዋት ዝተኣሳሰር’ዩ ተባሂሉ ዝግመት፤ ኣብ ቤት ማእሰርቲ ሚዒጥር ብጥርጥራ ተኣሲሮም ዝጸንሑ ዜጋታት፤ ብ15 መጋቢት 2017 ነጻ ከም ዝተለቁ፡ ታዕሊም ዘይወሰዱ ናብ ታዕሊም፡ ዝተዓለሙ ከኣ ናብ ኣሃዱታቶም ከም ዝተላእኩ፡ ብተመሳሳሊ ዕለትን ኣገባብን ካብ ቤት ማእሰርቲ ዓዲ ኣቤይቶ’ውን እሱራት ከም ዝተለቁን ዝገለጸት መድረኽ፡ እቲ ኩነታት ከም’ዚ እናሃለወ ብ11 መጋቢት 2017 ኣባላት ስለያ ግንባር ዝነበሩ 13 ወተሃደራት ህግደፍ ካብ መነኽሰይቶ ናብ ኢትዮጵያ ከም ዝሰገሩን ኣረጋጊጻ።
ናይ ሜጀርነት ሓላፍነት ዝነበሮ ወተሃደር ህግደፍ፡ ህይወት ዜጋታቱ ንምድሓን ክብል ናይ ህይወት ዋጋ ከም ዝኸፈለ ተፈሊጡ።
ኣብ ከባቢ ዶባት ኤርትራን ኢትዮጵያን፣ ካብ ኤርትራ ሃዲሞም ናብ ኢትዮጵያ ንምስጋር ተበጊሶም ዝተባህሉ’ሞ፡ ብኸቢድ ጥሜት፡ ድኻምን ሕማምን ተጠቒዖም እናሃለው ኣብ ትሕቲ’ቲ ተኲስካ ቅተል መምርሒ ዝተዋህቦ ሰራዊት ከም ዝወደቑ፡ ሜጀር ኣባዲ ሃይለ ዝተባህለ መራሒ ናይ’ታ ኣብ ከባቢ መስሓል ኣኽራን ዝነበረት ኣሃዱ፡ ብኩነታቶም ደንጊጹ፡ ህይወቶም መታን ከድሕኑ ጉዕዞኦም ክቕጽል ከም ዝፈቐደሎም፡ ከም ኣጋጣሚ ኣብ ዓዲ ጠላዕ ብካልኦት ኣባላት ስለያ ስለ ዝተታሕዙን፡ ሜጀር ኣባዲ ጉዕዞኦም ክቕጽሉ ከም ዝፈቀደሎምን ብምግላጾም፡ ስለምንታይ ዝብል ሕቶ ቀሪቡሉ ብሰብኣውነት ዝብል መረዳእታ ኣቕሪቡ ክሰምዕዎ ስለዘይከኣሉ፡ እቲ ምስሕሓብ ናብ ብረት ምምዛዝ ማዕቢሉ ሰለስተ ቀቲሉ ከምዝተሰወአን ቤት ጽሕፈት ዜናን ባህልን ግንባር ሃገራዊ ድሕነት ኤርትራ ገሊጹ።
ብካልእ ዜና፡ ወተሃደራት ኢትዮጵያ ኣብ ግዝኣት ኤርትራ ኣብ ዝርከብ መደበር ተቓወምቲ ውድባት ኢትዮጵያ ብ4 መጋቢት 2017 ሰዓታት ወጋሕታ ኣብ ከባቢ ከሎማ “ገርሰለ” ዝተባህለ ቦታ ሃንደበታዊ መጥቃዕቲ ከም ዝፈጸሙ፡ ኣብ’ቲ መደበር ተቓወምቲ ውድባት ኢትዮጵያ፣ ሶማልን ጅቡትን ከም ዝነበሩን ኣረዲኡ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰልማን ደሞክራስን ኤርትራ፡ 24-03-2017
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
እዚ ካብ ብጊሓቱ ኣንጻር ኩሉ ረብሓታት ሓፋሽ ህዝቢ ኤርትራ ዝተላዕለ መላኺ ኢሳይያስ፡ መቐጸልታ ክንዮ እቲ ኣብ ገድሊ ኤርትራ ዝፍጽሞ ዝነበረ ሕቡእ ባርባራዊ ግፍዕታቱ እነሆ ኣብ መድረኽ ናጽነት ብግህዶ ናብ ምትግባሩ ኣሰጋጊርዎ ይርከብ ‘ሎ።
ንዓመጽን ተንኮልን ሕላገቱ ገይሩ ዝተዓጠቐ ስርዓት ውሑዳን ጉጅለ ኢሳይያስ ልዕልና ሕጊ ረጊጹ ንህዝቢ ኤርትራ እንዳረገጹ ክነሱ፡ ትግባረ ቅዋም ብሰንኺ ወያነ ከምዝተዓንቐፈ ኣምሲሉ ንስሚዒታት ህዝቢ ብምምዝማዝ ኣብ ዲቕ ዝበለ መጋርያ ኵናት ጠቢስዎ። እነሆ ባዕሉ ንዝወልዖ ኵናት ባድመ ድማ ኣይ ሰላም ኣይ ኵናት ገይሩ ከም መመሳመሲ ዕድመ ስልጣኑን፡ መትሓዚ ጅሆ መንእሰያትን ገይሩ ስለዝተጠቐመሉ ድማ ንኩሉ ዘዝዓኾኾ ወለዶ ናብ መወዳእታ ዘይብሉ ግዱድ ወተሃደራዊ ዳስ ሓውያ ዕስክርና ክቁረን ገይርዎ። ኣብ ልዕሊኡ ድማ ብሒም ዝበለ ይተሓጎም ዝብል ስነ ሓሳብ ከም መትከል ብምውሳድ እሕሕ ነንዝበለ መስኪን ወዲ ሃገር ኣብ ጎዳጉዲ ኮንተይነራትን ኣብያተ ማእሰርትን እናዳጎነ ግዳይ ኣካላዊ ስንክልናን ሕማም ኣእምሮን ይዳርጎ ኣሎ። ኣብ ገዛእ ሃገሩ ምንባር ዝተሓረሞ መንእሰይ ኤርትራ ድማ፡ ኣስተርሕዩ ናብ ዝነብረሉ ሃገር ክስደድ ነግፈረግ ኣይበለን። እንኮላይ ዕጫ ዓቢ ሓው እንታይ ምዃኑ ብኣጋ ዝተረድአ ዕሸል መንእሰይ፡ እንኮላይ እቲ ኣብ እርጋኑ ክጥወር ዝግበኦ ሽማግለ ኣቦ፡ እንኮላይ እታ ትማሊ ብቁሊ ማህጸና ነጊፉ ዝሃበት ኤርትራዊት ኣደ…..
ኣብ ውሽጢ ሃገር ሳዕሪሩ ዘሎ ዓፈና ማእሰርቲ ቅንጸላ መጭወይቲ፡ መስቐይቲ ብሓፈሻ ጀምላዊ ግህሰት መሰላት ድማ ካብቶም ኣውራታት ንህዝቢ ኤርትራ ካብ ገዛእ ርስቲ ኣቦታት ክስደድ ዝገበሮ ጠንቕታት ‘ዮም። እዚ እናሃለወ እቲ ሓቂ ግና ሕንከት ዘይስምዖ ትዕቢተኛ መላኺ ኢሳይያስ ኤርትራዊ ካብ ሃገሩ ዝወጽእ ዘሎ ብድፍኢት ምዕራባውያን ብተለኣኻክነት ስርዓት ወያነ እናበለ ክግዕር ክትሰምዖ ከለካ፡ በዓል ኣንጌላ መርኬልን ፍረንኮይስ ሆላንዴን ዘይኮኑስ ጽሉላት ንሱ ‘ዩ ኣጋንንቲ ጽሉላት።
እቲ ኣብዚ ለምቅነ ኣብ ውሽጢ ሃገር ኣብ ልዕሊ ነበርቲ ተከዙ ዝተፈጸመ ኢ-ሰብኣዊ ተግባራት ከ ተሓታቲኡ መን ‘ዩ። ስለምንታይ ከ ንልዕሊ 30 ዓመታት ብሰላምን ብስኒትን ንዝነበረሉ ዓዲ ብዘይ ቅድመ ኩነት ክፈርስ ዝተደልየ። ምናልባት እዞም ልዕሊ 4 ሽሕ ዝቁጽሮም ኤርትራውያን ነበርቲ ተከዙ፡ ኣብቲ ከባቢ ብዘጋጠመ ከቢድ ድርቂ ይኹን ካልእ ባህርያዊ ሓደጋ ተፈናቂሎም ናብ ካልእ ውሑስ ቦታ ተዝግዕዙ ነይሮም ኣሰይ ምስተባህለሉ ነይሩ እንተኾነ ኩሉ ነቲ ቦታ ኣዳዕዲዑ ዝፈልጥ ኤርትራዊ ግና ካብ ሩባ ተከዘ ናይ ኣስታት 4ተ 5ተ ኪሎ ሜትር ርሕቐት ዘለዎ ቁሸት ተከዙ ልሙዕን ስቡሕን መሬት ዝወነነት ኣዝዩ ንሕርሻ ዝኸውን ዘወናውን ሃፍቲ ተፈጥሮ ዝወነነት ኣብ ዕንጋለ መግሃጫ ጠሌ በግዕ ከፍቲ እንባሕ ዝበሃለሉ ኣብ ርእሲ ምዃኑ ከም በዓል ሓርማዝ ዓጋዜን ሰሳሕን ጠሌ ቤዱን ዝበሉ እንስሳ ዘገዳም ዝሓዘ ተፈጥሮ ጸጋ ዝዓደለቶ ከባቢ ‘ዩ።
ስለምንታይ ድኣ እዚ ገባቲ ጉጅለ ኢሳይያስ፡ ነዛ ዓዲ ‘ዚኣ ኣፍሪሱ ንነበርታ ፋሕ ፋሕ ክብሉ ዝመረጸ ንዝብል ሕቶ ድማ መልሱ ፍሉጥ ‘ዩ። እዚ ዘይዓግብ ስሱዕ ሽውሃት ዝወነነ ማፍያ ጉጅለ ንልሙዕን ስቡሕን ሕርሻዊ መሬታት ኤርትራ ንውልቃዊ ረብሕኡ ክብል ምግባት ካብ ዝጅምር ነዊሕ ዓመታት ስለዝተቖጽረ ናይ ተከዙ ጉዳይ ‘ውን መቐጸልታ ናይቲ እከይ ስልታዊ ራስይኡ ‘ዩ።
እቲ ካልእ ስልታዊ ሽርሒ እዚ ሓሳድ ስርዓት ድማ፡ ህዝቢ ተከዙ ካብ ምምሕዳር ዓፈና ህግደፍ ኣንሳሒቡ ብናጽነት ካብ ዝንቐሳቐስ ነዊሕ ዓመታት ዝገበረ ኮይኑ፡ ነዚ ኩነታት ምስ ተረድኡ ድማ ኣብ ምምሕዳር ኣንቶረ ከምዝጥርነፍ ብምግባር ጅሆ ንምሓዙን ነቶም ዘዝገቦዙ ደቁ ድማ፡ ናብታ ዳስሓውያ ዝኾነት ሳዋ ንምጽንባሮምን ንምግፋፎምን ዝዓለመ ‘ዩ።
እነሆ ከምናይ ‘ዚ ውጽኢት ድማ ኣብ ሓድሽ ዓመተ 2017 ኩሉ ብረት ዝዓጠቐ ህዝቢ ተከዙ ዕጥቁ ከረክብ ብዑሱቡ ወዲ ፍሱህ ትእዛዝ ድሕሪ ምውራድ ንመንበሪ ኣባይቶምን ዝግልገሉላ ንዝነበሩ ቤተክርስትያንን ብኣሃዱ ክ/ሰራዊት 35 ኣቢሎም ሃደሽደሽ ኣቢሎሞ ኣለው። ድሕሪ ‘ዚ ኣብ ልዕሊኦም ዝተገብረ ዘቤታዊ ግፍዕታት ድማ፡ ብኣማኢት ዝቑጸሩ ነበርቲ እታ ዓዲ እንከይፈተው ናብ ጎረባብቲ ተሰዲዶም ኣለው።
እምበኣር ብሕጊ ጫካ ዓዲ ረጊጹ ዝገዝእ ዘሎ ጉጅለ ማፍያ ህግደፍ፡ ኤርትራዊ ብሰንኪ እከይ ተግባራቱ ተማሪሩ ሃጽ ኢሉ ንሞት ሰጊሩ ናብ ሞት የምርሕ ምህላው እናፈልጠ ኣብ ዝስደደሉ ዘሎ እዋን፡ ዓቕሚ ሰብና ዝዝቆቕ ዘሎ ብሽርሒ ግዳማውያን ብመርበብ ወያነ ኢሎም ክዛረቡ ኣሽካዕላል ጥራሕ ‘ዩ።
ሎሚ ሃገር፡ ስንኩል፡ ዓይነ ስውር፡ ብጽሕቲ ወርሒ ጥንስቲ፡ ሙርኩስ ዝሓዘ ሽማግለ ራሕሪሕዎ ዝከይድ ዘሎ ኸ ኮን ደኮን ብድፍኢት ኣሜሪካ ወይ ወያነ ዶ ይኾኑ? እቲ ዝገርም ልዕሊ ኣምላኽ ረቢ ብምዃን ልብን ኩላሊትን ዝምርምር ጠንቋሊ ስርዓት እኳ ‘ዩ ኣብ ሃገርና ነጊሱ ዘሎ። ሓሲብካን ሓሊንካን ዝብል ጉዳመኛ ሽፍታ ጉጅለ …. እንተኾነ ወትሩ ማዕበል ሓሶታት እንተተገላበጡ ክንዮ ሓጹር ሓቅታት ነይዘሉ ‘ዮም ኩሉ ፍብረካ ሽሕጣን ኢሳይያስን ኣዳኽርቱን ድማ ከም ጸሓይ ቀትሪ ኣብ ቃልዕ ተኾሽሑ በጣዕጣዕ ክብል ጀሚሩ ‘ዩ።
ወይለኹም ደኣ ኣንቱም ሕጂ ኣብ ልዕሊ ቃንዛ ሓውኹም መራኸስቲ እተዝሩቁ ዘለኩም ሰብ ጊዜ ——– እዚ ወድሓንኹም።


text:
እዋናዊ ዜናታት
- ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ)ኣብ 2ይ መዓልቱ፡
- ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ) መኽፈቲ 2ይ ውድባዊ ጉባኤ፡
- ውድባዊ ሰሚናር ደሞክራስያዊ ግንባር ሓድነት ኤርትራ (ደግሓኤ) ሰሚናርኣብ ሳልሳይመዓልቱ 9/18/17፡
- ውድባዊ ሰሚናር ደሞክራስያዊ ግንባር ሓድነት ኤርትራ (ደግሓኤ) ኣብ ዝተመደበሉ ግዜን ቦታን ብድምቀትን ብዓጀባን ተጀሚሩ
- ደ ግ ሓ ኤ ኣብ ድሮ ካልኣይ ውድባዊ ጉባኤኡ ኣብ ዝተፈላለዩ ኣርእስታት ፖለቲካዊ ሰሚናር የካይድ ኣሎ።
- ኣብ ለንደን ሕድሕድ ምትእምማን ዘለዎ ሕብረተ-ሰብ ንምፍጣር ዝዓለመ ኮንፈረንስ ተኻይዱ።
- 22 ቶን ካብ ኤርትራ ዝተለእከ ወርቂ ከም ዘጻረየ ሜታሎር ዝተባህለ ኩባኒያ ስዊዘርላንድ ሓቢሩ።
- ንግስነት ስዑዲ ዓረብ ኣሲርዎም ዝነበረ ክልተ ኤርትራውያን ንጉጅለ ህግደፍ ኣረኪብዎም።
- ብምኽንያት መበል 56 ዓመት ዝኽሪ ምጅማር ብረታዊ ተጋድሎ ህዝብታት ኤርትራ፡ ብደሞክራስያዊ ግንባር ሓድነት ኤርትራ (ደ.ግ.ሓ.ኤ)፡ ዝወጸ ውድባዊ መግለጺ፣
- ነፈርቲ ኲናት ጉጅለ ህግደፍ ኣብ ኲናት ሕድሕድ የመን ይሳተፋ ኣለዋ
- ፖሊስ ኢጣልያ ኣስታት ሓደ ሽሕ ንዝኾኑ ኤርትራውያንን ኢትዮጵያውያንን ስደተኛታት ካብ ዝነብርዎ ህንጻ ኣብ ጎደና ክሓድሩ ገይሩ።
- ንኤርትራን ኢትዮጵያን ኣብ ዘዳውብ ቦታ ክልተ ትሕተ ዕድመ ኤርትራውያን ብፈንጂ ተሃሪሞም።
- ብስርቂ ኮነ ካልእ ገበን ዝተታሕዘ ሰብ ኣብ መደበራት ፖሊስ ንክእሰር ከሰስቲ ቀለብ እሱር ክኸፍሉ ይግደዱ
- ሓይልታት ጸጥታ ሱዳን ሎሚ’ውን ኤርትራውያን ስደተኛታት ብሓይሊ ኣገዲዶም ንህግደፍ የረክቡ ኣለው።
- መዓልቲ ሓርበኛታት ተኸቢሩ ውዒሉ
ኣብ መርበብ ዘለዉ
We have 71 guests and no members online
- Details
- Written by ናጻ ማሕበር ደቂ-ኣንስትዮ ኤርትራ ንሰላምን ዲሞክራስን ዞ.ኣ ጨንፈር ጀርመን
- Published: 06 March 2017
ክቡራት ኤርትራውያን ደቂ ኣንስትዮ እንኳዕናብዛ ታሪኻዊት ዕለት 8 መጋቢት ኣብጽሓና
ናጻ ማሕበር ደቂ-ኣንስትዮ ኤርትራ ንሰላምን ዲሞክራስን ጨንፈር ጀርመን በዚ ኣጋጣሚ ሰንበት ዕለት 12 መጋቢት 2017 ካብ ሳዓት 12፡00 ክሳብ ሰዓት 15፡00 ኣብ ከተማ ካስል ከተብዕል ምዃና ትሕብር።
ሰፊሕ ባዓል ክትገብርን ዕድመ ናይ ብዓል ኣቐዲማ ክትዝርግሕንኳ ኣድላዪኳ እንተነበረ፡ ካብ ድልየትና ወጻኢ ብዝኾነ ምኽንያታት ግን ናይ ሎሚ ዓመት 8 መጋቢት ብሕጽር ዝበለ ኣገባብ ከነብዕሎ ምኻና ንገልጽ። ስለዚ ኩልኽን ኣብዚ ታሪኻዊ ዕለት እትግደሳ ደቂ-ኣንስትዮ፣ ነዚ ተዳልዩ ዘሎ ናይ ቡኒን ሻሕን ሽምዓ ምውላዕን ምዝንጋዕን መደብ ሓቢርና ክንውዕሎ ደስ ይብለና ብኽብሪ ንዕድምን።
ባዓል ዝግበረሉ ቦታ
Giessberg str.23
34 117 Kassel እዩ
ኣደ መንበር ናጻ ማሕበር ደቂ-ኣንስትዮ ኤርትራ ንሰላምን ዲሞክራስን ዞ.ኣ ጨንፈር ጀርመን
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሓተታ-ርእይቶ-መልእኽቲ
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ቀ/ሚ ሃይለማርያም ደሳለኝ ሎሚ መሪቆም ዝኸፈትዎም መሰረተ ልምዓት ዋጋኦም ክሳብ 1 ቢልዮን ቅርሺ ከምዝኸውን መንግስቲ ኢትዮጵያ ኣፍሊጡ’ሎ።
ኣብ 1956 ዝተሃነፀ መዕርፎ ነፈርቲ ጂማ ኣባ-ጂፋር፣230 ሚልዮን ቅርሺ ተመዲቡሉ ዓቅሙ ብምሕያል ሎሚ ንገዘፍቲ ነፈርቲ ዘተኣናግድ ኮይኑ’ሎ።ኣብ ሓደ እዋን ንኣጋይሽ ተቐቢሉ ዘተኣናግደሉ ዓቅሙ በሰለስተ ዕፅፊ ንብምውሳኽ ን118 ተሳፈርቲ ክቅበልን ከስንይን ከምዝኽእል መንግስቲ ኣፍሊጡ’ሎ።
ስለድሕነትና ክንብል መንነትና ክጥቀስ ኣይንደልን ዝበሉ ወሃብቲ ሪኢቶ ንቪኦኤ ብመሰረት ዝሃብዎ ሪኢቶ፣ኣብ’ታ ከተማ ዝተፈላለዩ ስራሕቲ መሰረተ ልምዓት ምህናፆም ኣሞጊሶም፣ብርክት ዝበሉ ፀገማት ምምሕዳርን መሰልን ከምዘለው’ውን ይሕብሩ።
ኣብ ጂማ ገዛኢ ፓርቲ ይኹን ተቃወምቲ ዝሳዓረ ይስዓር ንማሕበረ-ሰባዊ ምዕባለን ንነባራይ ምምሕያሽ መነባብሮን ክሰርሑ ትፅቢት ይግበረሎም። ኣብ ካልኦት ክልላት ርኡይ ዝኾነ ፀገም ድኽነት ኣብ ጂማን ከባቢኣን’ውን ብስፍሓት ዝራኣይ’ዩ።ብሕልፊ ኣብ ገፀራት።


text:
ተሳታፍነት ክልተ ኤርትራውያን ተቐዳደምቲ ኣብ ቱር ዲ ፍራንስ፡ ኣብ ታሪኽ ስፖርት ኤርትራ ዓቢን ፍሉይን ምዕራፍ፡ ንኣህጉር ኣፍሪቃ ድማ ሓበን ከምዝኾነ፡ ኮሚሽነር ባህልን ስፖርትን ‘ተሳታፍነት ኤርትራውያን ተቐዳደምቲ ኣብ ቱር ዲ ፍራንስ፡ ንኤርትራን ኣፍሪቃን ሓበን’ዩ’ ኣምባሳደር ዘመደ ተኽለ ኣምባሳደር ዘመደ ተኽለ ገሊጹ።
ብ4 ሓምለ ኣብ ከተማ ኡትረኽት – ሆላንድ ኣብ ዝተኻየደ መኽፈቲ ስነ-ስርዓት ናይቲ ውድድር ዝተረኽበ ኣምባሳደር ዘመደ፡ ቅድድም ብሽክለታ ኣብ ኤርትራ ነዊሕ ታሪኽ ዘለዎን ናብ ባህሊ ገጹ ዝምዕብል ዘሎን ፍትው ስፖርታዊ ንጥፈት ምዃኑ ብምጥቃስ፡ እዚ ሕጂ ተበጺሑ ዘሎ ደረጃ ነዚ ሓቂ’ዚ ኣጒሊሑ ዘርኢ ከምዝኾነ ኣብሪሁ።
መበል 102 ውድድር ቱር ዲ ፍራንስ ቀዳም 4 ሓምለ 13.8 ኪሎሜተር ብዝሸፈነ ናይ ውልቂ ናይ ግዜ ውድድር ከምዝጀመረ ዝፍለጥ ኮይኑ፡ ወዲ 24 ዓመት ኣውስትራልያዊ ሮሃን ደኒስ ኣብ ታሪኽ’ቲ ውድድር ተሃሪሙ ዘይፈልጥ 55.4 ኪሎሜተር ኣብ ሰዓት ብምሕንባብ ብ14 ደቒቕን 56 ካልኢትን ቀዳማይ ክወጽእ እንከሎ፡ ስሙያት ተቐዳደምቲ ጀርመናዊ ቶኒ ማርቲንን ስዊዘርላንዳዊ ፋብያን ካንቸላራን ድማ ብ5ን 6ን ካልኢት ድሒሮም ካልኣይን ሳልሳይን ደረጃ ሒዞም ውድድሮም ዛዚሞም።
ነቲ ውድድር ኣብ ምጅማር ቀዳማይ ኮይኑ ዝተሰርዐ ዳንኤል ተኽለሃይማኖት ካብ ዕዉት ናይ’ቲ ውድድር ብ1 ደቂቕን 34 ካልኢትን ድሒሩ መበል 142 ደረጃ ክሕዝ እንከሎ፡ መበል 45 ዝተበገሰ መርሃዊ ቅዱስ ድማ ብ16 ደቂቕን 47 ካልኢት ውድድሩ ዛዚሙ።
ነቲ 198 ተቐዳደምቲ ዝተሳተፍዎ ውድድር፡ ዳንኤል ተኽለሃይማኖት ምጅማሩ በቲ ሓደ፡ ኤርትራውያን ነበርቲ ሆላንድ ድማ ንደቂ ሃገሮም ዘርኣይዎ ውዕውዕ ደገፍ ኣቓልቦ ማዕከና ዜና ከምዝሰሓቡ፡ ካብቲ ብቦታ ዝበጽሓና ሓበሬታ ኣመልኪቱ። ኣብ ዓለምና ብዕቤቱ ኣብ ቀዳማይ ደረጃ ዝስራዕ ውድድር፡ ክሳብ 26 ሓምለ ክቕጽል’ዩ።


text:
ፕረ. ትራምፕ ንዘይሕጋዊያን ስደተኛታት መጽለሊ ዝህብ ፕሮግራም ዳካ ደው ክብል ወሲኖም
ፕረዚደንት ዶናልድ ትራምፕ ነቶም 800 ሽሕ መንበሪ ወረቐት ዘይብሎም ቆልዑን ብቁልዕነቶም ዝመፁ መንእሰያትን ሓለዋ ንክግበረሎም ዘኽአል ዝነበረ ትእዛዝ ንክላዓል ዘግድድ ስጉምቲ ወሲዶም።
እዞም ቆልዑን ብቁልዕለቶም ዝመፁን መንእሰያትን ብወለዶም ብዘይሕጋዊ ኣገባብ ናብ ኣሜሪካ ዝኣተው ቆልዑ’ዮም። ፕረዚደንት ትራምፕ ነቲ ነዞም ቆልዕን መንእሰያትን ካብ ምጥርዝ ዑቁባ ኾይንዎም ዝፀንሓ ዳካ ብዝብል ምህፃረ ቃል-ዝፍለጥ ትእዛዝንኽለዕል ዝወስውኑ ፕረዚደንት ትራምጵ ግን ኮንግረስ ክፀንሑ ዝደልዮም እንተኾይኑ ኣብ ውሽጢ 6-ኣዋርሕ ክውሰን ግዜ ሂቦም’ለዉ።
ፕረዚደንት ትራምፕ ነዚ ውሳነኦም ድሕሪ ምፅዳቆም ፣ ኣብ ክንደኦም ዋና ዓቃቢ ሕጊ ጄፍ ሰሽን ኣብ ቅድሚ ካሜራ መብርሂ ንክህቡ ኣዋፊሮም’ዮም።
"ደሓንዶ ሓዲርኩም። ሎሚ ነቲ ዳካ ተባሂሉ ዝፍለጥ ኣብ እዋን ምምሕዳር ፕረዚደንት ኦባማ ዝተተግበረ ፕሮግራም ንኽለዓል ምውሳኑ ንምግላፅ ኣብዚ ኣብ ቅድሜኹም ዘለኹ። ቡአትዕዮ ፍትሒ ነቶም ፕረዚደንትን ንቤት ዕዮ ድሕነት ሃገራን ኣዚ ፕሮግራም ጥራይ ዘይኾነስ እቲ ፕሮግራም ንኽትግበር ንዝተህበ ናይ ፅሕፍ ትእዛዝ’ውን ክስረዝ ምኽሪ ሂቡ’ዩ። "
ፕሮግራም ዳካ ማለት ኣብ ኣሜሪካ ተማሂርካ ናይ ምምሕያሽ ራኢ ንዘለዎም ራኢኦም ንኽትግብሩ ነቶም ብዘይ ሕጋዊ መንገዲ ናብ ዩናይትድ ሴተይትስ ዝመፁ ቆልዑን ኣብዝኣሜሪካ ዝዓበዩን ምንእሰያት ዕድል ንምሃብ ዝብፕረዚደንት ኦባማ ዝተዋህበ ትእዛዝ’ዩ ኔሩ።
ትራምፕ ነዚ ብፕረዚደንት ኦባማ ዝወፀን ዝተተግበረን ፕረዚደንታዊ ትእዛዝ’ዮም ቀልቢሶምዎ።
እቶም ወረቐት ዘይጸንሖም ቆልዑ ንመብዛሕትኡ ዕድሚኦም ኣብ ኣሜሪካ’ዮም ኣሕሊፎምዎ፣ ሎሚ ግን ናይ ጊዜ ጉዳይ’ምበር ካብ ዝመጽእ መጋቢት ጀሚሩ ክጥረዙ ይኽእሉ’ዮም።